MALTA DEBATES TAL-KAMRA TAD-DEPUTATI (Rapport Ufficjali u Rivedut) IT-TMIEN PARLAMENT Seduta Nru. 226 It-Tnejn, 15 ta' Ġunju, 1998 Stampat fl-Uffiċċju ta' l-Iskrivan Kamra tad-Deputati MALTA Prezz Lm1 IT-TMIEN PARLAMENT Seduta Nru. 226

It-Tnejn, 15 ta' Ġunju, 1998

Il-Kamra tad-Deputati ltaqghet fil-Kamra tal-Parlament, il-Palazz, il-Belt Valletta, fid-6.06 p.m.

Talba

SEDUTA NRU.

It-Tnejn, 15 ta' Ġunju, 1998

WERREJ MINUTI 410

MISTOQSIJIET-TWEĠIBIET ORALI 410

TQEGĦID TA' KARTI 417

KSUR TA' PRIVILEĠĠ 419

AĠĠORNAMENT TAL-KAMRA TAĦT L-ORDNI PERMANENTI 13 429

RULING 433

AĠĠORNAMENT 434

MISTOQSIJIET GĦAL TWEĠIBIET ORALI MWIEĠBA BIL-MIKTUB 438

MINUTI

Il-Minuti tas-Seduta Nru. 225 li saret fit-8 ta' Ġunju, 1998 ġew konfermati.

MISTOQSIJIET-TWEĠIBIET ORALI

MINISTERU TAT-TURIŻMU - SAFAR

L-ONOR.

AUSTIN GATT staqsa lill-Ministru tat-Turiżmu u s-Self- Employed: Jista' l-Ministru jgħid kemm siefru delegazzjonijiet fid- dikasteru li għalih hu responsabbli mill-1 ta' Novembru, 1997 sal-31 ta' Marzu, 1998?

X'kien l-iskop ta' kull safra?

Minn min kienet komposta d- delegazzjoni u kemm intnefaq għal kull safra?

Jista' l-Ministru jgħid ukoll mingħand liema aġenziji ta' l-ivvjaġġar ittieħdu l-biljetti ta' l- ajru u kemm tħallas lil kull aġenzija?

ONOR.

KARMENU VELLA (Ministru tat-Turiżmu u s-Self-Employed): Qed inqiegħed fuq il-Mejda tal-Kamra l-informazzjoni mitluba.

SANTA VENERA - TRIQ IL-QAWSALLA - CONTAINER

L-ONOR.

CHRIS AGIUS staqsa lill-Ministru għax-Xogħlijiet Pubbliċi u Kostruzzjoni: Jista' l-Ministru jgħid mingħand min krieh id-Dipartiment tat-Toroq il-container li jinsab fi Triq il-Qawsalla, Santa Venera?

Jista' jgħid minn meta beda jinkera u r-rata li qed titħallas għalih kuljum?

ONOR.

JOE MIZZI (Ministru mingħajr Portafoll fl-Uffiċċju tal-Prim Ministru)(f'isem il-Ministru għax-Xogħlijiet Pubbliċi u Kostruzzjoni): Nirriferi lill-Onor.

Interpellant għat-tweġiba li tajt f'mistoqsija parlamentari numru 14817.

MINISTERU TA' L-EDUKAZZJONI - SURVEYS

L-ONOR.

CHRIS CARDONA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid kemm-il survey ta' opinjoni pubblika jew surveys oħra ġew ikkummissjonati mid-dikasteru tiegħu bejn l- 1992 u l-1996?

ONOR.

EVARIST BARTOLO (Ministru ta' l-Edukazzjoni u Kultura Nazzjonali): It-tagħrif li ngħatajt bi tweġiba għal din l-interpellanza hu kif se nsemmi:

Segretarjat Parlamentari għaż-Żgħażagħ, Sport, Kultura u Arti

Fil-perjodu indikat mill-Onor.

Interpellant ġew ikkummissjonati tliet surveys li kellhom x'jaqsmu mad-Dipartiment tal-Kultura u survey wieħed mid-Dipartiment taż-Żgħażagħ u sport; sezzjoni żgħażagħ.

Kunsill Malti għax-Xjenza u Teknoloġija

Bejn l-1992 u l-1996 il-Kunsill Malti għax-Xjenza u Teknoloġija ma kkummissjona l-ebda survey ta' opinjoni pubblika għalkemm saru xi surveys mill-kunsill direttament dwar l-istandardizzazzjoni u l- industrija, il-fourth framework programme ta' l-Unjoni Ewropea, l- għadd ta' studenti li jagħżlu x-xjenza, il-Ġimgħa Xjenza u Teknoloġija u l-mużewijiet f'Malta fost l-oħrajn.

Ta' min jgħid li sa l-1996 ir-records ta' ħlasijiet tal-kunsill kienu jinżammu mill-universita'.

Ninsab informat ukoll li fl-istess firxa ta' żmien id-Dipartimenti ta' l- Eżamijiet, tal-Libreriji u Arkivji, tal-Mużewijiet u dawk fi ħdan id- Diviżjoni ta' l-Edukazzjoni, il-Fondazzjoni għall-Istudji Internazzjonali kif ukoll l-Universita' ta' Malta ma kkummissjonaw l-ebda survey ta' opinjoni pubblika.

Ninforma wkoll lill-Onor.

Membru li d-Dipartiment tas-Servizzi Korporattivi m'għandux records ta' opinion polls jew surveys li saru minn dan id-dipartiment.

KUNSILL MALTI GĦAX-XJENZA U TEKNOLOĠIJA

L-ONOR.

GEORGE PULLICINO staqsa lill-Ministru ta' l-Edukazzjoni u Kultura Nazzjonali: Jista' l-Ministru jispjega kif wasal biex qal li l- Ġimgħa għax-Xjenza u Teknoloġija 1996 qamet iktar minn ¥60,000 fir-risposta għall-mistoqsija parlamentari numru 11419?

Jista' jagħti breakdown li juri dan l-infiq?

ONOR.

EVARIST BARTOLO: Kif weġibt għall-mistoqsija parlamentari numru 11419, il-Ġimgħa għax-Xjenza u Teknoloġija 1996 qamet lill-Kunsill iktar minn ¥60,000.

Ma jistax jingħata breakdown sħiħ ta' l-ispejjeż relatati ma' din l- attivita' billi dak iż-żmien ir-records tal-Kunsill kienu jinżammu mill- Universita'.

Għalhekk it-tagħrif li qed jitqiegħed fuq il-Mejda tal-Kamra m'huwiex neċessarjament eżawrjenti iżda jagħti rendikont ta' dak l-infiq li seta' jinġabar fiċ-ċirkostanzi.

B'danakollu jekk wieħed iżid maċ-ċifra mogħtija parti mis-salarju annwali tas-Sur Giovanni Buttigieg, koordinatur ta' din l-attivita', u ta' xi staff permanenti ieħor li wkoll ħadem fuqha, wieħed malajr jasal għall-konklużjoni li l-Ġimgħa għax-Xjenza u Teknoloġija 1996 ġiet tiswa iktar minn ¥60,000.

Barra minn hekk wieħed ma jridx jinsa spejjeż oħra bħal ħlasijiet għall- posta, telefonati, faxes, eċċ. li m'humiex faċilment kwantifikabbli.

SKEJJEL - SANTA MARIJA GORETTI - ŻIEDA TA' SULAR

L-ONOR.

ĊENSU GALEA (f'isem l-Onor.

Jesmond Mugliett) staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid jekk kenitx sottomessa applikazzjoni għal żieda ta' sular fl-iskola Santa Marija Goretti, Tarxien?

Jista' l-Ministru jgħid xi prekawzjonijiet ittieħdu sabiex l-inċident tat- traffiku fejn kienu involuti studenti ta' din l-iskola ma jerġax jirripeti ruħu?

ONOR.

EVARIST BARTOLO: Ngħarraf lill-Onor.

Interpellant li għalkemm s'issa ma kienet sottomessa ebda applikazzjoni għal żieda ta' sular, fil- preżent qed jitħejjew il-pjanti relattivi biex jitkompla l-bini ta' sular sħiħ fl-aħħar sular eżistenti għall-eventwali sottomissjoni lill-Awtorita' ta' l-Ippjanar sa l-aħħar ta' Ġunju, 1998.

Rigward it-tieni parti tal-mistoqsija, ninsab informat li l-uffiċjal fid- diviżjoni nkarigat mit-trasport tat-tfal ta' l-iskola qed imur ta' spiss ħdejn l-iskola msemmija waqt il-ħinijiet tal-wasla jew tluq ta' l- istudenti.

Se nimpenjaw irwieħna li jittieħdu l-passi meħtieġa biex nevitaw xi problemi li jistgħu jinqalgħu.

MADAM SPEAKER (Onor. Myriam Spiteri Debono): L-Onor.

Cassar, mistoqsija supplimentari.

ONOR.

JOE CASSAR: Jista' l-ministru jikkonsidra s-suġġeriment li t-tfal ta' din l-iskola jibdew joħorġu minn xi bieb ieħor?

MADAM SPEAKER: Il-Ministru.

ONOR.

EVARIST BARTOLO: Dik hija waħda mis-soluzzjonijiet possibli li qiegħda tiġi esplorata.

MADAM SPEAKER: L-Onor.

Mugliett.

ONOR.

JESMOND MUGLIETT: Jista' l-Ministru jgħidilna jekk il-kunsill lokali huwiex se jkun involut fix-xogħlijiet ta' din l-estensjoni ta' l- iskola?

MADAM SPEAKER: Il-Ministru.

ONOR.

EVARIST BARTOLO: Infakkar lill-Onor.

Interpellant li l-kunsilli lokali jiġu involuti biss meta jkunu se jsiru xi xogħlijiet fl-iskejjel primarji tal-lokal, u dan minħabba li l-iskejjel sekondarji jkollhom catchment area ikbar mil-lokalita' ta' xi kunsill partikolari.

Naturalment imbagħad dejjem ikun hemm xi eċċezzjonijiet, kif ġara f'Ħal Qormi, fejn peress li hemmhekk l-iskola primarja tmiss ma' dik sekondarja ma kienx jagħmel sens li l-kunsill lokali ta' dak il-lokal ikun involut fi skola waħda u ma jkunx involut fl-oħra.

Madanakollu jiena nformat li fix- xogħlijiet li se jsiru fl-iskola Santa Marija Goretti mhux se jkun involut il-kunsill lokali ta' dak il-lokal minħabba li din hija skola sekondarja.

MINISTERU TAT-TURIŻMU - KUNTRATTI

L-ONOR.

CARMELO ABELA (f'isem l-Onor.

Charles Mangion) staqsa lill-Ministru tat-Turiżmu u s-Self-Employed: Jista' l-Ministru jgħid kemm kienu l-kumpanniji jew partnerships ta' awdituri/accountants li ngħataw kuntratti bejn Mejju 1987 u Ottubru 1996 mill-ministeru tiegħu?

ONOR.

KARMENU VELLA: L-informazzjoni mitluba hija kif ġej:-

Air Malta: Matul il-perijodu Mejju 1987 - Ottubru 1996 kien hemm 19-il kumpannija jew partnership ta' awdituri li servew lill-kumpannija Air Malta u s-sussidjarji tagħha.

NTOM: Matul il-perijodu msemmi kien hemm żewġ kumpanniji/partnerships li servew lill-NTOM.

MCC: Kien hemm kumpannija waħda li serviet lil dan iċ-ċentru matul il-perijodu msemmi.

UE - ZONA TA' KUMMERĊ ĦIELES

L-ONOR.

JOE BORG staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid xi studji saru s'issa mill-ministeru tiegħu, minn kwalunkwe korporazzjoni jew entita' oħra pubblika li għaliha huwa responsabbli biex janalizza jekk jaqbilx għall-ministeru tiegħu, għall- korporazzjonijiet jew għall-entitajiet pubbliċi li għalihom huwa responsabbli li Malta tissieħeb f'zona ta' kummerċ ħieles ma' l-Unjoni Ewropea biss?

Fi kwalunkwe każ jista' l-Ministru jindika x'inhuma l-benefiċċji kollha għall-ministeru tiegħu u għal kwalunkwe korporazzjoni jew entita' oħra pubblika li għaliha huwa responsabbli li jinkisbu b'zona ta' kummerċ ħieles u li ma jinkisbux bi sħubija fl-Unjoni Ewropea?

ONOR.

EVARIST BARTOLO: Nirriferi lill-Onor.

Membru għat-tweġiba li ngħatat f'seduta 223 mill-Prim Ministru u għar-risposta għall-mistoqsija parlamentari numru 14687 li ngħatat mill-Viċi Prim Ministru u Ministru għall-Affarijiet Barranin u ta' l-Ambjent.

MUŻEWIJIET - ĦINIJIET TAL-FTUĦ

L-ONOR.

ANTON TABONE staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid jekk il-ħinijiet tal-ftuħ tal- mużewijiet tal-gvern għall-pubbliku f'Għawdex sfawx imnaqqsa?

Jekk fl- affermattiv, minn meta u b'kemm?

X'kienet ir-raġuni u x'rimedji se jieħu l- ministru f'dan ir-rigward?

ONOR.

EVARIST BARTOLO: Nitlob lill-Onor.

Interpellant jagħmel il- mistoqsija lill-ministeru konċernat.

MADAM SPEAKER: L-Onor.

Borg.

ONOR.

TONIO BORG: Jista' l-Ministru jilqa' s-suġġeriment li jiġu riveduti l-ħinijiet tal-ftuħ tal-mużewijiet f'Malta u Għawdex?

Qed nagħmel dan is-suġġeriment għax jien informat li dawn jiftħu kmieni wisq u jagħlqu kmieni wisq, speċjalment matul ix-xhur tas-sajf minħabba li l-impjegati jkunu bin-nofs ta' nhari.

Jien qed ngħid li l-ħinijiet mhux ikunu l- istess, imma wieħed jadatta l-ħinijiet għal kull mużew partikolari.

Fil- fatt meta pajjiżi oħra, partikolarment l-Italja, għamlu dan l-esperiment, dawn sabu li rnexxa.

MADAM SPEAKER: Il-Ministru.

ONOR.

EVARIST BARTOLO: Jekk l-Onor.

Interpellant jistaqsi lill-kollegi tiegħu li sa sena u nofs ilu kellhom f'idejhom xi responsabbilta' ministerjali żgur li jgħidulu xi problemi wieħed jiltaqa' magħhom kieku jkollu jwettaq dan is-suġġeriment, pero' naħseb li xi darba jew oħra rridu naslu f'sitwazzjoni fejn il-mużewijiet jiftħu għal min ikun irid iżurhom u mhux għal min ikun għassa magħhom.

MADAM SPEAKER: L-Onor.

Tabone.

ONOR.

ANTON TABONE: Madam Speaker, jaf il-Ministru li numru ta' snin ilu l-mużewijiet f'GĦawdex bdew jagħlqu saħansitra iktar tard minn dawk ta' Malta sabiex min imur GĦawdex wara nofsinhar ikollu l-opportunita' li jżur dawn il-postijiet ta' interess?

Jista' l-Ministru jgħidilna jekk huwiex minnu li l-ħinijiet li fihom is-soltu kienu jkunu miftuħa l-mużewijiet f'Għawdex tnaqqsu b'mod sostanzjali?

MADAM SPEAKER: Il-Ministru.

ONOR.

EVARIST BARTOLO: Jiena lill-Onor.

Interpellant diġa' għidtlu biex jagħmel din il-mistoqsija lill-Ministru konċernat, pero' billi dan ma laqax is-suġġeriment tiegħi ngħidlu li, safejn naf jien, qed jittieħdu l-passi neċessarji biex il-ħinijiet li fihom jiftħu l-mużewijiet jitwalu.

MADAM SPEAKER: L-Onor.

Mugliett.

ONOR.

JESMOND MUGLIETT: Jista' l-Ministru jgħidilna fiex waslu x- xogħlijiet ta' restawr tal-Hypogeum ġewwa Ħal Saflieni?

Jista' jgħidilna wkoll jekk hemmx il-ħsieb li l-Hypogeum jerġa' jinfetaħ fix-xhur li ġejjin peress li issa x-xogħlijiet ilhom li nbdew xi erba' snin?

MADAM SPEAKER: Il-Ministru.

ONOR.

EVARIST BARTOLO: L-iktar ħaġa faċli għalija hija li nirrispondi li hemm il-ħsieb li l-hypogeum jerġa' jinfetaħ fix-xhur li ġejjin, pero' din it-tweġiba tista' tkun vaga ħafna.

Li nista' ngħid hu li jiena nformat li ż-żewġ amministrazzjonijiet se jkunu ħadu iktar żmien biex jirranġaw il- Hypogeum milli ħadu n-nies li ħaffruh żmien twil ilu!

Kif naħseb li l- Onor. Interpellant huwa informat, il-ħaddiema li kienu qed jagħmlu x-xogħol hemmhekk sabu problema għax minkejja l-ħafna xogħol Ii għamlu u minkejja li nqalgħu l-mains, is-seepage xorta baqa' hemm.

Fil-fatt preżentement qed isir minn kollox biex dan is-seepage jitwaqqaf, pero' m'hemm l-ebda garanzija li wara li jinbidlu l-mains u jintnefqu dawk l-eluf kbar ta' liri s-seepage se jieqaf għax jista' jkun li dan huwa kkaġunat mill- komunikazzjonijiet domestiċi tad-djar li hemm fuq is-sit.

Madanakollu ta' min jgħid li s-seepage naqas ħafna u fil-fatt jien ġejt informat - hawnhekk qed inkun kawt ħafna - li sa Ottubru s-sit se jkun jista' jerġa' jilqa' n-nies fih.

STA VENERA - TRIQ IL-QAWSALLA - CONTAINER

L-ONOR.

CHRIS AGIUS staqsa lill-Ministru għax-Xogħlijiet Pubbliċi u Kostruzzjoni: Jista' l-Ministru jirrispondi l-mistoqsija parlamentari numru 14207 u ċioe' jgħid mingħand min krieh id-Dipartiment tat-Toroq il- container li jinsab fi Triq il-Qawsalla, Sta Venera?

Jista' jgħid minn meta beda jinkera u r-rata li qed titħallas għalih kuljum?

ONOR.

CHARLES BUHAGIAR (Ministru għax-Xogħlijiet Pubbliċi u Kostruzzjoni): Il-container li hemm fi Triq il-Qawsalla tpoġġa fil-post mill-privat bi ftehim mad-dipartiment tat-toroq sabiex jitpoġġew fih affarijiet minn kmamar li kienu se jitwaqqgħu.

Peress li issa m'għadx hemm bżonn dan il-container iżda għadu ma tneħħiex, hemm proċeduri fil-qorti biex dan jitneħħa.

SKEJJEL - UŻU TA' L-INTERNET

L-ONOR.

CARMELO ABELA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid xi proġetti għandu l-Ministeru ta' l-Edukazzjoni rigward l-użu ta' l-Internet fl-iskejjel pubbliċi?

Fiex waslu l-proġetti pilota li qed isiru f'xi skejjel dwar l-għoti ta' aċċess għall-Internet?

Meta huwa maħsub li dan is-servizz jibda jitgawda mit-tfal fl-iskejjel?

ONOR.

EVARIST BARTOLO: Nhar it-Tnejn, 25 ta' Mejju, il-Maltacom p.l.c. u l-Ministeru ta' l-Edukazzjoni ffirmaw il-qafas ta' ftehim li se jagħmilha possibbli li istituzzjonijiet ta' l-edukazzjoni f'Malta jiġu magħquda ma' xulxin b'infrastruttura avvanzata ta' telekomunikazzjoni.

Din l-infrastruttura se tagħmilha possibbli li l-istituzzjonijiet ta' l- edukazzjoni fil-pajjiż ikunu jistgħu jikkomunikaw ma' xulxin kemm f'Malta kif ukoll barra minn Malta permezz tat-teknoloġija ta' l-Internet.

Il-proġett kollu huwa maqsum f'żewġ fażijiet; l-ewwel se jsir proġett pilota f'16-il skola f'Malta u f'Għawdex.

F'din il-fażi ser jiġu mistħarrġa sistemi, proċessi u programmi kemm teknoloġiċi kif ukoll edukattivi.

Dan se jibda f'Ottubru ta' l-1998.

L-ewwel fażi se tgħin ukoll fid-definizzjoni iktar eżatta tat-tieni fażi meta s-sistema se tkun estiża gradwalment għal iżjed istituzzjonijiet edukattivi f'Malta u Għawdex.

MADAM SPEAKER: L-Onor.

Cassar.

ONOR.

JOE CASSAR: Jista' l-Ministru jgħidilna jekk is-16-il skola li semma humiex kollha ta' l-istess livell u jmorrux fihom studenti li għandhom l-istess eta'?

MADAM SPEAKER: Il-Ministru.

ONOR.

EVARIST BARTOLO: Sabiex dan ikun verament proġett pilota li nitgħallmu minnu huwa importanti li s-16-il skola jkunu jirrappreżentaw areas differenti ta' Malta u Għawdex kif ukoll li jkunu jirrappreżentaw kemm il-livell primarju, kemm il-livell sekondarju kif ukoll il-livell post- sekondarju.

Ta' min jgħid li f'dan il-proġett se tingħata attenzjoni partikolari lill-kumpless post-sekondarju ta' Għawdex u lill-Gozo University Centre għax l-istudenti ta' dawn iż-żewġ istituzzjonijiet ilhom żmien twil juru x-xewqa li jkollhom aċċess għal komunikazzjoni diretta ma' l-istituzzjonijiet ta' Malta, u dan sabiex ikunu jistgħu jgawdu minn ċerti opportunitajiet li jeżistu f'Malta u ma jeżistux f'GĦawdex minħabba ċ-ċokon ta' dik il-gżira.

SKEJJEL - INTERNET

L-ONOR.

CARMELO ABELA staqsa lill-Ministru ta' l-Edukazzjoni u Kultura Nazzjonali: Jista' l-Ministru jagħti lista ta' l-iskejjel u/jew individwi li qed jieħdu sehem fl-inizjattiva msejħa Junior Summit 1998 dwar l-Internet?

Kemm qed jieħdu sehem tfal b'kollox?

X'jikkummenta l-ministru dwar din il-parteċipazzjoni?

ONOR.

EVARIST BARTOLO: Il-parteċipazzjoni fil-Junior Summit 1998 kienet immirata għall-istudenti taħt is-16-il sena tad-dinja kollha.

Din ġiet organizzata mill-Media Laboratory fil-Massachusetts Institute of Technology Centre ġewwa l-Istati Uniti.

Għaldaqstant il-parteċipanti kienu mħajra jidħlu b'mod individwali u mhux f'isem l-iskola u għalhekk mhux possibbli li wieħed jistabbilixxi min ħa sehem f'din l-inizjattiva.

L-iskejjel li żgur nafu li ħadu sehem kienu:-

St. Theresa Girls' Junior Lyceum, Mrieħel; Sir Adrian Dingli Girls' Junior Lyceum, St. Patrick's; Dun Ġużepp Zammit (Brighella) Boys' Junior Lyceum, Ħamrun; Umberto Calosso Boys' Trade School, St. Venera; Adelaide Cini Girls' Secondary, Ħamrun.

L-għan prinċipali kien illi nħeġġu liż-żgħażagħ ipoġġu l-ideat tagħhom għall-ġid tal-komunita' mingħajr ma jkunu nfluwenzati mill-adulti.

SKEJJEL - LIBRERIJI

L-ONOR.

CARMELO ABELA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid kemm hawn libreriji pubbliċi fl-iskejjel tagħna?

X'inhuma l-ħinijiet tal-ftuħ tagħhom?

Min jieħu ħsiebhom u kemm jitħallsu?

Kemm qed jintużaw dawn il-libreriji pubbliċi?

Qed issir kampanja ta' pubbliċita' sabiex dawn jintużaw aktar?

Hemm xi ħsieb li dawn jiġu mkabbra u mtejba sabiex iktar nies jiġu mħajra jaqraw?

ONOR.

EVARIST BARTOLO: Illum f'Malta u Għawdex hawn 60 librerija pubblika.

Dawn huma fergħat tal-librerija pubblika ċentrali fil-Furjana.

Il-libreriji pubbliċi huma mqassma hekk: 53 librerija jinsabu fil-bini ta' skejjel governattivi, tlieta f'ċentri ta' kunsilli lokali, tlieta fi sptarijiet u waħda f'ċentru taż-żgħażagħ ġewwa Għawdex.

Ħamsa minn dawn il-libreriji huma reġjonali u għalhekk jiftħu fl-istess ġranet u ħinijiet bħal-librerija ċentrali u huma mmexxija minn impjegati tal-librerija pubblika; 50 librerija oħra jiftħu erba' sigħat fil-ġimgħa, il-parti l-kbira tagħhom kull nhar t'Erbgħa.

Il-ħames libreriji l-oħra jiftħu hekk: ta' Bormla tiftaħ matul il-ħinijiet ta' l-iskola, ta' Ħaż- Żebbuġ (Malta) tiftaħ 12-il siegħa u ta' San Ġwann, in-Naxxar u Birżebbuġa jiftħu tmien sigħat fil-ġimgħa.

Dawn il-libreriji jieħdu ħsiebhom għalliema, impjegati tal-librerija jew nies magħżula mill-kunsill ta' l-iskola.

Huma jitħallsu ¥10 kull xahar fejn jaħdmu erba' sigħat fil-ġimgħa.

Fil-każ tan-Naxxar, San Ġwann u Ħaż- Żebbuġ għas-sigħat addizzjonali minbarra l-erba' sigħat, jitħallsu mill- kunsill lokali tal-post.

Matul is-sena li għaddiet ħarġu madwar 396,000 ktieb bħala self minn dawn il-libreriji.

Is-servizzi offruti minn dawn il-libreriji qed ikunu msemmija f'pubblikazzjonijiet maħruġa mil-librerija ċentrali kif ukoll fuq ix-xandir permezz ta' programmi li tieħu sehem fihom il-librerija ċentrali u permezz ta' artikli f'gazzetti lokali.

Permezz tal-kuntatt mal-kunsilli lokali qed isiru tentattivi biex jiżdied il-ħin tal-ftuħ ta' dawn il-libreriji u fl-istess waqt issir propaganda dwar l-użu tagħhom.

Inbeda wkoll eżerċizzju biex dawn il-libreriji jiġu komputerizzati u b'hekk tinħoloq sistema ta' network li biha n-nies li jużaw il-libreriji jkunu jafu x'hemm f'libreriji oħrajn.

Matul il-ġranet tas-sajf permezz ta' studenti mill-universita' dawn il-libreriji jinfetħu għal iktar minn erba' sigħat.

SAN PAWL IL-BAĦAR - TRIQ SAN PAWL

L-ONOR.

ĊENSU GALEA staqsa lill-Ministru għax-Xogħlijiet Pubbliċi u Kostruzzjoni: Jista' l-Ministru jagħti tagħrif dwar meta finalment se jiġi attwat ix-xogħol meħtieġ fuq Triq San Pawl, San Pawl il-Baħar?

Jista' l-Ministru jagħti tagħrif dwar jekk ix-xogħol li ssemma tant drabi huwiex se jsir matul ix-xhur tas-sajf meta t-triq hi daqstant passaġġa jew matul ix-xhur tax-xitwa meta hu perikoluż ħafna li jsir xogħol f'din it-triq?

ONOR.

CHARLES BUHAGIAR: It-tħaffir ta' l-inspection pits se jsir fi ftit ġimgħat oħra u wara jkun jista' jiġi deċiż ix-xogħol li jrid isir.

MADAM SPEAKER: L-Onor.

Galea.

ONOR.

ĊENSU GALEA: Madam Speaker, jien ma nafx f'liema operetta qed nieħdu sehem hawnhekk għax tant ilna ndoqqu strumenti differenti miż-żewġ naħat tal-Kamra li ma nafx meta se naslu!

Jista' l-Ministru almenu jagħti indikazzjoni dwar meta l-imbierka main road ta' San Pawl il-Baħar se tiġi rranġata b'mod li minnha jkunu jistgħu jgħaddu l-karozzi bla ebda inkonvenjenza ta' xejn?

MADAM SPEAKER: Il-Ministru.

ONOR.

CHARLES BUHAGIAR: Madam Speaker, l-ewwelnett ta' min jgħid li t- triq li qed jirriferi għaliha l-Onor.

Interpellant hija mibnija fuq it- tafal u l-pedament ta' din it-triq huwa magħmul minn konkos rinforzat.

Li ġara kien li fi żmien l-amministrazzjoni preċedenti l-kuntrattur qata' dan il-konkos rinforzat u qata' wkoll ix-xibka biex jgħaddi trinka.

Allura din it-triq spiċċat totalment.

Dwar din it-traskuraġni kien qam argument sħiħ bejn il-Korporazzjoni għas-Servizzi ta' l-Ilma u dan il-kuntrattur u fost affarijiet oħra l-korporazzjoni insistiet li r-responsabbilta' ta' dan kollu hija tal-kuntrattur u tax-xogħol ħażin li għamel.

Saħansitra l- korporazzjoni żammet il-flus u dan il-kuntrattur baqa' ma tħallasx, imma dawn ir-retention money ma kenux biżżejjed biex isir ix-xogħol meħtieġ.

Madam Speaker, huwa veru li din it-triq tinsab fi stat ħażin ħafna u hemm bżonn li tiġi rranġata.

Għalhekk inbdew diskussjonijiet mad-Dipartiment tat-Toroq biex naraw x'hemm bżonn isir.

Mill-indikazzjonijiet li għandna s'issa jidher ċar li hemm bżonn isir xogħol estensiv u jiena ninsab mgħarraf li l-ħsieb tad-dipartiment huwa li fil-ġimgħat li ġejjin joħroġ tender sabiex tiġi rranġata l-parti ta' din it-triq mill-Veċċa sa fejn Palazzo Pescatore.

MADAM SPEAKER: L-Onor.

Galea.

ONOR.

ĊENSU GALEA: Madam Speaker, il-Ministru qed jgħidilna li hemm il- ħsieb li fil-ġimgħat li ġejjin tkun irranġata parti minn din it-triq imma sfortunatament il-parti li semma hija l-inqas biċċa li tinsab fi stat ħażin.

Allura jista' l-Ministru jara li jinbeda kemm jista' jkun malajr ix- xogħol fuq l-iktar parti li tinsab fi stat ħażin?

Il-Ministru semma wkoll l-amministrazzjoni preċedenti, pero' issa din ilha 20 xahar li spiċċat u jekk l-amministrazzjoni preżenti m'hijiex kapaċi tagħmel triq ta' nofs mil f'20 xahar ma nafx x'inhi kapaċi tagħmel!

MADAM SPEAKER: Il-Ministru.

ONOR.

CHARLES BUHAGIAR: Aħna forsi m'għamilniex triq ta' nofs mil, pero' huma ma nafx kemm-il triq ta' nofs mil għamlu!

Imma issa ħalli niġi għal dak li kont se ngħid.

Il-fatt li din it-triq għadha ma saritx m'hu tort ta' l-ebda amministrazzjoni imma hija kwestjoni legali.

Jiena nifhem li m'għandux ibati ċ-ċittadin minħabba l-kwestjoni li nqalgħet bejn il- Korporazzjoni għas-Servizzi ta' l-Ilma u l-kuntrattur li għamel ix-xogħol ħażin u għaldaqstant id-Dipartiment tat-Toroq qed jimpenja ruħu bis-sħiħ sabiex din it-triq tiġi rranġata.

Jien informat li l-iktar parti tat-triq li tinsab fi stat ħażin u li jenħtiġilha xogħol hija dik il-parti li semmejt jien, jiġifieri mill-Veċċa tieħu sa Palazzo Pescatore, u x- xogħlijiet fuq dik il-parti tat-triq se jinbdew max-xogħlijiet l-oħra li se jsiru fi ftit tal-ġimgħat oħra bħala parti mit-tieni fażi tal-proġett ta' Buġibba.

MADAM SPEAKER: L-Onor.

Ċensu Galea.

ONOR.

ĊENSU GALEA: Madam Speaker, kulma jrid jagħmel il-Ministru biex jara li l-parti tat-triq li se tiġi rranġata hija l-inqas parti li tinsab fi stat ħażin huwa li jgħaddi mimmha.

MADAM SPEAKER: Il-Ministru.

ONOR.

CHARLES BUHAGIAR: M'għandix x'inżid ma' dak li diġa' għedt.

WSC - ĦLAS TA' KONTIJIET

L-ONOR.

ĊENSU GALEA staqsa lill-Ministru għax-Xogħlijiet Pubbliċi u Kostruzzjoni: Jista' l-Ministru jagħti tagħrif dwar x'inhu l-ammont ta' ħlasijiet dovuti lill-Korporazzjoni għas-Servizzi ta' l-Ilma għall- kontijiet tal-konsum qabel il-budget li għadda?

Kif jinqasmu dawn l- ammonti bejn ħlas dovut mill-gvern/korporazzjonijiet tal-gvern, ħlas dovut mid-djar/residenzi u ħlas dovut mill-azjendi kummerċjali?

ONOR.

CHARLES BUHAGIAR: L-ammont ta' ħlasijiet dovuti lill-Korporazzjoni għas-Servizzi ta' l-Ilma għall-kontijiet tal-konsum qabel il-budget huma:

ħlas dovut mill-gvern/korporazzjonijiet tal-gvern-¥553,118.

ħlas dovut minn djar/residenzi u ażjendi kummerċjali-¥2,886,300

ħlas dovut minn azjendi kummerċjali ¥513,018

MADAM SPEAKER: Grazzi.

Il-ħin tal-mistoqsijiet għadda.

Tqegħid ta' Karti.

Il-Prim Ministru.

TQEGĦID TA' KARTI

ONOR.

ALFRED SANT (Prim Ministru): Sinjura President, inqiegħed fuq il- Mejda tal-Kamra:

Kopja tal-pjanta ta' Triq ir-Repubblika fir-Rabat, GĦawdex, bi tweġiba għall-mistoqsija parlamentari numru 14855;

Tagħrif dwar aġenziji tal-kiri ta' karozzi użati mid-dikasteru li għalih hu responsabbli l-Prim Ministru, bejn l-1 ta' Novembru 1997 u l- 31 ta' Marzu 1998, bi tweġiba għall-mistoqsija parlamentari numru 14074;

Tagħrif dwar priġunieri barranin fil-Faċilita' Korrettiva ta' Kordin fl-4 ta' Ġunju 1998, bi tweġiba għall-mistoqsija parlamentari numru 15045;

Tabella li turi n-numru ta' persuni li ddaħħlu l-Faċilita' Korrettiva ta' Kordin wara li nstabu ħatja ta' abbużi sesswali fuq tfal bejn l- 1989 u l-1998, bi tweġiba għall-mistoqsija parlamentari numru 15046; u

Tabella li turi t-tip u l-ammont ta' droga maqbuda matul l-1998, bi tweġiba għall-mistoqsija parlamentari numru 15049.

MADAM SPEAKER: Grazzi.

Il-Ministru ta' l-Edukazzjoni u Kultura Nazzjonali.

ONOR.

EVARIST BARTOLO: Madam Speaker, inqiegħed fuq il-Mejda tal-Kamra:-

Avviż Legali Nru 149 ta' l-1998 – Ordinamenti għall-Grad ta' Doctor of Philosophy – Ph.D. – fil-Fakulta' ta' l-Arkitettura u l-Inġinerija Ċivili, 1998; u

Tagħrif dwar ħaddiema fil-Foundation of International Studies, bi tweġiba għall-mistoqsija parlamentari numru 15154.

MADAM SPEAKER: Grazzi.

Il-Ministru tal-Finanzi u Kummerċ.

ONOR.

LEO BRINCAT (Ministru tal-Finanzi u Kummerċ): Madam Speaker, inqiegħed fuq il-Mejda tal-Kamra:-

Tagħrif dwar aġenziji tal-kiri ta' karozzi użati mid-dikasteru li għalih hu responsabbli l-Ministru tal-Finanzi u Kummerċ matul il- perijodu bejn l-1 ta' Novembru 1997 u l-31 ta' Marzu 1998, bi tweġiba għall-mistoqsija parlamentari numru 14071;

MADAM SPEAKER: Grazzi.

Il-Ministru għax-Xgħlijiet Pubbliċi u Kostruzzjoni.

ONOR.

CHARLES BUHAGIAR: Madam Speaker, inqiegħed fuq il-Mejda tal-Kamra:-

Kopja tax-schedules tas-sejħa għall-offerti ta' plots f'Wied GĦomor/Ta' l-Għoqod, San Ġiljan, flimkien ma' land drawing 175/94, bi tweġiba għall-mistoqsija parlamentari numru 15135.

MADAM SPEAKER: Grazzi.

Il-Ministru tas-Saħħa, kura ta' l-Anzjani u Affarijiet tal-Familja.

ONOR.

MICHAEL FARRUGIA (Ministru tas-Sħħa, Kura ta' l-Anzjani u Affarijiet tal-Familja): Madam Speaker, inqiegħed fuq il-Mejda tal-Kamra:-

Avviż Legali Nru 147 ta' l-1998 – Regolamenti ta' l-1998 dwar Drittijiet għal Ċertifikati rigward Mediċini; u

Avviż Legali Nru 148 ta' l-1998 – Regolamenti ta' l-1998 li jemendaw ir-Regolamenti dwar id-Drittijiet (Ġarr ta' Kadavri).

MADAM SPEAKER: Grazzi.

Il-Ministru tal-Ħarsien Soċjali

ONOR.

EDWIN S. GRECH (Ministru tal-Ħarsien Soċjali): Madam Speaker, inqiegħed fuq il-Mejda tal-Kamra:

Kopja ta' żewġ diskorsi li għamel il-Ministru tal-Ħarsien Soċjali waqt is-Seba' Konferenza tal-Kunsill ta' l-Ewropa għall-ministri responsabbli mis-sigurta' soċjali, li saret f'Malta f'Mejju 1998, bi tweġiba għall-mistoqsija parlamentari numru 14999.

MADAM SPEAKER: Grazzi.

Il-Ministru tad-Djar u Kunsilli Lokali.

ONOR.

ALFRED PORTELLI (Ministru tad-Djar u Kunsilli Lokali): Madam Speaker, inqiegħed fuq il-Mejda tal-Kamra:-

Tagħrif dwar in-nefqa fuq bini ta' flats ħdejn l-GĦajn tal-Ħasselin fl- Imsida, bi tweġiba għall-mistoqsija parlamentari numru 14985.

MADAM SPEAKER: Grazzi.

Il-Ministru tal-Ġustizzja.

ONOR.

GAVIN GULIA (Ministru tal-Ġustizzja): Madam Speaker, inqiegħed fuq il-Mejda tal-Kamra:-

Tagħrif dwar aġenziji tal-kiri ta' karozzi użati mid-dikasteru li għalih huwa responsabbli l-Ministru tal-Ġustizzja matul il-perijodu bejn l-1 ta' Novembru 1997 u l-31 ta' Marzu 1998, bi tweġiba għall- mistoqsija parlamentari numru 14070.

MADAM SPEAKER: Grazzi.

Stqarrijiet ministerjali?

L-Onor.

Lawrence Gonzi.

KSUR TA' PRIVILEĠĠ

ONOR.

LAWRENCE GONZI: Madam Speaker, nixtieq inressaq żewġ każi ta' ksur ta' privileġġ.

L-ewwel każ huwa kontra l-Prim Ministru u d-Direttur tad- Dipartiment ta' l-informazzjoni fid-dawl ta' l-istqarrija numru 1098 li ħarġet fil-11 ta' Ġunju ta' l-1998 u li fiha jingħad hekk:

"Whereas during the last days several spokespersons from the Opposition, particularly Dr. Lawrence Gonzi, have continued persistently to furnish the wrong interpretation of the clause related to the right of access to the general public contained in the agreement reached between Government and Port Cottonera Co. Ltd., it has been decided to publish the relevant clauses of the said agreement for the information of the general public:",

u ġew ikkwotati żewġ klawsoli, klawsola 2.1 u klawsola 2.2.

Issa klawsola 2.2 hija kompletament differenti minn dik li vvotajna fuqha f'dan il- Parlament fis-seduta ta' nhar it-Tnejn tal-ġimgħa li għaddiet.

Din l- istqarrija tkompli tgħid:

"It is crystal clear from the above clauses that there are no pedestrian restrictions.

Moreover any doubts about restriction on fishing, bathing and barbecues have been erased before the actual resolution was voted on in Parliament, with the amendment of article 2.2 as reproduced above.

Dr. Gonzi although well aware of this, has persistently misquoted the agreement.".

Madam Speaker, din hija falsita' tal-proċeduri ta' din il-Kamra.

Quddiemi għandi l-minuti tas-seduta tat-3 ta' Ġunju 1998, li huma voluminużi u fihom l-items kollha li ġew diskussi f'dik is-seduta maratona.

Naturalment dawn m'għandix għalfejn inqegħedhom fuq il-Mejda tal-Kamra għax huma records uffiċjali tal-Parlament.

F'dawn il-minuti, per eżempju, insibu l-emendi kollha li tressqu waqt id-diskussjoni li saret fil-kumitat dwar l-Abbozz ta' Liġi dwar Taxxa Speċjali fuq Banek Kummerċjali.

L-istess nistgħu ngħidu għal dak li jirrigwarda l-Abbozz ta' Liġi dwar il-Kummerċ ta' l- Assigurazzjoni.

Pero' minn dawn il-minuti tas-seduta ta' l-Erbgħa, 3 ta' Ġunju, ma jirriżultax li quddiem din il-Kamra tressqet xi emenda għall- abbozz tal-kuntratt li kien hemm anness mar-riżoluzzjoni jew xi emenda għar- riżoluzzjoni.

Hemm biss l-emenda li ressaqt jiena fejn tlabt li l-abbozz kollu kemm hu jintbagħat quddiem il-kumitat permanenti tal-verifika ta' din il-Kamra ħalli dan jirrapporta lura lil din il-Kamra fi żmien għaxart ijiem.

Quddiemi għandi wkoll il-minuti tas-seduta ta' nhar it-Tnejn, 8 ta' Ġunju 1998, meta tqiegħdet il-mistoqsija fuq ir-riżoluzzjoni.

Lanqas minn dawn il-minuti ma jirriżulta li tressqet xi emenda quddiem din il-Kamra u din imbagħad ivvotat fuqha.

Niġi issa għat-tieni każ ta' ksur ta' privileġġ kontra l-Ministru tat- Turiżmu u s-Self-Employed.

Hawnhekk nirriferi għall-istqarrija numru 1115 li ħareġ l-istess Ministru tat-Turiżmu u s-Self-Employed li ġġib id-data tat-12 ta' Ġunju 1998.

Jien m'iniex se nikkwotaha kollha pero' se nikkwota minn paragrafu 2, li jgħid hekk:

"L-Oppożizzjoni u b'mod partikolari l-Onor.

Lawrence Gonzi baqgħu jikkwotaw klawsola 2.2 li tneħħiet qabel saret il-votazzjoni fil- Parlament nhar it-Tnejn.".

Din ukoll hija falsita' u f'dan il-pajjiż ma nistgħux inħallu dawn l- affarijiet isiru qisu qatt ma ġara xejn, anke fiċ-ċirkostanzi partikolari li ninsabu fihom.

Din l-istqarrija tkompli tgħid:

"Dan it-tibdil kien qed jiġi propost mill-Gvern lill-konsorzju biex jiċċara kull dubju żbaljat li kien qed jinżera' b'malinjita' mill- Oppożizzjoni biex tfixkel l-istess proġett tal-Kottonera.".

Madam Speaker, anke fil-konfront ta' din l-istqarrija, nirripeti li mir- records ta' dan il-Parlament - u wkoll mill-onesta' tagħna lkoll bħala deputati f'din il-Kamra - nafu li quddiem din il-Kamra ma tressqet l-ebda emenda oħra barra dik l-emenda li ressaqt jien, la għall-abbozz tal- kuntratt u lanqas għar-riżoluzzjoni.

Dan kollu u partikolarment l-aġġettivi li ntużaw f'dawn iż-żewġ stqarrijiet - apparti aġġettivi oħrajn li m'iniex se noqgħod nagħti kashom - imorru kontra l-Ordinanza dwar il-Privileġġi u s-Setgħat tal-Kamra tad- Deputati, Kap. 113 tal-Liġijiet ta' Malta, partikolarment paragrafi (j) u (k) ta' subartikolu 11 (4).

Pero' m'iniex qed nillimita ruħi għal dawn il- paragrafi biss għaliex hemm klawsoli oħrajn li dan kollu jikkostitwixxi ksur ta' privileġġ kontrihom, mhux fil-konfront tiegħi bħala deputat imma fil-konfront ta' din il-Kamra.

Dan huwa ksur ta' privileġġ fil-konfront ta' din il-Kamra għaliex ir-records ta' din il-Kamra jixhdu l-verita' u ma nistgħux inħallu sitwazzjoni fejn din il-verita' tiġi mgħawġa pubblikament mid-Dipartiment ta' l-Informazzjoni jew minn xi ministru min-naħa tal- gvern.

GĦalhekk jiena nitlob, Madam Speaker, li tieħu l-passi neċessarji biex dawn l-affarijiet ma nħalluhomx isiru f'dan il-pajjiż.

(Onor. Membri: Hear, hear)

MADAM SPEAKER: Is-Sedja tirriżerva d-dritt li teżamina dawn il-każijiet u tagħti deċiżjoni dwarhom iktar 'il quddiem.

L-Onor.

Dom Mintoff.

ONOR.

DOM MINTOFF: Madam Speaker, nixtieq inqajjem ksur ta' privileġġ.

Jiena m'iniex se nikkwota affarijiet legali għaliex hija s-Sinjorija Tiegħek li trid tara jekk hemmx prima facie ksur ta' privileġġ.

Qed inqajjem ksur ta' privileġġ kontra l-Prim Ministru li f'dawn l-aħħar tmint ijiem għamel minn kollox, saħansitra anke hedded, biex meta jiena niġi hawnhekk mhux ma nivvotax kontra l-mozzjoni - għax dan kellu d-dritt li jagħmlu - imma nirriżenja.

Din hija xi ħaġa li qatt ma ġrat fl-istorja tal- parlamenti demokratiċi la ta' l-Ewropa u lanqas tad-dinja.

Qatt ma kien hemm Prim Ministru li jieħu s-saħħa tiegħu kollha, bil-pulizija b'kollox u kulma għandu, f'distrett u jhedded li jirriżenja u anke jbeżża' lin-nies jekk xi membru tal-Parlament ma jivvotax kif jidhirlu hu.

Jekk dan m'huwiex ksur ta' privileġġ, allura din il-Kamra m'għandha privileġġi ta' xejn.

Jekk inhu hekk, allura l-privileġġi spiċċaw.

Issa ħalli nkompli niftaħ dan l-argument ħalli kulħadd jifhem għalfejn qiegħed inqajjem dan il-ksur ta' privileġġ.

X'kienet it-teżi tal-Prim Ministru?

X'ġustifikazzjoni kellu biex jagħmel din il-biċċa xogħol kbira li qatt ma saret fl-Ewropa?

Il-ġustifikazzjoni tiegħu kienet li jien ilni ħafna żmien infixklu.

Qal li jiena ilni nfixklu mill-elezzjoni sal-lum u mhux mindu qamet din il-kwestjoni tal-Kottonera.

Pero' ma qalx li hu, bħala kap tal-partit, meta laqqa' l-konferenza ġenerali kellu d-dritt jibgħatni quddiem il-bord tad-dixxiplina ħalli jara jekk jiena ksirtx id- dixxiplina tal-partit.

Kellu d-dritt legali, id-dritt demokratiku u d- dritt li jagħtih il-partit li jagħmel hekk.

Imma x'għamel?

Dan mar u qal lill-konferenza: "Agħtuni vot ta' fiduċja", u ppretenda li jien, li m'għamiltlu l-ebda vot ta' sfiduċja imma għidtlu biss li dak li kien qed jagħmel imur kontra l-prinċipju fundamentali tal-partit, li la qiegħed fil- manifest elettorali tiegħu u lanqas ta' ħadd u li jiena għandi d-dritt nivvota kontra tiegħu fil-Parlament ...

Jien dan biss għidtlu u bgħattlu wkoll ittra li l-ġist tagħha kien li huwa jmissu sejjaħ konferenza ġenerali ħalli jara jekk huwiex miexi skond dak li qal fil-programm elettorali u skond il-prinċipji tal-partit u mhux biex jara jekk il-partit iridx ineħħih minn Prim Ministru.

Imma dan m'għamlux, qisu qatt ma ġara xejn.

Issa jiena x'għidt f'Novembru?

Jien għidt li dan m'huwiex budget li jagħmel unur lill-Partit Soċjalista u li m'huwiex veru li m'huwiex se jolqot liż-żgħir.

Imma kemm il-Prim Ministru kif ukoll il-ministri - għaliex la refgħu l-piż miegħu huma mdaħħlin ukoll - kienu jgiddbuni.

Wara ammettew li ż-żgħir kien se jintlaqat, damu x-xhur jinnegozjaw maż-żewġ unions u fil-fatt saru xi emendi.

Imma mhux fejn jolqot liż-żgħir biss għamlu emendi għaliex emendaw anke miżuri li jolqtu lill-hotels.

Dan qed ngħidu għaliex il-Prim Ministru webbes rasu u ma ħallinix nitkellem u kieku ma tatnix ċans l-Oppożizzjoni ma kontx nitkellem.

Hawnhekk qed nirriferi għal meta nqalgħet il-kwestjoni l-ewwel darba.

Issa wieħed kien jissoponi li minn dak inhar 'l hawn ġara xi ħaġa. imma la l-Prim Ministru u lanqas il- ministri tiegħu ma pprovaw b'xi mod jikkonsultawni f'xi ħaġa.

Kif qed ngħid - dan huwa importanti bħala background - lili ma kkonsultawni f'xejn u fl-ebda ħaġa, b'mod speċjali fil-proġett tal-Kottonera.

Iżda minkejja dan u minkejja li kienu qed jagħmlu minn kollox biex jaħarbuni ....

Hanwhekk m'iniex se nsemmi x'għamlu biex jolqtuni personali ħalli jdejquni u jew I tow the line jew inkella nitlaq mill-Parlament.

Din inħalliha għal darba oħra ħalli ma nħallatx affarijiet personali ma' affarijiet li għandhom x'jaqsmu man-nazzjon imma jekk jisfidawni ngħidha wkoll.

Madam Speaker, jiena ma kont naf xejn iżda qgħadt attent li fejn nara xi ħaġa li tmur kontra l-interessi tan-nazzjon, kontra l-interessi tal-partit, kontra l-programm u kontra kollox nibgħat ngħid lill-Prim Ministru: Watch your step għaliex jien diġa' għidtlek li jekk tagħmel dawn l-affarijiet, jien nispiċċa biex fil-Parlament ikolli nivvota kontra tiegħek.

Hawnhekk nixtieq nagħmel parentesi żgħira għaliex jiena ġejt akkużat b'xi ħaġa li jafu li m'hijiex vera.

Ġejt akkużat li darba minnhom sifirt apposta biex meta jiġi l-vot fuq l-abbozz ta' liġi dwar loan ta' xi ¥20 miljun ma nkunx hawn ħalli ma nivvotax u nġiegħel lilek, Madam Speaker, tivvota minfloki.

Din hija ġidba faħxija.

Min qalha huwa giddieb.

U jekk qalha l-Prim Ministru huwa giddieb ukoll.

GĦaliex?

Jiena qabel sifirt għidt lill-Whip biex joqgħod attent.

Jiena għidtlu: "Inti ħallejtni hawnhekk il-Ġimgħa l-ġurnata kollha stand-by għalxejn għaliex għidt li se jkun hemm vot ta' fiduċja fil-gvern.

Issa inti żgur li dan il-vot mhux se jkun nhar it-Tnejn u t-Tlieta?

Għaliex jien aktarx li ma nkunx hawn.".

U hu qalli: Inti tista' tmur.

Imbagħad meta ġejt lura ħadd ma attakkani jew qalli: Inti kif taqbad u ssiefer meta taf li hemm vot tal-flus?

Kif qed ngħid, jien kont naf il-kontra.

Kont naf li mhux se jkun hemm vot ta' flus u mhux li se jkun hemm vot ta' flus.

Meta mbagħad rajt lill-Whip u għidtlu: "Din xi storja hi?", hu qalli: Tikkonfondi xejn, dik irranġajnieha.

Dan hu li ġara.

Imma ħalli nkompli fuq l-istorja tal- Kottonera.

Irrid nammetti li ħafna miż-żmien jiena nkun ma niflaħx u mhux dejjem inkun nista' nsegwi l-affarijiet il-ħin kollu.

Jien qatt ma ppretendejt li ma kontx marid.

Anzi ngħid lil kulħadd biex ma jafdawx fuqi għaliex saħħti llum mod u għada mod ieħor.

Imma meta nkun f'saħħti ara ma jkunx hawn xi ħadd li jaħseb li se jisserva bija biex imur kontra l-interessi tal-partit u tal-pajjiż.

F'dan il-mument b'saħħti imma kif se nkun għada fil-għodu ma nafx, bħalma ma jafx kulħadd.

Nerġa' ngħid, jiena ma kont naf xejn bil- proġett tal-Kottonera, kont assolutament sajjem, u meta qrajt x'emendi ressqu tal-Partit Nazzjonalista u rajt li dak li kienu qed jgħidu kien veru ma ġejtx hawnhekk u għidt lil Malta kollha minn fuq it-televiżjoni li l- Partit Nazzjonalista għandu raġun imma għajjatt lid-deputy leader u għidtlu: Agħmilli pjaċir, jew tiġi inti jew niġi jien ħalli nitkellmu fuq affarijiet urġenti.

Għaliex?

Meta jiena ndunajt b'dan kien il-Ġimgħa u naħlef quddiem kulħadd li fuq din ma kellimt lil ħadd, la lil Gonzi u lanqas lil de Marco għalkemm kieku kellimthom kien ikolli kull dritt inkellimhom.

Minn meta 'l hawn m'għandix id-dritt inkellem membri oħra tal- Parlament biex nara kif jaħsbuha fuq affarijiet tal-Parlament?

Minn meta tneħħa d-dritt li xi ħadd minn hawnhekk ikellem lil xi ħadd tan-naħa l- oħra?

U dawn m'humiex konfoffi; jiena ma kellimthomx għaliex ma kienx hemm il-ħin, għaliex ma kienx hemm għalfejn nitkellem u għaliex ma ridtx indaħħalhom fin-nofs u mhux għaliex kont se nagħmel xi ħaġa ħażina kieku kellimthom fuq dawn l-affarijiet.

Kemm-il darba jkun hemm min iwaqqafni u jkellimni fit-taraġ u jgħidli: Possibbli li inti taqbel ma' "din"?

Allura nkunu qed nikkonfoffaw meta nagħmlu hekk?

Lill-membri ta' l-Oppożizzjoni kellimthom ħafna fuq id-divorzju.

Allura għamilt ħażin li tkellimt magħhom fuq id-divorzju?

Lil dawk li kkundannawni mingħajr ma semgħuni - qed ngħid għall-membri tal-Parlament kollha - nistaqsihom: GĦandi d-dritt nagħmel hekk jew le?

Ksirt xi dixxiplina ta' xi ħadd b'daqshekk?

GĦandu raġun jiħmarlu wiċċu issa min qed jismagħni!

Nerġa' ngħid, Madam Speaker, sal-Ġimgħa jiena kont għadni ma naf xejn u għajjatt lid-deputy leader kif kelli nagħmel.

Kieku huwa veru, kif qegħdin jgħidu, li ridt l-inkwiet fil-partit u ridt inwaqqa' lill-gvern, ma kont ngħajjat lil ħadd - għaliex naf kif tagħti gambetti - u kont ngħid li m'huwiex tort tiegħi u li ġara "hekk" u "hekk".

Allaħares ma nafx nagħmel dawn l-affarijiet, imma ma nagħmilhomx għaliex huwa fil-karattru tiegħi li ma nagħmilhomx.

GĦalhekk għajjatt lid-deputy leader tal-partit u għidtlu: Qed ngħajjat lilek għaliex inti għandek ir-responsabbilta' li tmexxi lill- partit u jekk ma tridx terfagħha għidli tikkonfondi xejn.

Dak qalli: "Le!

GĦaliex?", u ġie.

Issa jien dak inhar stajt ħadt nutar miegħi - mhux Madam Speaker imma nutar, hu min hu - ħalli jkun xhud.

Għandi dritt intella' lil xi ħadd xhud meta lill-ieħor ngħidlu xi ħaġa lil ħaddieħor u meta qed ngħidlu minn qabel biex jekk irid iġib lil xi ħadd miegħu għaliex jiena m'iniex se nkellmu waħdi imma se jkun hemm xi ħadd xhud?

Inqast f'xi ħaġa b'daqshekk?

Allura jekk ma nqast f'xejn għaliex għandek toqgħod iddaħħal lil Sammy Meilaq fid-diskors fil-Birgu biex ikasbruh u jbossulu?

MADAM SPEAKER: Onorevoli, kompli fuq il-ksur ta' privileġġ.

ONOR.

DOM MINTOFF: Mela xi trid tgħid bil-Malti?

Jekk hawn xi kelma oħra għidhieli u ngħidha.

MADAM SPEAKER: Jien ma kkorreġejtlekx il-kliem.

ONOR.

DOM MINTOFF: Mela ngħid li jagħmlu ħoss minn wara!

Imma ħalli nkompli b'dak li kont qed ngħid.

GĦalfejn tqajjem dan l-isem?

MADAM SPEAKER: Onor. Mintoff, jekk jogħġbok issemmix nies li m'humiex parti minn din il-Kamra.

ONOR.

DOM MINTOFF: Madam Speaker, jew se nitkellem fuq dawn l-affarijiet jew inkella noqgħod bilqiegħda u ngħid li dan il-Parlament qed iħalli lill- Prim Ministru jagħmel dawn l-affarijiet kollha barra u mbagħad dak li qed jattakka lanqas biss jinstema'.

Nerġa' ngħid, il-Prim Ministru ma kellu l- ebda dritt isemmi lil dan il-bniedem, bniedem li huwa stess sejjaħlu biex ikun chairman tal-Kummissjoni għall-Moralita' Fiskali.

Meta dan il-bniedem imbagħad mar għandu t-tieni darba, qallu: Le, din ma tgħoddx għalija.

U veru li l-inkarigu li ried jagħtih ma kienx jgħodd għalih.

Allura l-Prim Ministru qallu: Ara kif nagħmlu, ħu dan l-abbozz li qegħdin niddiskutu mal- Gran Mastri, ara x'jidhirlek minnu u għidli x'inhi l-opinjoni tiegħek.

Dan kollu jiena qed ngħidu biex nuri li dawn ma jkunux affarijiet sigrieti u li kieku riedu setgħu qaluhomli.

Qed ngħidu wkoll biex ma joqgħodx idaħħal lil dan il-bniedem fin-nofs ħalli għada jkissru.

Dak qallu: Jekk dan l- abbozz għandu x'jaqsam mas-sovranita' aħjar ma tatihulix.

U meta lili qalli b'din il-proposta, għaliex dan huwa ħabib tiegħi, jien għidtlu: Ara ma turihiliex għaliex inkella għada jgħajrek li tak xi ħaġa in confidence u ġejt turiha lili!

Jien ma nafx x'fih dan l-abbozz imma qed ngħid hekk għaliex se jkun hemm konnessjoni ma' dak li għandu x'jaqsam mal-proġett tal- Kottonera.

Issa, dakinhar li jiena vvotajt kontra l-mozzjoni tal-gvern - mhux ivvotajt man-Nazzjonalisti għaliex li tivvota għal emenda tan-Nazzjonalisti huwa mod u li tivvota kontra mozzjoni tal-gvern hija ħaġa oħra - għaliex ma qbiltx magħha kont naf li l-Prim Ministru, mingħajr ma qalli xejn, qabbad ministri fosthom il-Ministru Vella, jagħmlu propaganda fuq it-televiżjoni fuq dan il-proġett.

In-nies qaluli li dawn dehru fuq it-televiżjoni, u jien għidt: Prosit, kemm aħna ħelwin; Mela jien qed nagħmel minn kollox biex dawn l-affarijiet nostorhom, u dawn diġa' marru fuq it-televiżjoni!

Meta ġie għandi fis-2.00 p.m. ma' Dr George Abela, dan qalli: Il-kuntratt li se nagħmlu mal-kumpannija m'huwiex dak li jidher quddiem il-Parlament.

Qed ngħid dan biex wieħed jinduna kemm il-membru min-naħa l-oħra, hu min hu, qed ikun eżatt u mhux għaliex qiegħed fuq in-naħa l-oħra ngħidu li qed jigdeb anke jekk ikun qed jgħid il-verita'.

Wasalna f'din l-estremita' f'dan il-Parlament?

Mela qalli li dan l-imbierek kuntratt ma kienx fih il- klawsola li qalli li lesti li jagħmlu meta jsir il-kuntratt.

GĦandi dubju wkoll jekk qallix li din l-emenda kienu lesti li jressquha filgħaxija.

Imma jien qbiżt u għidtlu: Jiddispjaċini, imma jien dak li nivvota fuqu fil-Parlament inkun naf li se jorbot u mhux x'tagħmlu wara li nkun ivvotajt.

U jekk m'għandkomx bżonn iddaħħlu dawn il-privileġġi kollha li se tagħtu lil din id-ditta għalfejn għamiltuhom fil-kuntratt?

Għaliex ma temendawhx?

MADAM SPEAKER: Onorevoli, dak li tgħid trid tgħaqqdu mal-ksur tal- privileġġ u mhux tagħmlu parti mid-diskussjoni.

ONOR.

DOM MINTOFF: Madam Speaker, jiena qed nagħti r-raġunijiet kollha għaliex jidhirli li hemm prima facie breach of privilege, u qed nagħti r- raġunijiet kollha wara li l-Prim Ministru, bil-gvern tiegħu b'kollox, ilu ġimgħa jtambar u jigdeb fuqi, ibikki lin-nies, jgħid li jiena traditur u ħafna affarijiet oħrajn.

Jien għadni ma qed ngħidlu xejn.

Qed insemmi biss il-fatti.

Allura nippretendi li inti, Madam Speaker, tħallini u mhux tinterrompini u jekk jista' jkun tgħinni ħalli neħles.

Wara li jiena għedtlu hekk, qalli: Lili ma tafdanix?

Jien għidtlu: li le, u hu staqsieni għaliex.

Għidtlu: GĦaliex inti kont wieħed minn dawk li kont issostni li l-Kabinett ma għamel xejn biex jaħqar liż-żgħir - qed nirriferi hawn għall-kwestjoni tal-tariffi ta' l-ilma - u allura ma nafx x'se terġa' tagħmel u mil-lum 'il quddiem ma se nafda lil ħadd.

Nafda biss dak li nara b'għajnejja u mmiss b'idejja.

Hu ħa għalih u qalli: Fuq kollox la inti ma ġġibuli sħun u lanqas il-Prim Ministru; jien nagħmel dak li huwa sewwa'.

Jekk m'iniex qed ngħid eżatt dak li ntqal bejnietna, allura jikkorreġini.

Imbagħad qbiżt jien u għidtlu: Qed nieħu ġost li qed tgħidli hekk quddiem id-deputy leader tal-partit għaliex dan huwa ċertifikat għalija li jien m'iniex qed nipprova nixtrik.

Dan hu li għidtlu.

Issa x'jagħmel ħaddieħor - dakinhar m'għidtlux hekk, imma qed ngħidlu llum - m'huwiex affari tiegħi.

Imma xejn ma kont nobsor li meta filgħaxija niġi hawn u bħal tallab nitlob li din il-mozzjoni ma titressaqx għall-vot dakinhar imma nistennew sa l-għada ħalli nilħqu nitkellmu, la naħa u lanqas oħra ma jkunu jridu li jipposponuha.

U inti xhud ta' dan, Madam Speaker.

Dan qed ngħidu għaliex dawn l-affarijiet m'humiex qegħdin fil-minuti, jiġifieri m'humiex recorded.

Mela lil dawk li belgħuha li jien miftiehem ma' tan-naħa l-oħra ngħidilhom li kieku riedu jużaw rashom kienu jindunaw li jekk hemm xiehda li dak inhar jiena ma kontx miftiehem ma' tan- naħa l-oħra kien proprju l-fatt li dawn lanqas issapportjawni biex nistennew sa l-għada.

Imma n-naħa tal-gvern tant kienu kontra tiegħi u tant belgħu affarijiet li mhux talli ma tawnix ċans nitkellem, talli, agħar minn hekk, lanqas biss avżawni li se jkun hemm laqgħa tal-parliamentary group!

Dak inhar ħadd ma qalli: Annimal, fil-parliamentary group tal- lejla se niddiskutu lilek!

Mhux għaliex jien kont se mmur, imma kont nibagħtilhom ittra ħalli jkunu jafu x'kont se nagħmel.

M'hemmx għalfejn joqogħdu jissikkawni ħalli mmur fil-parliamentary group bilfors.

U qatt ma ssikkawni biex immur.

Imma dakinhar la Joe Mizzi li huwa l-Whip - jiskużani jekk ma ngħidlux ministru Joe Mizzi, imma jien lil sħabi ma tantx nagħmlilhom kumplimenti; u jekk ngħidlu ministru mhux għax irrid nikkuljunah għax suppost ngħidlu parliamentary secretary imma m'aħniex se noqogħdu nfittxu dawn l-irqaqat bejnietna - u lanqas ħadd ma qalli li se jkun hemm laqgħa tal-parliamentary group proprju fuqi.

Ara jekk xi ħadd li jrid jagħmel ġustizzja ma' xi ħadd u jkun serju jaqbadx u jakkużah ta' xi ħaġa mingħajr lanqas biss jgħidlu li se jagħmel hekk!

Jien hu s-San Bastjan li jaqla' l-vleġeġ!

Jien hu l-vittma.

MADAM SPEAKER: Onor. Mintoff, għadni qed nistenna l-allegazzjoni ta' ksur ta' privileġġ.

ONOR.

DOM MINTOFF: Iva, se nkompli.

(Interruzzjonijiet) Qed jieħu għalih li ngħidlu hekk ukoll?

Din hu qalagħha u mhux jien!

Nerġa' ngħid, Madam Speaker, lili ħadd ma qalli xejn.

Imma agħar minn hekk dan mar hemmhekk, qalilhom li jrid jirriżenja u staqsihom jekk hemmx xi ħadd li jrid jidħol minfloku.

Ara naqra l-affarijiet għandhomx isiru hekk, Madam Speaker!

Jien ukoll irriżenjajt imma qabel ma rriżenjajt tajt ħafna żmien biex kulħadd jaħseb u jara.

Mhux ċumbumm!

Dan taparsi, dan teatrin.

Naturalment il-parliamentary group qallu li m'hemm ħadd u anke jiena, kieku kont hemmhekk, kont nagħmel l-istess għaliex jiena ma rridux jirriżenja imma rrid li jibdel it-triq ħażina li qabad.

U hu jaf li qabad triq ħażina.

GĦalhekk m'huwiex jimxi skond ir-regoli, għax għandu d-dnub.

GĦalhekk ma marx quddiem il-bord tad-dixxiplina tal-partit, għaliex għandu d-dnub.

Ma ġiex jgħidli x'se jagħmel għax għandu d-dnub.

Mar fuq it- television għaliex għandu d-dnub.

Ma pposponiex id-debate b'ġurnata għaliex għandu d-dnub għax kieku ma kien se jiġri xejn.

Imma ma kienx biżżejjed li għamel hekk.

L-għada filgħodu għamel it-taparsi press conference - jiena ma nafx x'pulizija għandna u kemm verament iridu li l- affarijiet isiru legalment għaliex meta tagħmel press conference ma tmurx mgħobbi bl-apparat ħalli tagħmel meeting u lanqas tkun għajjatt lin-nies minn fuq is-Super 1 ħalli jattendu - .....

U l-Prim Ministru ma jistax jgħid li mhux hu jikkontrollah is-Super 1.

Mela min jikkontrollah?

Jien nikkontrollah?

Dan sar proprjeta' tiegħu personali; ħadd aktar ma jikkmanda xejn hemmhekk.

Sar proprjeta' tiegħu u jgħinu Evarist Bartlu.

Dan kulħadd jafu.

Intom ilkoll tafuh u tidħku!

Allura xi dritt kellu jagħmel meeting fil-Birgu, fil-qalba fejn inkun jien ....

U ara ma taħsbux li jiena nibża' mmur il-Birgu!

Jiena nibża' li jitkisser il-partit imma jekk irid ikissru ħalli jkissru; jiena ma nistax inżommu.

Intom tridu żżommuh; intom li qegħdin hemm u qegħdin tgħidulu: Kisser, kisser, kisser.

Imma jiena dik inhar ma tkażajtx għaliex mar jagħmel meeting, tkażajt għaliex fuq ir-responsabbilta' tiegħu personali, mingħajr ma kellu l-ebda mandat la mill-parliamentary group, la mill-eżekuttiv u lanqas mingħand ħadd, ta' bully li hu - dan kien qed jiġġieled max-xejn għax jiena ma kontx hemm; illum hawn qiegħed u issa naraw kemm se jaħrab minn dawn l- affarijiet - mar hemmhekk u lin-nies qalilhom: Mintoff huwa traditur ta' Malta u traditur tal-partit.

U x'raġunijiet ta?

Għax jien ivvotajt kontra l-programm tal-partit.

Imma f'dan il-programm tal-partit, fil-programm tal- Prim Ministru, tiegħi u ta' min tkellem s'issa, qegħdin ngħidu li l- mollijiet se nagħtuhom għal 99 sena?

Hemm xi ħaġa f'dan is-sens fil- programm?

Forsi fil-programm tal-partit qegħdin ngħidu wkoll li n-nies mhux se jkunu jistgħu jmorru hemmhekk jew inkella jridu jitolbu permess lil xi ditta?

Imma x'qal iktar importanti minn hekk?

L-ewwelnett daħħlu lil-Libjani bħal Pilatu fil-Kredu.

Huwa qal: Mintoff ma kellu l-ebda dritt imur jitkellem il-Libja għan-nom tal-Partit Laburista, tal-Partit Nazzjonalista jew ta' xi ħadd.

L-ewwelnett dan imissu staqsa lili.

Imissu staqsieni xi tlajt nagħmel il-Libja u mhux jitbaxxa daqstant illi jmur jistaqsi lil- Libjani x'mort nagħmel il-Libja.

U jekk il-Libjani ma jaqblilhomx jgħidulu x'mort nagħmel, kif se jkollu sodisfazzjon?

Mela sal-lum għadu ma staqsiniex x'mort nagħmel il-Libja u kkundanani!

Huwa għajjarni traditur ta' Malta, u jiena nistaqsih: Min hu t-traditur ta' Malta?

Jiena li qatt ma ħbejt xejn lil Malta, jew hu li jgħid dawn l-affarijiet kollha mingħajr ma jaf xejn?!

Il-bieraħ irranġaha u qal li jiena kelli d-dmir ngħidilhom x'mort nagħmel.

Imma jien ngħidlu: Lil min kelli nkellem?

Meta ridt inkellem lil George Vella fuq affarijiet esteri, ma ġiex.

Allura lil min se nkellem?

Lil min ridt inkellem kieku ridt ngħidilhom?

Issa jiena ma kienx hemm għalfejn ngħidilhom għaliex jiena m'għamilt xejn kontra Malta u 'l quddiem nurih kemm ħdimt għal Malta meta kont hemmhekk u nħammarlu wiċċu.

GĦaliex jiena mhux għalija ħdimt imma għal Malta.

Imbagħad nurih min ittradieha lil Malta jekk hux hu jew jien.

Imma dakinhar mhux hu biss daħħal lil-Libjani fin-nofs, imma qablu daħħalhom fin-nofs ukoll - u hawn fejn iddispjaċieni l-aktar - il-Ministru tat-Turiżmu.

Din id-darba naħseb li poġġejtha eżatt għaliex illum tant nitfixkel min jikkmanda - għax għalija jikkmanda kollox il-Prim Ministru - li nitfixkel min hu ministru u min m'huwiex.

Jiena l-aktar li ddispjaċieni hu li kien dan li daħħal lil- Libjani fin-nofs.

Għaliex, safejn naf jien, il-Libjani lilu personalment ħlief ġid m'għamlulux.

(Interruzzjonijiet) Qed tagħmel sewwa li qed tbaxxi rasek għaliex inti m'għandek l-ebda grudge kontra l-Libjani.

(Interruzzjonijiet) Jiena naf li m'għandekx u għalhekk ma nistax nifhem kif daħħalthom fin-nofs.

(Interruzzjonijiet) Għaliex inti għidt li jiena tajt xi artijiet lil-Libjani.

Din ma kellekx għalfejn tgħidha.

(Interruzzjonijiet) Jiena m'iniex qed ngħidlek li għidt xi ħaġa ħażina.

Ma noqogħdux indawru l-kliem u lanqas inħalltu l-ħass mal-qargħa bagħli.

Din parlamentari hux, Madam Speaker?

(Interruzzjonijiet) Jiena m'iniex qed ngħidlek x'għidt ħażin imma li għidt iżżejjed.

Din ma kienx hemm għalfejn tgħidha, u weġġajt biha.

GĦaliex?

Għax il-Libjani qalu: Il- gvern ta tant artijiet lil ħaddieħor, lilna semma dan?!

Għalhekk kellhom għalfejn iweġġgħu.

(Interruzzjonijiet) Daqskemm tajtu artijiet!

U ma tajtuhomx b'xejn, u lanqas aħna ma tajna artijiet lil-Libjani b'xejn!

Jekk hawn xi ħadd li ħaseb li tajna xi ħaġa lil-Libjani b'xejn, imur jara x'għamlu bl-affarijiet li tajniehom, jara kemm ħaddmu nies, jara kemm għamlu ġid u mbagħad jara għamilniex sewwa jew le.

Allura ma nafx kif dan daħħalhom f'dan l-argument.

Jiena lanqas qatt ma kelli kritika mill-Partit Nazzjonalista għaliex lil-Libjani tajthom fejn jagħmlu Moskea.

Ara kemm huma pro-European, imma qatt ma kelli din il-kritika mingħandhom!

Mingħandek kellha tiġi din il-kritika!

Daħħalthom bħal Pilatu fil-Kredu!

Ma tantx kellek xi tgħid dak inhar biex daħħalt lilhom fin-nofs!

Imma dan ma kienx biżżejjed.

Il-Prim Ministru, biex jara kif isib lil xi ħadd ieħor ħalli jgħinu f'din it-tbażwira kollha, daħħal fin-nofs ukoll lill-Amerikani!

MADAM SPEAKER: Onorevoli, baqagħlek biss żewġ minuti biex jiskadulek l- 40 minuta.

ONOR.

DOM MINTOFF: Dan huwa theddid li lili kieku ma kellix il-kuraġġ niġi hawn u nieqaf għal kulħadd.

Tinsiex li dan sħabi kollha vvotawlu u qalulu ...

MADAM SPEAKER: Is-Sedja qiegħda tfakkrek li minuta u nofs oħra jgħaddulek l-40 minuta għad-dispożizzjoni tiegħek biex titkellem.

Imbagħad trid issir mozzjoni biex tkun tista' tkompli titkellem.

ONOR.

DOM MINTOFF: Jekk jgħaddu mbagħad nara kif nagħmel u nsib ħin mod ieħor.

U, jekk jogħġbok, Madam Speaker, jekk tinterrompini aktar indumu.

Kont qed ngħid li jiena ma nafx kif daħlu dawn l-Amerikani u naħlef li qatt ma kont naf li hemm l-Amerikani fin-nofs.

Dakinhar fil-5.00 p.m. ċempilli n-neputi tiegħi li ilu ma jkellimni tgħidx kemm - għax dawn lil kulħadd qabbdu biex isawwatni, jekk jista' jkun anke lil tal-familja - u għalhekk kont għadni ma nafx li huwa l-perit ta' dan il-grupp li se jieħu l-kuntratt għall-mollijiet.

Dan qalli: "Zi, kif int"?, u jiena għidtlu: "Ma tafx kif jien?

Daqqa hekk u daqqa hekk".

Imbagħad qalli li hu l-perit ta' dak il-grupp u jiena għidtlu: Sewwa!

Mela agħmilli pjaċir u għidli min hu dan il-grupp.

Għidtlu wkoll li jiena ma kontx naf li hu kien il-perit ta' dan il-grupp għaliex fuq din il-kwestjoni kien ġie jkellimni l-Perit Vella u qatt ma qalli li kien hemm xi perit ieħor.

GĦidtlu li naħlef li ma kontx naf.

(Interruzzjonijiet) Hekk ħsibtek.

Allura tagħtini tort?

Anzi jiena ġimgħa biss ili li dħalt fiha din.

Inti għandek dritt tkun il-perit tagħhom.

Kull ministru hawnhekk qed jagħmel private practice.

Ħadd ma kien se jżommulek dan id-dritt.

MADAM SPEAKER: Ippermettili, Onorevoli.

Skadielek il-ħin u għandek bżonn extension biex tkompli tinstema'.

ONOR.

ALFRED SANT: Nipproponi li l-Onor.

Mintoff ikompli jinstema'.

ONOR.

MICHAEL BONNICI: Nissekonda.

MADAM SPEAKER: Hawn talba biex l-Onor.

Mintoff jkompli jitkellem.

Dawk favur?

(Onor. Membri: Aye) Dawk kontra?

Agreed Il-mozzjoni għaddiet nem. con.

ONOR.

DOM MINTOFF: Nirringrazzjakom.

Mela għidtlu li kien ġie jkellimni l-Perit Vella u għidtlu jgħidli min hu l-kap ta' dan il-grupp għaliex, fl- opinjoni tiegħi, qed jaqdef fil-vojt.

Sadanittant jiena kont għadni ma nafx li se niġi hawn u ma jagħtunix ġurnata ċans.

Meta staqsieni għaliex, għidtlu: Inti bħala l-perit tagħhom għandek x'taqsam mal-periti imma jiena qed ngħidlek biex tgħidilhom li m'huwiex fl-interess tagħhom li jagħmlu agreement li nofs Malta ma tkunx taqbel miegħu u għidtlu li jekk jistgħu jagħmlu agreement li jkollu l-backing ta' kulħadd.

Qalli li l-kap tagħhom huwa wieħed Ġermaniż li jmexxi l-fabbrika tal-Merit.

Jiena lanqas naf x'jismu u jekk jidhirx bħala shareholder jew le.

GĦalija l-akbar ħsieb li kien hemm xi Amerikan u ridt infixklu!

Anzi jien ridt ngħinhom għaliex ridt li jekk jista' jkun jintlaħaq ftehim ħalli l-proġett jimxi 'l quddiem.

Għaliex?

Għaliex jien kont konvint li l-gvern mhux veru għamel ħiltu biex iġib l-aħjar terms għan-nies tal-Kottonera u l-prova ta' dan ġiet l-għada meta l-Ministru tat-Turiżmu ġie għandi u qalli li l-kumpannija li ħadet l- iżbrigu biex tmexxi dawn il-mollijiet aċċettat li tagħmel emenda fil- kuntratt.

Imma mhux hekk biss, għaliex il-kumpannija lanqas kellha ċans tiltaqa'.

Fil-fatt, jekk naraw l-emenda tal-kuntratt li għandna quddiemna nsibu li dawn ma laqqgħux lix-shareholders l-oħrajn u għamlu verbal minute.

Mela dawn ftiehmu bil-fomm.

Issa kemm din hija xi ħaġa legali ma nafx, imma din hija kwestjoni tagħkom.

(Interruzzjonijiet) Għalfejn kien hemm din l-għaġġla kollha.

Fuq il- kuxjenza tagħkom ir-raġuni għaliex għandkom din l-għaġġla u għalfejn tridu tagħmlu kollox f'ġurnata wara li ilkom is-snin dragging your feet.

Jekk naraw il-minuta li hemm fil-kuntratt fejn qed jgħidu li l-kumpannija aċċettat din l-emenda, insibu li dawn lil sħabhom ikkonsultawhom verbally u refgħu r-responsabbilta` fuq daharhom.

Din żgur li ma kenitx xi ħaġa li qajmuha huma.

Kieku kif f'daqqa waħda din il-kumpanniija aċċettat li jsir dan?

Allura jiena nistaqsi: Kieku jiena ma kellix il-kuraġġ niġi hawn u ngħid lill-gvern li m'iniex se nivvota favur x'kien jiġri?

Kieku l- kumpannija lanqas din l-emenda ma kienet tagħmel.

Għaliex qed ngħid dan?

L-ewwelnett jiena għadni nemmen - u meta niġu għall-mozzjoni vera naraw kemm hemm sinċerita' min-naħa ta' l-oħrajn - li l-gvern Amerikan ma daħal xejn f'din.

Tant hu hekk li meta marru jistaqsu lill-ambaxxata, ir- risposta kienet "No comment".

GĦaliex?

Mela l-ambaxxati se jindaħlu jew jippressawna biex ħaġa ssir jew le?

Allaħares naslu s'hawn!

Mela l- ambaxxati jikkmandaw fejn isir l-investiment?

Il-gvern tagħhom jikkmanda - u kif! - imma dment li jrid jibqa' ħabib ma' Iżrael qatt m'hu se jiftaħ il- vit hawnhekk ħlief xi qatra 'l hawn u 'l hemm.

Din bħal meta saret il- gidba l-oħra li fi żmienna qatt ma kellna għajnuna Amerikana.

Dan m'hu veru xejn.

Din kienet gidba faħxija għaliex fi żmienna jien żammejt l- armata b'equipment Amerikan u b'xejn jew bis-soldi.

Allura m'hu veru xejn li mill-Amerika ma ġie xejn; dak li ġie ġie direttament mingħand il-gvern.

Dawn huma ħmerijiet li ma jitwemnux.

Allura kif jasal għall-konklużjoni u jgħid quddiem in-nies tal-Kottonera - naturalment ma kienx qed jgħid għan- Nazzjonalisti li ma jridux li jkun hawn investiment Amerikan, għax lil dawn ħadd qatt m'akkużahom li ma jridux investiment Amerikan imma kien qed jgħid għalija, kien qed jakkuża lili - li jien tant nobgħod lill-Amerikani li lanqas flushom ma rrid hawn Malta?

Tridx Uncle Sam jibgħat ¥1 biljun u nqassmuhom bieb bieb!

Mela le!

Basta ma jitlobniex li nagħtuh Malta b'xejn.

U jeħtieġ li din naqtgħulha rasha darba għal dejjem.

Min daħħal lill-gvern Amerikan daħħlu għaliex m'huwiex kapaċi jiġġieled waħdu u jrid lil xi ħadd jgħinu.

S'issa dan dejjem ikkommetta lill-partit qabel ma staqsieh, u l-partit ma qallux le għaliex il-partit ma jridx li jsiru elezzjonijiet ġodda.

Il-partit jaf li jista' jkompli fil-gvern jekk ikun hemm ftehim dwar x'għandu jsir minn issa sa elezzjoni oħra u mhux naqbdu u npoġġu l-affarijiet u ngħidu li dan huwa l-programm.

Għaliex issa qam dan kollu?

Għaliex dan il-Prim Ministru huwa committed fuq ħafna affarijiet.

Il-bieraħ semma li għandu l-programm tal-Gran Mastri.

Jien li naf huwa li meta tkellem ma' ħaddieħor fuq dan, qallu li din hija speċi ta' ambaxxata kbira.

X'jiġifieri?

Mela hawn xi ħadd li jagħti Sant'Anġlu sħiħ bħala ambaxxata?

U dan qal li kollox lest!

Allura se nerġgħu niġu f'dan il-Parlament u ngħidu li lill-Gran Mastri se nagħtuhom "hekk, hekk u hekk" mingħajr ma ...

Hawn fejn tidħol ir- responsabbilta' tiegħi, u mhux billi mar hemmhekk u xewwex lin-nies kontra tiegħi.

Ħaseb li n-nies se jemmnu lilu u mhux lili.

Issa naraw lil min jemmnu 'l quddiem!

(Interruzzjonijiet) Jien għadni fil-partit.

Agħtini ċ- ċans li kellek inti; agħtini l-equipment tal-partit ħalli mmur inkellimhom.

Imma anke fl-elezzjoni l-oħra, kieku ma ġegħltekx jien bilfors li nitkellmu fid-distrett, ma kontx tħallini nitkellem.

Mela ejja ma nilagħbux bil-kliem.

Jiena llejla ġejt biex nuri l-falsita'.

Kieku jiena ridt inwaqqa' lill-gvern, għandi d-dritt inwaqqgħu u m'huwiex se jiċħaduli.

U jkun qed jagħmel breach of privilege jekk imur il-Birgu u jgħajjarni traditur u ħafna minn dawn l-affarijiet biex jiena nibża'.

Jiena tgħidx kemm ċempluli nies jibku d-dar għax emmnuh li jiena rrid inwaqqa' lill- gvern.

Fejn jobsru illi l-leader tal-partit se jmur jigdeb kontra tiegħi?

Min jobsorha din fid-dinja?

Tgħidx kemm bkew, u għadhom jibku s'issa għaliex għadhom ma semgħunix.

Imma kif tridhom jisimgħuni meta kulħadd f'daqqa immobilizza kollox mingħajr iċ-ċans li nitniffes?

Mela din ta' l- Amerikani kienet gidba oħra.

Niġu issa għal-Libjani.

Jiena mhux biss smajt li dawn ħadu għalihom - kemm hu veru ma nafx għaliex kollox mistur u addio transparency u mhux transparency, imma se ngħidha minn qabel biex żgur għada ma jwaħħalx fija li mort għidtilhom jien biex jagħmlu dan - talli kienu lesti biex jiffirmaw għal 5% mix-shares tal- Maltacom u reba' bdielhom.

Nerġa' ngħid, jiena ma nafx dan huwiex veru u ma nafx jekk s'issa iffirmawhomx.

Qed ngħid biss xi smajt imma nispera f'Alla li m'huwiex hekk.

U kont inkun redikolu kieku mmur ngħid lil- Libjani biex ma jinvestux fil-Maltacom meta jien stess diġa' mlejt il- formola biex ninvesti fil-Maltacom.

Dan qed ngħidu biex naraw il-kwalita' ta' ġenn li għaddej u biex nuri kemm m'hemmx serjeta'.

Rigward ir-riżenja tiegħi jiena m'iniex se nitkellem illum imma wara li nkun naf x'se tagħmlu fuq il-mozzjoni.

Imma minn issa ngħid li trid tkun miġnun biex taħseb illi għaliex se tmur fid-distrett tiegħi u tgħid dan il- ħafna gideb, allura jien se nibża' u naqbad u nirriżenja.

Kieku dakinhar jiena rriżenjajt minflok ivvotajt kontra, allura l-mozzjoni ma kenitx tgħaddi u inti, Madam Speaker, ma kien ikollok l-ebda dritt tivvotta favur il-gvern jekk jiena nkun rriżenjajt fuq il-fatt li ma naqbilx.

Allura fuqiex triduni nirriżenja?

Nigdeb?

Ngħid li jien marid?

Ngħid li bżajt minn Alfred Sant?

Intom triduni nigdeb?

Mela meta dan qal li jien għandi nirriżenja u fl-istess ħin qal li dan il-proġett irid isir malajr ....

Imma kif tista' tgħid li tridni nirriżenja u li trid li l-proġett isir malajr?

Liema waħda trid?

Għax jekk jiena nirriżenja inti trid itella' lil xi ħadd ieħor floki.

U ma tafx dan ħaddieħor x'se jagħmel, u mhux hekk biss.

Inti ma tafx lanqas għada x'se jagħmlu dawk li inti stess għidtilna- għalkemm jien ma nafx inti x'taf għaliex l-ewwel titfa' u mbagħad naraw - li qed inawru minn taħt u ma jgħidulekx.

Fejn taf x'se jagħmlu għada dawn jekk tibqa' sejjer hekk?

Għaliex ma tarax għalfejn qed inawru minn taħt, jekk verament qed inawru minn taħt?

Imma nerġa' ngħid, dan inti qed tgħidu; jien ma naf li qed inawwar ħadd minn taħt.

Anzi nista' ngħid li lil kull min minnhom jiġi jgħidli: Din għaliex qed terfagħha waħdek?, jien ngħidlu: Għax m'għandix bżonnok.

Din kapaċi nerfagħha waħdi fil- Parlament.

U ġejt hawn, qed nerfagħha u nkompli niġġelidha u kieku għidt lil xi ħadd ieħor kien jakkużana li rridu nkissru lill-partit it-tnejn.

U ara ma jaħsibx li m'hemmx min hu mdejjaq.

Jien m'iniex imdejjaq.

Biex irrid inkun imdejjaq?

Jien għidtlu lil jekk jagħmel l-affarijiet ħżiena, jiġi hawn u nwaqqagħhomlu.

Daqshekk għidtlu, u m'għandix dwejjaq.

Id- dwejjaq tiegħi huwa jekk nimrad, imma dan għal kulħadd l-istess għaliex ħadd ma jieħu pjaċir jimrad.

Dan qed ngħidu biex inkunu nafu fejn aħna lkoll.

Jien ma mort infesfes f'widnejn ħadd u li għamilt għamiltu bil- miftuħ.

Jekk jien kont kontra d-deċiżjoni li ħa hu fil-kwestjoni tal- kunsilli lokali - l-aktar deċiżjoni stramba u li ma tiswiex li qatt kien hawn fid-dinja - jafu kulħadd.

Jekk ma qbiltx mal-programm elettorali tiegħu taf il-Kottonera kollha għaliex jiena fuq programm ieħor tlajt u hu aċċetta li nitla' hekk.

Mela min qed jitradixxi lil min?

Imma minflok dan għamel id-dmir tiegħu u qalli biex naraw kif l-affarijiet nistgħu nlaqqgħuhom flimkien, għamilha ċara mill-bidu nett li żgur mhu se jħallini nindaħal f'xejn, qisu jien ma neżistix.

Dan m'iniex qed ngħidu għaliex jiena rrid xi ħaġa.

Nista' ngħidlu minn hawn li jiena qatt ma ridt xejn mingħand ħadd, aħseb u ara mingħandu.

Jien qatt ma tlabtu xejn, la biex insir ministru u lanqas biex insir president.

U jekk qed nigdeb iqum u jgiddibni.

Imma mbagħad ngħidlu li hu l-giddieb għax jiena qatt ma tlabtu xejn.

Lanqas qatt m'għidt lil xi ħadd li rrid nerġa' nsir prim ministru.

Mela jien miġnun!

Ngħin iva għax dik is-saħħa li għandi, imma ma rridx li nerġa' nilħaq prim ministru.

Dan kulħadd jafu imma hu għadu jibża' li forsi neħodlu postu.

Issa ħalli nkomplu, Madam Speaker.

X'ġara?

Ġejna filgħaxija - din l- iktar waħda kerha u iebsa - u jiena bdejt ngħid: Imma x'inhi r-raġuni li l- oppożizzjoni qiegħda ttawwal is-seduta kemm tiflaħ u se niġu għall-vot u se ndumu ntawlu tgħidx kemm?

Ma kontx intbaħt li l-Onor.

John Dalli ma kienx hawn u li n-naħa tagħna kienu qegħdin jistrieħu fuq il-fatt li m'huwiex ġej u allura l-oppożizzjoni ma tgħajjatx division u jien nibqa' waħdi u ngħajjatha jien.

Allura riedu jgħaġġlu kemm jifilħu imma mbagħad l-Onor.

Dalli laħaq ġie.

Din hi l-amministrazzjoni moderna li għandu l-partit!

Ara dakinhar kienu jaċċettaw li ndumu nitkellmu ġurnata oħra!

Imma jiena fejn kont naf li kienu qegħdin jistrieħu fuq il-fatt li membru ma jkunx ġej u allura din tgħaddi mill-Parlament?

Kieku xi ħadd qalli li se jiġri hekk kont nara nsibx mezz ieħor kif nirranġaw l-affarijiet imma lili ħadd ma kellimni u allura mxejt waħdi.

La kont konfoffa ma' dawk u lanqas konfoffa magħkom.

Ma kont konfoffa ma' ħadd, u għandi pjaċir ngħidu dan u ferħan li kont waħdi u s'issa għadni waħdi.

Imma jiena konvint li biż-żmien intom ilkoll ta' din in-naħa tiġu miegħi.

Nirringrazzjak, Madam Speaker.

MADAM SPEAKER: Is-Sedja tirriżerva d-dritt li teżamina dan il-każ aktar tard.

Il-Ministru Mizzi.

ONOR.

JOE MIZZI: Nixtieq nagħmel spjegazzjoni personali, Madam Speaker.

L-ewwelnett fejn l-Onor.

Mintoff qal li jiena ma nformajtux li dakinhar wara s-seduta kien se jkun hemm laqgħa tal-grupp parlamentari, fuq ir- responsabbilta' tiegħi ngħid illi jiena għidt lil kull min kien fuq din in- naħa li kien se jkun hemm din il-laqgħa, bdejt minn dik in-naħa tal-bank u bqajt sejjer in-naħa l-oħra.

(Interruzzjonijiet) Iva, lil kulħadd għidt!

(Interruzzjonijiet)

MADAM SPEAKER: Jekk jogħġbok, Onor. Mintoff, poġġi bil-qiegħda.

Kulħadd għandu d-dritt jagħti l-verżjoni tiegħu.

ONOR.

JOE MIZZI: Ħalli nkompli bil-personal explanation, Madam Speaker.

(Interruzzjonijiet) Iva, il-verita' qed ngħid.

Meta mbagħad għidtlu li nhar il-Ġimgħa se jkollna l-Parlament u se jkollna seduta twila, huwa qalli li għandu appuntament li ilu ffissat ħafna u allura m'huwiex possibbli illi jħassru imma se jinformani aktar 'il quddiem jekk ikunx jista' jirranġa.

Jiena għidtlu li s-seduta se jkollna nagħmluha għaliex ma nistgħux nagħmlu mod ieħor.

GĦal xi raġuni jew oħra l-appuntament jew ma żammux jew ma nafx imma ġejt informat illi t-Tnejn u t-Tlieta tal-ġimgħa ta' wara huwa kellu appuntament u se jkollu jsiefer u ma jafx jiġix.

U lili nformani - u mhux talabni - illi se jkollu jsiefer.

Jiena għidtlu li se jkollna s-seduti u li se niddiskutu xi liġijiet li se jkun hemm bżonn il-vot fuqhom.

Hu qalli: Imma jiena ma nistax niġi, u qalli wkoll biex inressqu xi items li m'huwiex se jittieħed vot fuqhom.

(Interruzzjonijiet)

MADAM SPEAKER: Onor. Mintoff, jekk jogħġbok, m'hemmx iżjed interruzzjonijiet.

ONOR.

JOE MIZZI: Jiena għidtlu li ma nistgħux nagħmlu mod ieħor għax konna marbutin.

Din hija l-verita', u dan qed ngħidu bl-akbar responsabbilta' u m'għandniex indawru l-kliem!

Nerġa' ntenni, huwa qalli: Jiena sejjer, imma mhux imbagħad fil-gazzetta jgħidu li dakinhar jiena ma ġejtx għaliex kien hemm xi vot jew xi ħaġa!

Jiena erġajt għidtlu: Jiena se jkolli nagħmel seduta bilfors u se niddiskutu dawn l-items għaliex ma nistax naħrab minnhom.

U għidtlu wkoll li se jittieħed vot.

Din hi s- sitwazzjoni, u meta ġejt mistoqsi minn gazzetta ta' l-oppożizzjoni jekk il- perit Mintoff lili qallix li se jsiefer, għidt: Iva, qalli.

Fil-fatt huwa informani imma jiena ma approvajtlux u m'għidtlux biex jitlaq.

Imma huwa qalli li għandu appuntament u ma jistax jagħmel mod ieħor.

Din hi s- sitwazzjoni.

(Interruzzjonijiet)

ONOR.

DOM MINTOFF: Allura tort tiegħi li ma kontx hawn?

MADAM SPEAKER: Dik kienet personal explanation.

(Interruzzjonijiet) Onor. Mintoff, jekk jogħġbok bil-qegħda.

L-Onor.

Fenech Adami.

AĠĠORNAMENT TAL-KAMRA TAĦT L-ORDNI PERMANENTI 13

ONOR.

EDDIE FENECH ADAMI: Madam Speaker, jidhirli li dan huwa l-mument biex inressaq mozzjoni skond l-iStanding Order 13 biex issir diskussjoni fuq ħaġa definita ta' importanza pubblika urġenti.

Madam Speaker, kif kellna l-okkażjoni nisimgħu mill-intervent ta' l-Onor.

Mintoff, il-Kap ta' l-Oppożizzjoni nhar it-Tlieta li għaddew ...

(Interruzzjonijiet) Skużawni, ridt ngħid il-Prim Ministru Alfred Sant.

(Agħjat) Nitlob maħfra.

(Interruzzjonijiet) Issa mmur il-Birgu jien ukoll kif mort tliet Sibtijiet ilu ma' numru ta' żgħażagħ u kellna gwida jispjegalna dak kollu li hemm fuq il-moll, rajna l-bini fuq il-moll, dħalna fil-Mużew Marittimu u dorna mal-Birgu.

Illum inzertajt nista' nitkellem fuq din il-mozzjoni li għandna quddiemna mhux biss għall-fatt li kont hemmhekk u apprezzajt x'ifisser il-Birgu imma wkoll għaliex in-nannu tiegħi huwa mill-Birgu u bħala tifel żgħir jiena għal snin twal kont immur miegħu għall-festa ta' San Lawrenz, imma dan m'għandux x'jaqsam.

MADAM SPEAKER: Onor. Fenech Adami, ejja għall-mozzjoni defnita ta' importanza pubblika urġenti li qed tipproponi.

ONOR.

EDDIE FENECH ADAMI: Madam Speaker, fid-9 ta' Ġunju l-Prim Ministru mar il-Birgu fejn suppost kellu jagħti konferenza stampa imma minflok għamel mass meeting.

Fid-diskors li għamel hemmhekk, li parti minnu ġie ripetut il-bieraħ f'Bormla, għamel dikjarazzjonijiet li huma ta' importanza kbira għal dan il-pajjiż.

Il-Prim Ministru fil-Birgu għamel dikjarazzjoni fejn qal:

"Il-Parlament dejjem jitmexxa skond min ikollu l-maġġoranza tal-voti fil-Parlament.".

Naturalment din hija xi ħaġa li jafha kulħadd pero' mbagħad kompla jgħid li l-affarijiet ġraw kif ġraw minn Novembru 'l hawn b'mod ippjanat, b'mod maħsub u b'mod ikkalkolat biex din il-maġġoranza ma tibqax sħiħa.

Kompla jgħid:

"Jiena responsabbli biex dik il-maġġoranza tinżamm flimkien imma m'iniex qed inżommha flimkien.".

Din hija dikjarazzjoni fejn il-Prim Ministru ta' dan il-pajjiż qed jgħid li m'huwiex iktar appoġġjat mill-maġġoranza ta' dan il-Parlament, u dan mhux fuq il-kwestjoni tal-mozzjoni tal-Kottonera li għandna quddiemna.

Fil- fatt huwa qal li bħala Prim Ministru kien qed jirriżultalu li minn Novembru 'l hawn l-affarijiet ġraw kif ġraw - nerġa' ngħid il-kliem preċiż li uża - b'mod ippjanat, b'mod maħsub u b'mod ikkalkolat u wasslu għal sitwazzjoni fejn huwa m'għandux maġġoranza.

Mid-dibattiti li saru f'dan il-Parlament, mill-kitbiet li saru u dikjarazzjonijiet li saru kemm fil-Parlament u kemm barra, huwa magħruf li l-Prim Ministru m'għandux l-appoġġ tal-maġġoranza ta' dan il-Parlament għar-rigward tal-politika estera tiegħu b'mod partikolari fir-relazzjonijiet ma' l-Ewropa; il-Prim Ministru m'għandux l- appoġġ tal-maġġoranza ta' dan il-Parlament fuq il-politika fiskali tiegħu; il-Prim Ministru m'għandux l-appoġġ tal-maġġoranza tal-Parlament dwar il- miżuri li ħa tal-kontijiet tad-dawl u ta' l-ilma.

Allura ma ssorprendejt ruħi xejn li finalment huwa rrikonoxxa dan l-istat ta' fatt imma rrid ngħid, Madam Speaker, li l-kriżi ħoloqha huwa għax hekk għażel li jagħmel b'dawn id-dikjarazzjonijiet u qed ngħid li din hija materja urġenti u importanti għaliex dan l-istat ta' fatt xeħet lil pajjiżna f'sitwazzjoni intollerabbli.

Dan il-pajjiż ma jistax jgħix f'din l-inċertezza ta' prim ministru li jgħid li m'għandux iktar l-appoġġ tal-maġġoranza u ta' prim ministru li jsejjaħ lil sħabu biex jagħmlu ieħor floku u sħabu jgħidulu li m'hemmx ieħor floku u ma jiġbidtx il-konsegwenzi loġiċi u demokratiċi ta' din is-sitwazzjoni.

Skond l-Ordni Permanenti Nru. 13 suppost li jiena nagħmel dikjarazzjoni bil-miktub li ppreparajt u se naqraha:

"Il-Kamra għandha taġġorna biex tiddiskuti l-kriżi politika li ħoloq il-Prim Ministru Dr Alfred Sant bid-dikjarazzjonijiet pubbliċi li għamel fid-9 ta' Ġunju, 1998 fil-Birgu.

Il-Prim Ministru stqarr tajjeb li "l-Parlament jitmexxa skond min ikollu l-maġġoranza tal-voti fil-Parlament" u żied illi "nirrikonoxxi li l-affarijiet ġraw kif ġraw minn Novembru 'l hawn b'mod ippjanat, b'mod maħsub, b'mod ikkalkolat biex dik il-maġġoranza ma tibqax sħiħa" u kkonkluda li "Jien responsabbli biex dik il-maġġoranza tinżamm flimkien imma m'iniex qed inżommha flimkien.".

L-unika konsegwenza loġika tad-diskors tal-Prim Ministru hi li joffri immedjatament ir-riżenja tiegħu lill-President ta' Malta.".

MADAM SPEAKER: Il-Prim Ministru.

ONOR.

ALFRED SANT: Sinjura President, din in-naħa tal-Kamra qiegħda tissuġġerixxi li ma nimxux fuq is-suġġeriment tal-Kap ta' l-Oppożizzjoni.

Aħna nirrikonoxxu li hawn kriżi politika fil-pajjiż imma din m'hijiex ikkawżata mill-kliem li ċċita l-Kap ta' l-Oppożizzjoni - li wara kollox qalhom hu stess dak inhar filgħaxija - imma hija ċċitata minn stat ta' fatt ta' x'jiġri f'dan il-Parlament.

Din in-naħa tal-Kamra qiegħda tipproponi l- mozzjoni li jmiss, jiġifieri r-riżoluzzjoni dwar il-baċiri u l-yacht marina fil-Birgu u d-diskussjoni fuqha se tkun ippreżentata u meħuda minn din in- naħa tal-Kamra bħala vot ta' fiduċja fil-Gvern Laburista.

Allura minnufih il-punt ta' kriżi politika jista' jiġi diskuss minn dak l-angolu.

MADAM SPEAKER: L-Onor.

Fenech Adami.

ONOR.

EDDIE FENECH ADAMI: Madam Speaker, dan li qal il-Prim Ministru jikkonferma li l-materja li jiena qed ngħid li għandha tiġi diskussa issa hija materja ta' importanza pubblika urġenti.

Jiena lest nerġa' nitkellem fuq il-mozzjoni li reġgħet tressqet quddiemna fil-Parlament.

Fil-fatt fil- laqgħa tal-house business committee li għadha kemm saret aħna nformajna li min-naħa tagħna m'għandniex għalfejn intawlu fuq din il-mozzjoni.

Imma din il-mozzjoni m'għandha x'taqsam xejn ma' l-istat ta' fatt li l-Prim Ministru ddeskriva li ilu jeżisti u qed jirrikonoxxi li ilu jeżisti almenu minn Novembru tas-sena l-oħra.

Din hija sitwazzjoni intollerabbli u m'għandha x'taqsam xejn mal-mozzjoni li se niddiskutu għax din il-mozzjoni se niddiskutuha fuq il-merti tagħha mill-ġdid.

Il-pożizzjoni ta' l- oppożizzjoni hija magħrufa u nerġgħu nirribaduha.

Nista' ngħid minn issa li aħna m'aħniex se nivvotaw favur il-mozzjoni kif inhi għaliex ma naqblux li l-mollijiet tal-Birgu - mhux xi bini ieħor, mhux xi art biex tinbena, mhux xi art biex isir car park - għandhom jingħataw bi proprjeta' privata għal 99 sena imma rridu li jibqgħu proprjeta' tal-poplu Malti.

(Interruzzjonijiet) Jekk il-gvern iddeċieda li niddiskutu dik il-mozzjoni, aħna qegħdin hawn biex nerġgħu niddiskutuha imma issa l-pożizzjoni hija li pajjiżna għaddej minn kriżi li sejħilha, riedha u fetaħha l-Prim Ministru u ma jistax ikun li dan il-pajjiż inħalluh miexi bl-addoċċ mingħajr ma nkunu nafu x'inhi l-pożizzjoni tal-Prim Ministru.

MADAM SPEAKER: Il-Prim Ministru.

ONOR.

ALFRED SANT: Din il-kriżi li qed isemmi l-Kap ta' l-Oppożizzjoni minnufih tirriżolvi ruħha fil-proposta li qiegħda tagħmel in-naħa tal-gvern li niddiskutu l-mozzjoni li jmiss fuq bażi ta' vot ta' fiduċja.

Is- suġġeriment tagħna huwa li nimxu minnufih fuq is-suġġeriment li mmexxu din il-mozzjoni 'l quddiem.

(Onor. Membri: Hear, hear)

MADAM SPEAKER: L-Onor.

Fenech Adami.

ONOR.

EDDIE FENECH ADAMI: Madam Speaker, jiena segwejt id-diskorsi kollha li għamel il-Prim Ministru dan l-aħħar.

Dawn id-diskorsi kienu ppernjati fuq jekk dan il-proġett huwiex proġett ta' fejda għall-Kottonera.

Niddikjara li l-oppożizzjoni hija favur li jsir il-proġett tal-Kottonera.

(Interruzzjonijiet) M'aħniex favur li l-mollijiet jingħataw b'ċens u ma naqblux mal-kondizzjonijiet għaliex kif qal tajjeb l-Onor.

Mintoff jidher li l-gvern ma kienx kapaċi jiddiskuti u jġib l-aħjar kondizzjonijiet.

Pero' hija għażla tal-Prim Ministru li jħawwad ħaġa ma' oħra.

Jekk il-Prim Ministru jagħżel li jorbot il-pożizzjoni tiegħu li hu stess qed jgħid li m'hijiex iktar demokratika mal-proġett tax-xatt tal-Kottonera, naħseb li l- poplu tagħna jifhem min ma jridx li jsir il-proġett tal-Kottonera.

(Onor. Membri: Hear, hear)

MADAM SPEAKER: L-Onor.

Lino Spiteri.

ONOR.

LINO SPITERI: Għadu kemm sar kumment, Madam Speaker, li m'għandniex inħalltu ħaġa ma' oħra, u m'għandniex inħalltu ħaġa ma' oħra.

Il-Kap ta' l-Oppożizzjoni mmotiva l-mozzjoni li qiegħed jagħmel fuq xi sitwazzjoni li f'dan il-Parlament m'hawnx maġġoranza parlamentari, u semma tliet affarijiet.

Semma r-relazzjonijiet ma' l-Unjoni Ewropea, semma l- politika fiskali u semma mozzjoni li m'għandha x'taqsam xejn ma' fiduċja.

Peress li ma tridx tkun għaref ħafna biex tifhem li meta semma r- relazzjonijiet ma' l-Unjoni Ewropea u l-politika fiskali kien qed jirriferi għall-kummenti li nagħmel jien, għal artikli li nikteb jien u għal affarijiet li ngħid jien biex noffri alternattivi fid-diskussjoni fil- partit tiegħi stess, u peress li huwa ċar li qed jagħmel hekk, irrid nerġa' nirripeti hawnhekk li m'hemm l-ebda dubju li l-vot tiegħi fuq dawn l- affarijiet huwa mal-gvern għaliex jiena deputat tal-gvern u l-vot tiegħi huwa mal-gvern.

(Onor. Membri: Hear, hear)

GĦar-rigward tar-riferenza għall-mozzjoni attwali li għandna quddiemna, din il-mozzjoni tirrigwarda xi ħaġa partikolari u ta' interess kbir.

Din hija mozzjoni li tikkonċerna lill-Kottonera, hija mozzjoni li tikkonċerna lil Malta.

Saru diversi kummenti fuqha u anke jien ikkummentajt u għamilt mistoqsijiet fuqha, imma din m'hijiex kwestjoni ta' fiduċja.

Min-naħa l- oħra jekk kemm-il darba f'dan il-Parlament għada kemm saret id- dikjarazzjoni li għandna nimxu fuqha u wieħed jara fejn qiegħed, allura wieħed irid jimxi fuqha u jara fejn qiegħed.

Jien m'għandi l-ebda dubju li fuq dik il-mozzjoni bħala kwestjoni ta' fiduċja l-oppożizzjoni m'hijiex se titpaxxa.

MADAM SPEAKER: L-Onor.

Fenech Adami.

ONOR.

EDDIE FENECH ADAMI: Meta jiena għidt li jirriżulta li m'hawnx maġġoranza li taqbel mal-politika tal-gvern, naturalment kont qed ninkludi lil kulħadd; l-Onor.

Spiteri m'għandux iqis li huwa biss jitkellem kontra l- politika tal-gvern u se jibqa' jivvota favur il-gvern.

Jiena m'għandi l- ebda dubju dwar dan u din hija affari tiegħu, pero' f'dan il-Parlament u barra dan il-Parlament saru dikjarazzjonijiet minn deputati oħra fejn qalu li ma jaqblux mal-politika tal-gvern fejn tidħol l-Unjoni Ewropea, il- politika estera u l-politika fiskali.

U t-tariffi u l-kontijiet ta' l-ilma u d-dawl huma parti mill-politika fiskali tal-gvern.

Huwa veru li l-Onor.

Spiteri għamel kummenti anke fuq din il-mozzjoni, u jiena qrajtu l-artiklu tiegħu fejn qal li ma jifhimx għaliex l-ewwel konsorzju ġie eliminat u se jieħu l-kuntratt it-tieni konsorzju.

F'dan l-artiklu huwa esprima wkoll li ma jafx biżżejjed fuqha u jiena wkoll ma nafx biżżejjed.

Dan il-punt it- tnejn qajjimnih pero' naħseb li aħjar noqogħdu għall-fatti.

Jiena qed nagħmel talba biex il-Kamra taġġorna taħt l-Ordni Permanenti 13 u tiddeċiedi s-Sinjorija Tiegħek, Madam Speaker, jekk din taqax fil- parametri ta' dik l-Ordni Permanenti.

MADAM SPEAKER: L-Onor.

Mintoff.

ONOR.

DOM MINTOFF: Madam Speaker, jien naħseb li għandi d-dritt nitkellem fuq din.

MADAM SPEAKER: Onor. Mintoff, qegħdin nitkellmu fuq it-talba ta' l-Onor.

Fenech Adami ħalli l-Kamra taġġorna skond l-iStanding Order 13.

ONOR.

DOM MINTOFF: Mhux fuq din qed nitkellem jiena!

Madam Speaker, jekk jogħġbok, tinterrompinix għal xejn.

Jiena għandi d-dritt nitkellem fuq din għaliex issa qed jingħad li jiena tkellimt dwar il-budget, qed jingħad li jiena tkellimt dwar il-politika Ewropea - u dawn huma fatti u għamilthom quddiem kulħadd - pero' m'iniex jiena li qiegħed nagħżel it- triq tal-fiduċja u mhux fiduċja.

Jiena qed niġi mwarrab ħalli l-partit ma jkunx jaf x'inhuma l-veduti tiegħi, x'qed nagħmel u x'inhuma l- alternattivi.

Dan huwa ħażina u ma jnissillix fiduċja fil-gvern.

Illum diġa' għidt li ma rridx nisfiduċja lill-gvern għaliex ma rridx li nkun jien li nkun responsabbli li mmorru għall-elezzjonijiet.

Din hija responsabbilta' ta' min qed ikompli jgħaddas rasu u jaf li f'ċerti affarijiet ma naqblux miegħu imma lanqas biss irid jisma'.

Dan hu li qed ngħid jiena.

Allura biex nuri li ma rridx inwaqqa' lill-gvern illum m'iniex se nivvota ma' l-oppożizzjoni imma jekk se nibqgħu sejrin b'din ikolli nagħżel x'inhuwa l-interess nazzjonali u x'inhuwa l-interess tal- partit mill-interess personali tal-Prim Ministru.

U jekk niġi biex nagħżel irrid nagħżel b'kuxjenza safja.

Bħalma għidtilkom id-darba l-oħra, sal-lum nista' ngħid li jiena la se nirriżenja għax jekk nirriżenja l-gvern xorta jaqa' u lanqas se nivvota ma' l-oppożizzjoni.

Imma lanqas se naċċetta li tagħmlu kondizzjonijiet li m'humiex fil-programm u tippretendu li nivvota fuqhom.

Dan qed ngħidu biex inkunu ċari ħalli għada ma jkunx hawn xi ħadd li jgħid li ma kienx jaf li se nagħmel hekk u li se noqgħod nilgħab, daqqa iva u daqqa le.

M'iniex se nivvota favur din il-mozzjoni.

U m'iniex se nivvota favur għaliex nemmen li l-partit għandu triq oħra, nemmen li l-partit jista' jibqa' fil-gvern, nemmen li nistgħu nsibu soluzzjonijiet li huma tajbin għal kulħadd u nemmen li m'għandniex għalfejn nimxu fit-triqat ħżiena li qbadna u li għandna noħorġu minnhom.

MADAM SPEAKER: Il-Prim Ministru.

ONOR.

ALFRED SANT: Madam Speaker, fuq il-punt sollevat mill-Kap ta' l- Oppożizzjoni, nerġa' ntenni li l-proposta tal-gvern li niddiskutu minnufih il-mozzjoni li għandna quddiemna dwar il-yacht marina tal-Birgu tiffittja eżattament il-problemi u l-concerns li qajjem il-Kap ta' l-Oppożizzjoni.

MADAM SPEAKER: L-Oppożizzjoni tinsisti li s-Sedja tikkonsidra t-talba għall-iStanding Order 13?

ONOR.

EDDIE FENECH ADAMI: Iva, jiena ninsisti li din hija materja li għandha tiġi diskussa issa.

MADAM SPEAKER: Il-Kamra hija sospiża.

Fit-8.00 p.m. il-Kamra ġiet sospiża u rriżumiet fid-8.57 p.m. meta Madam Speaker tat dan ir-ruling:

RULING

Is-Sedja kkonsidrat it-talba tal-Kap ta' l-Oppożizzjoni biex il-Kamra tissospendi x-xogħol tagħha ħalli tiddiskuti l-materja msemmija fid- dikjarazzjoni ppreżentata minnu.

Is-Sedja tirrileva li kull talba li titressaq skond l-Ordni Permanenti Nru. 13 teħtieġ li tissodisfa tliet rekwiżiti:

(a) li tkun definita; (b) ta' importanza pubblika; u (ċ) urġenti.

Fl-essenza tagħha d-dikjarazzjoni ta' l-Onor Eddie Fenech Adami, meta wieħed jikkonsidra l-aħħar sentenza li tgħid: "L-unika konsegwenza loġika tad-diskors tal-Prim Ministru hi li joffri immedjatament ir-riżenja tiegħu lill-President ta' Malta", mhi xejn għajr talba biex il-Kamra tiddiskuti mozzjoni ta' sfiduċja fil-Prim Ministru u l-Gvern tiegħu.

Bla dubju dan huwa suġġett ta' importanza pubblika.

Rigward jekk hux materja definita, biex jissustanzja t-talba tiegħu, il- Kap ta' l-Oppożizzjoni rrikorra għal diskorsi li saru mill-Prim Ministru barra din il-Kamra, u fid-dikjarazzjoni tiegħu m'għandux definizzjoni ċara li twassal lis-Sedja li tikkonsidra bħala sodisfatt l-element ta' materja definita għajr l-iċċitar ta' diskorsi kif diġa' ntqal li saru f'fora oħra.

Rigward urġenza, is-sitwazzjonijiet li seħħew f'dan il-Parlament, illi minnhom fihom jagħtu lok għal tħassib, għad ma immaturawx biżżejjed biex is- Sedja tista' tiddeċiedi favur l-imminenza ta' ħwejjeġ li joħolqu urġenza fil-mument tal-lum.

Barra minn dan irid jiġi mfakkar illi l-istess dikjarazzjoni ta' l-Onor Eddie Fenech Adami qiegħda tidħol fuq l-artikoli 80 u 81 tal-Kostituzzjoni ta' Malta.

Ukoll l-Ordni Permanenti 13 (4) jgħid illi:

"Ebda diskussjoni ma tista' titqanqal b'dan il-mezz dwar ħwejjeġ li jkunu avżati għad-diskussjoni jew li jkunu mniżżla bħala Ordni tal-Ġurnata jew bħala kwestjoni ta' privileġġ, jew dwar ħaġa li ma tistax tiġi diskussa ħlief wara mozzjoni speċifika.".

GĦaldaqstant is-Sedja, kif spjegat qabel, jidhrilha li:

(a) fl-ewwel lok it-tliet rekwiżiti m'humiex kollha sodisfatti; u

(b) fit-tieni lok ikkonsidrata s-serjeta' ta' din il-talba, is-Sedja ma jidhrilhiex li f'dan l-istadju għandhom jitwarrbu l-proċeduri li normalment huma rikjesti biex titressaq mozzjoni sostantiva.

U bla dubju biex titressaq mozzjoni ta' sfiduċja li hija mozzjoni sostantiva, m'għandhiex titressaq u tiġi diskussa f'dan il-mument billi jitwarrbu l-proċeduri stabbiliti fl-Ordnijiet Permanenti.

GĦaldaqstant it-talba hija miċħuda.

Sar il-ħin u għaldaqstant nistieden lill-Onor.

Mizzi biex jekk jogħġbu, iressaq l-Aġġornament tal-Kamra.

AĠĠORNAMENT

ONOR.

JOE MIZZI: Madam Speaker, nipproponi l-Aġġornament tal-Kamra għal għada t-Tlieta, 16 ta' Ġunju, 1998 fis-6.00 p.m. b'din l-aġenda:

Mozzjonijiet

Riżoluzzjoni dwar Enfitewsi temporanja ta' mollijiet, bini u dritt ta' rmiġġ fil-Birgu u l-Isla lill-Port Cottonera Limited.

Ordnijiet tal-Ġurnata

Abbozz ta' Liġi dwar il-Protezzjoni Ċivili - it-Tieni Qari (Kont.);

Abbozz ta' Liġi dwar Servizzi tat-Turiżmu għal Malta – Kumitat (Kont.);

Abbozz ta' Liġi li jemenda l-Att dwar il-Ħabs - it-Tieni Qari;

Abbozz ta' Liġi li jemenda l-Ordinanza dwar il-Pensjonijiet - it-Tieni Qari;

Abbozz ta' Liġi li jemenda l-Att dwar il-Promozzjoni ta' Prodotti Lokali – it-Tieni Qari;

Abbozz ta' Liġi li Jemenda Diversi Liġijiet dwar Servizzi fl-Ajruport - it-Tieni Qari;

Abbozz ta' Liġi dwar il-Forzi tal-Pulizija ta' Malta - it-Tieni Qari;

Abbozz ta' Liġi kontra l-Korruzzjoni - it-Tieni Qari (Kont);

Abbozz ta' Liġi dwar Taxxa Speċjali fuq Banek Kummerċjali – it-Tielet Qari;

Abbozz ta' Liġi dwar il-Kummerċ ta' l-Assigurazzjoni – it-Tielet Qari;

Abbozz ta' Liġi li jemenda l-Att dwar Taxxa tar-Reġistrazzjoni ta' Vetturi bil-Mutur (Emenda Nru 3) – it-Tieni Qari (Kont.);

Riżoluzzjoni tal-Kap ta' l-Oppożizzjoni dwar Malta u l-Unjoni Ewropea - Kontinwazzjoni. ----------------------------------

Abbozz ta' Liġi dwar Brokers fl-Assigurazzjoni u Intermedjarji oħra - Kumitat Permanenti;

Abbozz ta' Liġi li jemenda Diversi Liġijiet dwar it-Telekomunikazzjoni - Kumitat Permanenti; u

Abbozz ta' Liġi dwar is-Sigurta' fl-Ajruportijiet u fl-Avjazzjoni Ċivili - Kumitat Permanenti.

MADAM SPEAKER: Grazzi.

Rimarki, jekk jogħġobkom?

L-Onor.

Anglu Farrugia.

ONOR.

ANGLU FARRUGIA: Madam Speaker, fir-rapport ta' l-Ombudsman għas- sena ta' ħidma matul l-1997 insibu rakkmandazzjonijiet lill-Kummissarju ta' l-Artijiet biex jaħtar kuraturi ħalli dawk il-familji li bnew djarhom taħt il-home ownership scheme ikunu jistgħu jifdu ċ-ċens u familji oħrajn ikunu jistgħu jixtru darhom mingħand il-gvern.

Dan huwa bżonn li ilu jinħass u jeħtieġ li jinstab rimedju.

Jekk nieħdu l-area magħrufa bħala ta' Dib fil- Mosta, lokalita' fid-distrett li nirrappreżenta jiena, insibu li familji li ilhom joqogħdu hemmhekk għal snin twal għadhom taħt l-att tal-konvenju oriġinali.

Jiġifieri għalkemm investew ġidhom kollu fid-dar, legalment din għadha m'hijiex tagħhom għax għadha fuq konvenju.

GĦalhekk nifhem illi l- Ombudsman hawnhekk kien qed jindirizza wkoll il-problema ta' dawn in-nies.

Jidher li l-gvern għandu wkoll problema mas-sid oriġinali fuq feles ta' art f'xi housing estate u l-familji konċernati għadhom sal-lum ibatu l- konsegwenzi.

GĦalhekk sewwa qed jgħid l-Ombudsman li l-gvern għandu jiċċaqlaq u li l-Kummisarju ta' l-Artijiet għandu jaħtar kuraturi.

Kif qed jgħid sieħbi l-Onor. de Marco, għandna problemi simili rigward djar fil-Belt, fuq Putirjal.

Skond l-artiklu 10 ta' l-Ordinanza dwar l- Akkwist ta' Artijiet għal Skopijiet Pubbliċi jistgħu jinħatru kuraturi biex jirrapreżentaw dawk il-persuni li ma jkunux iridu jersqu biex isir il- kuntratt.

Aħna nafu x'jiġri fil-qorti.

Jekk jiena jkolli kawża ma' xi ħadd fuq titolu ta' art u l-qorti taqta' s-sentenza favur tiegħi, jekk il- persuna l-oħra ma tkunx trid tersaq għall-kuntratt il-qorti taħtar kuraturi jidhru minfloku.

Jiġifieri s-soluzzjoni hemm qiegħda.

Nixtieq insemmi hawnhekk l-iskema tal-fidi taċ-ċens, fejn in-nies applikaw lill-Joint Office jew lill-Awtorita' tad-Djar biex ikunu jistgħu jaqilbu ċ-ċens minn wieħed temporanju għal wieħed perpetwu.

Bi pjaċir ngħid li l-eżerċizzju tal-fidi taċ-ċens beda jsir u dawn in-nies se jintalbu biex jersqu għall-kuntratt fi żmien qasir.

Jiġifieri minn dan il- lat sar progress ukoll.

Din hija problema li taffetwa wkoll lil sieħbi l- Ministru Portelli li tant jagħmel xogħol fil-qasam tal-housing.

Nixtieq pero' niġbidlu l-attenzjoni għal problema oħra.

Qed nirriferi hawnhekk għal dawk il-190 plot li kellhom il-permessi tal- bini u li ħarġu f'Selmun fl-1980, fl-1982 u fl-1983.

Dawn il-plots li qegħdin fuq art xagħri fil-biċċa l-kbira tagħhom inxtraw minn għarajjes jew miżżewġin friski.

Ġara pero' li mal-bidla fil-gvern fl-1987 inbidlet l- iskema u dawn il-familji - għaliex sal-lum iżżewġu u għadhom it-tfal - għadhom jistennew li l-pożizzjoni tagħhom tiġi rimedjata.

Issa dawn m'humiex xi spekulaturi imma huma ħaddiema li xtraw din l-art in bona fide u għalhekk irridu naraw li din il-problema tiġi solvuta.

Huwa veru li laħqu ħarġu xi ftit permessi imma jeħtieġ li sieħbi l-Ministru Portelli jara li l-pożizzjoni ta' dawn il-familji tiġi regolata, jekk hemm bżonn anke b'riżoluzzjoni fil-Parlament.

U din m'hijiex kwestjoni ta' Laburisti jew Nazzjonalisti.

Dak iż-żmien dawn iż-żgħażagħ kienu xtraw dawn il-plots għal ¥1,500 jew ¥1,800 u nafu x'piżijiet qegħdin jidħlu għalihom iż- żagħżagħ illum biex jixtru plot.

GĦalhekk dawn għandna naħsbu fuqhom u għallinqas intaffu l-problema tal-housing f'dawk l-inħawi.

Dan huwa appell minn qalbi lil sieħbi l-Ministru Portelli.

Nixtieq nitkellem issa dwar is-sitwazzjoni tat-toroq.

Hawnhekk ukoll m'iniex se noqgħod ngħid li dan huwa tort tat-tali gvern jew ta' xi gvern ieħor imma s-sitwazzjoni mhi feliċi xejn.

Jiena naf li biex nirranġaw it- toroq kollha rridu l-miljuni kbar imma nemmen li nistgħu nirrimedjaw.

Ftit ilu jiena u sieħbi l-Onor.

Edwin Vassallo ltqajna mal-Kunsill Lokali tal- Mosta u rajna l-problemi li hemm f'dan il-lokal.

It-toroq fil-housing estate ta' Santa Margerita, per eżempju, huma diżastru.

Nerġa' ngħid, bħala gvern bħalissa m'aħniex f'pożizzjoni li nagħmlu t-toroq mill-ġdid anke għaliex dan huwa proġett li jrid isir fuq skala nazzjonali.

F'dan il- każ, jekk hemm bżonn għandna anke nitolbu għajnuna minn barra, per eżempju, mill-Italja li dejjem kienet minn ta' quddiem biex tgħin lil pajjiżna b'diversi protocols.

Pero', fl-opinjoni tiegħi, fejn jista' jsir patching, dan għandu jsir u għandu jsir regolarment b'kooperazzjni bejn il-ministru u l-kunsill lokali li naf li għandu intenzjonijiet tajbin.

Ħalli niġi issa għal punt ieħor li qiegħed jinkwetani.

Qed jingħad li xi art fl-inħawi ta' Ta' Qali li kienet ġiet mogħtija lil madwar 30 familja mid-distrett li ġej minnu jien se jsir proġett fiha.

Ovvjament huwa tajjeb li dan il-proġett isir għall-ħolqien ta' mpiegi ġodda u żvilupp ta' l- industrija pero' tajjeb ukoll li nħarsu l-interessi ta' dawn il-part-time farmers li b'dan il-mod qegħdin jaqilgħu xi ħaġa addizzjonali għall- għajxien tagħhom.

Tajjeb li nisimgħu b'attenzjoni l-ilmenti ta' dawn in- nies u naraw li nagħtuhom art oħra viċin ħalli ngħinu l-agrikultura tagħna li tant hija mportanti.

GĦalhekk nissuġġerixxi li jsir tpartit ma' art oħra tal-gvern li m'hijiex qiegħda tinħadem fl-inħawi tal-Mosta, tar-Rabat jew tas-Siġġiewi.

Fid-distrett li ġej minnu jiena hemm ħafna nies li jaqilgħu l-għajxien tagħhom permezz tar-raba' u huwa mportanti li nkomplu ninkorraġġuhom.

L-agrikoltura hija xi ħaġa li hija ħafna għal qalb il- Partit Laburista u għalhekk persważ li l-ministri nvoluti f'dan il-proġett qabel ma jkomplu b'dan il-proġett se jikkonsultaw ma' dawk li qed jaħdmu din ir-raba'.

Huwa veru li ħafna minnhom m'għandhomx titolu legali ta' qbiela jew kirja fuq din l-art imma qegħdin hemmhekk b'mere tolerance.

Imma l-gvern dejjem hekk taha r-raba' fis-sebgħinijiet u t-tmeninijiet.

In- nanna tiegħi - Alla jagħtiha l-glorja tal-Ġenna - kienet taħdem 50 tomna raba' f'Ta' Qali.

Il-familji li hemm jaħdmu r-raba' llum forsi għandhom żewġt itmien jew tlett itmien imma kkultivawhom, ħadu ħsiebhom u raw kif iġibu u jilqgħu l-ilma u dejjem ħareġ il-ġid.

Mr Speaker, nixtieq nieħu din l-okkażjoni biex nerġa' nitkellem fuq il- ħabs.

Onestament jiena nħossni viċin ħafna tal-ħabs għaliex meta kont fil- Korp tal-Pulizija ħdimt kemm ma' nies li jaħdmu hemmhekk - membri tal-korp tal-pulizija stess jew ta' l-armata - u anke mal-priġunieri.

GĦaliex ma jfissirx li l-ħabsi huwa għadu tiegħek sempliċement għaliex inti qiegħed fil-Korp tal-Pulizija.

Jiena nemmen li l-ġustizzja trid issir u nemmen li trid issir ma' kulħadd.

Il-punt li rrid nerġa' nqajjem jirrigwarda diskriminazzjoni fil-mod kif qiegħed isir it-tqassim tax-xogħol jew detailing fost ħaddiema fil-ħabs.

Jien ma nħobbx insemmi ismijiet u m'għandix għalfejn insemmi ismijiet imma hemm individwi fil-ħabs li jħossu li għandhom il-poter omnipotenti tal-Gvern Nazzjonalista.

GĦaliex minħabba li llum qegħdin niddiskutu ħafna affarijiet b'mod apert, qegħdin jaħsbu li se jispiċċaw jieħdu over huma.

Imma l-iktar ħaġa li qiegħda tinkwetani hi li dan ilu sejjer u m'huwiex sewwa li nies li għandhom ir-responsabbilta' li jqassmu x-xogħol lill-personnel dejjem jispiċċaw jagħtu l-ftit overtime li jkun hemm bżonn isir lill-istess nies, u għalhekk jekk hemm bżonn għandha ssir inkjesta.

M'għandniex naslu s'hawn imma jekk hemm bżonn għandha ssir inkjesta.

Fil-ħabs qed isir ukoll ċertu diskors fil-konfront ta' nies li jappartjenu lill-Parit Laburista qisu l-Partit Laburista m'huwiex fil- gvern!

Qed jingħad li jridu jitfgħu lil-Laburisti taħt saqajhom u dan huwa diskors li jdejqek.

Dawn huma nies li huma in charge fil-ħabs, u din qed ngħidha b'responsabbilta' kbira.

Jien nifhem li kulħadd għandu d-dritt ikollu l-opinjoni politika tiegħu; kulħadd kien jaf li jiena Laburist meta kont fil-Korp tal-Pulizija imma kelli ċerta responsabbilta' meta kont nilbes dik l-uniformi.

Jiena qatt m'għidt li rrid nitfa' lil min hu kontra tiegħi taħt saqajja.

GĦalhekk nitlob lill-awtoritajiet tal-ħabs sabiex jekk verament sar dan id-diskors, dan għandu jiġi nvestigat u min qalu għandu jirrispondi fuq proċeduri ta' dixxiplina.

Sur President, jiena ma nemminx li għaliex il-Partit Laburista qiegħed fil-gvern, allura b'xi mod għandna niddiskriminaw ma' min ma jaqbilx magħna.

Anzi meta tlajna fil-gvern aħna tajna l-ikbar eżempju għaliex ma ċċaqlaq kważi ħadd.

Min iċċaqlaq iċċaqlaq għaliex verament kien hemm bżonn, imma ma kienx hemm dik il-massa ta' transfers u dak it-tibdil ta' heads of departments li kien ikollna.

Imma m'huwiex sewwa li l-Laburisti - għaliex f'Malta ma tridx tkun għaref biex tgħid min huwa Laburist jew Nazzjonalist - li hemm fil-ħabs iħossu li qed jiġu diskriminati taħt Gvern Laburista.

Jiena nformat li lill-ħabsin li huma ta' tendenza Laburista qiegħda tinqatagħlhom siegħa mill-ħin tagħhom wara li jkunu għamlu l-break.

Din hija xi ħaġa verament oxxena pero' lil min qed jagħmel dawn l- avventuri fid-detailing, fil-qtugħ tas-sigħat u fl-għoti ta' l-overtime ngħidlu joqgħod attent għaliex fil-ħajja ma tistax tidħak bin-nies il-ħin kollu għaliex illum jew għada tinqabad.

Anke fil-Parlament, jekk taqbad argument u ma jkollokx raġun inutli ddur miegħu għax fl-aħħar kulħadd jinduna li m'intix qed tkun serju.

Nerġa' ngħid, hija oxxenita' li fil- ħabs ikun hemm personnel li dejjem jingħataw l-overtime huma forsi għaliex għandhom l-istess tendenza ta' min għandu ċerti responsabbiltajiet.

Din hija xi ħaġa serja għax hawnhekk qegħdin nitkellmu fuq finanzi pubbliċi u fuq is-serjeta' fit-tqassim tax-xogħol GĦalhekk nispera li l-affarijiet jiġu nvestigati kemm jista' jkun malajr.

Sur President, dan l-aħħar kont mistieden biex nattendi attivita' fejn tfakkru żewġ vittmi tan-nar 40 sena ilu fil-Mosta.

Dawn kienu Fidel Camillieri u Toni Sant li jiġi mill-mara tiegħi.

Kien ilu jinħass il-bżonn li ssir xi ħaġa biex jitfakkru dawn iż-żewġ vittmi li kienu għadhom fl- għoxrinijiet.

Il-Kunsill Lokali tal-Mosta ħass li għandu jsemmi triq għalihom u jiena qbilt magħhom.

Fil-fatt kont wieħed minn dawk li fl- 1982/83 ktibt lill-awtoritajiet sabiex tissemma triq għalihom, imma b'sorpriża kbira l-kumitat li jieħu ħsieb l-ismijiet tat-toroq fl-Uffiċċju tal-Prim Ministru ħass li dan m'għandux isir għaliex ikun mod biex tippromwovi jew tiġġustifika xi splużjoni ta' kamra tan-nar.

Jien ma naqbilx ma' dan, u nistaqsi: Mela kemm hija ġustifikazzjoni oġġettiva li timponi l-isem "Triq ir-Refuġjati" tant li n-nies li joqogħdu f'din it-triq ma jniżżlux dan l-isem fl-envelope imma jniżżlu "new street off"?

GĦalhekk nappella biex dan il-kumitat jerġa' jikkonsidra li l-isem "Triq il-Vittmi tal-Kamra tan-Nar" jiġi approvat.

Grazzi.

THE DEPUTY SPEAKER: Grazzi.

Sar il-ħin.

Il-Kamra hija aġġornata għal għada t-Tlieta, 16 ta' Ġunju, 1998 fis-6.00 p.m. bl-aġenda kif kommunikata mill-Ministru Mizzi.

Fid-9.30 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB

SALINA - TISWIJA TA' TOROQ

L-ONOR.

ĊENSU GALEA staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jieħu l-passi neċessarji biex it-toroq kollha li hemm fl-inħawi tas-Salina jiġu asfaltati b'mod partikolari wara li parti sostanzjali ta' l-area saret residenzjali?

Liema servizzi oħra hu mistenni li jitwasslu fl-area fil-futur qarib?

ONOR.

CHARLES BUHAGIAR: Il-Gvern għatwa pjan vast ta' asfaltar ta' toroq u x-xogħol isir skond il-prijoritajiet li jkollu d-dipartiment.

Is-servizzi f'din il-lokalita' huma kollha mwassla.

GĦAWDEX - TRIQ IR-REPUBBLIKA - BANKINA

L-ONOR.

VICTOR GALEA PACE staqsa lill-Prim Ministru: Jista' l- Prim Ministru jgħid jekk saritx applikazzjoni għal bankina quddiem is- Segreterija fi Triq ir-Repubblika, fir-Rabat, Għawdex?

Jekk fl- affermattiv, meta ħareġ il-permess?

Jista' l-Prim Ministru jpoġġi l-pjanta ta' din il-bankina fuq il-Mejda tal-Kamra?

Min għamel l-applikazzjoni?

Kien hemm konsultazzjoni mal-kunsill lokali u mat-Traffic Control Board?

ONOR.

ALFRED SANT: B'riferenza ghat-twegiba tal-mistoqsija parlamentari numru 14855 mogħtija f'Seduta Nru. 223, poġġejt fuq il-Mejda tal-Kamra, aktar kmieni f'din is-seduta, pjanta ta' din il-bankina.

ĦABS ĊIVILI - PRIĠUNIERI POŻITTIVI GĦAD-DROGA

L-ONOR.

TONIO BORG staqsa lill-Prim Ministru: Jista' l-Prim Ministru jgħid kemm kien in-numru ta' priġunieri li nstabu pożittivi għad- droga wara li saru testijiet, xahar b'xahar, mill-1.10.97?

ONOR.

ALFRED SANT: Ninsab informat li n-numru ta' priġunieri li nstabu pożittivi għad-droga wara li saru testijiet, xahar b'xahar, minn Ottubru 1997 sa Mejju 1998 kien kif ġej :

1997 Ottubru 3 Novembru xejn Dicembru 7

1998 Jannar 9 Frar xejn Marzu xejn April 2 Mejju xejn

WIED IL-GĦAJN - TISWIJA TA' TOROQ

L-ONOR.

JOSEPH ABELA staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid jekk Triq Għaxqet il-Għajn, Zonqor ġo Wied il-Għajn ġietx inkluża fil-programm ta' rranġar ta' toroq ġo Wied il-Għajn?

Jekk ma ġietx inkluża meta hemm il-ħsieb li din titranġa peress li r- residenti ilhom ħafna jilmentaw minn dan l-inkonvenjent?

Liema huma t-toroq li se jiġu rranġati f'Wied il-Għajn mid-Dipartiment tax-Xogħlijiet Pubbliċi u Kostruzzjoni matul il-1998?

ONOR.

CHARLES BUHAGIAR: Triq Għaxqet il-Għajn, Żonqor ġo Wied il-Għajn mhux inkluża fil-programm tat-toroq ta' l-ewwel fażi.

Il-programm ta' embellishment tas-south huwa mifrux fuq perijodu ta' tliet snin u peress li għadhom qed isiru il-pjani tal-fażijiet l-oħra, ma tistax tingħata data meta dan ix-xogħol ser isir.

It-toroq li qed jiġu rranġati fl-ewwel fażi f'Wied il-Għajn huma:

Triq is-Sikka Triq Tumas Ashby Triq il-Kanizzata Triq ix-Xedha Triq is-Siberja Triq is-Sajjieda Triq l-Irmiġġ Triq il-Baħħara Triq Nigel Dennis Triq Il-Kappara Triq il-Varjita' Triq il-Likama Triq ir-Ridott Triq il-Katakombi Triq Philippe de Vendomme Triq fi Triq is-Sikka Triq fi Triq Nigel Dennis Triq fi Triq il-Baħħara

GĦAWDEX - MUŻEWIJIET

L-ONOR.

ANTON TABONE staqsa lill-Ministru ta' l-Edukazzjoni u Kultura Nazzjonali: Jista' issa l-Ministru jwieġeb jekk il-ħinijiet li fihom il-mużewijiet f'Għawdex ikunu miftuħin għall-pubbliku ġewx imnaqqsin?

Jekk fl-affermattiv, b'kemm ħin ġew imnaqqsin; minn meta; x'kienet ir- raġuni u x'passi ħa l-Ministru biex jirrimedja s-sitwazzjoni?

ONOR.

EVARIST BARTOLO: Nirriferi lill-Onor.

Interpellant għat-tweġiba għall-mistoqsija parlamentari numru 14767 mogħtija f'din l-istess seduta.

UNIVERSITA' - SKRIVANI

L-ONOR.

CHRIS CARDONA staqsa lill-Ministru ta' l-Edukazzjoni u Kultura Nazzjonali: B'riferenza għall-mistoqsija parlamentari tiegħi numru 14654, jista' l-Ministru jgħid x'kienet il-proċedura li ntużat biex jiġu ngaġġati dawn l-iskrivani fuq bażi temporanja?

ONOR.

EVARIST BARTOLO: L-iskrivani li jiġu ngaġġati fuq bażi temporanja, jsiru bl-awtorita' mogħtija mill-kunsill lir-Rettur.

L-impjieg isir għal perijodu definit, għal ħteġijiet ta' natura urġenti u/jew temporanja.

XGĦAJRA - ĦRUĠ TA' DRENAĠĠ

L-ONOR.

FRANCIS AGIUS staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid x'qed isir sabiex tittaffa l- problema ta' sbruffar ta' drenaġġ fit-toroq prinċipali tal-lokalita' tax- Xgħajra?

ONOR.

CHARLES BUHAGIAR: Peress li qiegħed jinstab ta' spiss ħafna materjal mormi minn farms fis-sistema tad-drenaġġ tax-Xgħajra, qiegħed isir tindif regolari permezz tal-jetting/suction bowsers biex jinżamm kemm jista jkun nadif.

DJAR - APPLIZZJONI NRU.

L-ONOR.

SANDRO SCHEMBRI ADAMI staqsa lill-Ministru tad-Djar u Kunsilli Lokali: Jista' l-Ministru jirrispondi l-mistoqsija parlamentari numru W1,249 u ċioe' jista' jgħid meta l-koppja minn Santa Luċija li d- dettalji tagħha diġa' ntbagħtu separatament, bl-applikazzjoni numru 4000/97 (Housing Authority) se jkunu jistgħu jixtru l-post fejn qed joqogħdu peress li ilhom jistennew?

ONOR.

ALFRED PORTELLI: M'għandi xejn xi iżjed nżid mat-tweġiba li tajt għall-mistoqsija parlamentari bil-miktub numru W1,249.

DJAR - KUNTRATTI

L-ONOR.

SANDRO SCHEMBRI ADAMI staqsa lill-Ministru tad-Djar u Kunsilli Lokali: Jista' l-Ministru jirrispondi l-mistoqsija parlamentari numru W1,242 u ċioe' jista' jwieġeb il-mistoqsija parlamentari numru W1,111 billi jwieġeb id-domanda kollha?

ONOR.

ALFRED PORTELLI: M'għandi xejn iżjed xi nżid mat-tweġiba li tajt għall-mistoqsija parlamentari bil-miktub numru W1,242.

KUNSILLI LOKALI - PETIZZJONIJIET

L-ONOR.

SANDRO SCHEMBRI ADAMI staqsa lill-Ministru tad-Djar u Kunsilli Lokali: Jista' l-Ministru jirrispondi l-mistoqsija parlamentari numru W1,219 u ċioe' jista' jagħti lista sħiħa ta' petizzjonijiet li saru mill-kunslli lokali kollha, kunsill b'kunsill, f'Malta u Għawdex minn meta saret l-elezzjoni ta' l-ewwel kunsilli sal-lum u sekondarjament, għall- istess perijodu għall-kunsilli kollha wieħed wieħed, kull petizzjoni: x'kien is-suġġett tagħha; x'kien jitratta sewwa sew; lil min saret il- petizzjoni; u x'ġie riżolt fl-aħjar interess ta' kull kunsill, f'kull każ?

ONOR.

ALFRED PORTELLI: M'għandi xejn iżjed xi nżid mat-tweġiba li tajt għall-mistoqsija parlamentari bil-miktub numru W1,219.

KUNSILLI LOKALI

L-ONOR.

SANDRO SCHEMBRI ADAMI staqsa lill-Ministru tad-Djar u Kunsilli Lokali: Jista' l-Ministru jirrispondi l-mistoqsija parlamentari numru W1,218 u ċioe' jista' jinforma lill-Kamra kemm hu l-iżbilanċ li kull kunsill, inkluż dawk ta' Għawdex, għandu?

X'qed jiġi propost biex dan l- iżbilanċ nilqgħu għalih?

Jista' l-Ministru jagħti b'mod dettaljat, assistit mill-awditur ta' kull kunsill, billi anke jpoġġi l-istatement of accountants ta' kull kunsill, x'wassal għall-iżbilanċ f'kull każ?

ONOR.

ALFRED PORTELLI: M'għandi xejn iżjed xi nżid mat-tweġiba li tajt għall-mistoqsija parlamentari bil-miktub numru W1,218.

KUNSILLI LOKALI - FLEUR-DE-LYS

L-ONOR.

SANDRO SCHEMBRI ADAMI staqsa lill-Ministru tad-Djar u Kunsilli Lokali: Jista' l-Ministru jirrispondi l-mistoqsija parlamentari numru W1,217 u ċioe' jista' jgħid x'għandu ppjanat il-gvern fid-dawl tal- wegħdi li għamel il-Partit Nazzjonalista għall-kunsilli ġodda bħal dak ta' Fleur-de-Lys li qed iħallu n-nies diżappuntati?

ONOR.

ALFRED PORTELLI: M'għandi xejn iżjed xi nżid mat-tweġiba li tajt għall-mistoqsija parlamentari bil-miktub numru W1,217.

DIPARTIMENTI TAL-GVERN/KUNSILLI LOKALI

L-ONOR.

SANDRO SCHEMBRI ADAMI staqsa lill-Ministru tad-Djar u Kunsilli Lokali: Jista' l-Ministru jirrispondi l-mistoqsija parlamentari numru W1,215 u ċioe' jista' jgħid x'għandu ppjanat il- Ministeru u meta hu mistenni li jiġi mplimentat biex il-burokrazija li teżisti fid-Dipartimenti tal-Gvern ma tibqax toħloq nuqqas ta' koordinazzjoni bejn il-kunsilli lokali u d-dipartimenti?

X'hemm ippjanat b'mod globali għall-kunsilli u x'diffikultajiet instabu li hemm biex jiġu mplimentati b'azzjoni pożittiva mmedjata?

ONOR.

ALFRED PORTELLI: M'għandi xejn iżjed xi nżid mat-tweġiba li tajt għall-mistoqsija parlamentari bil-miktub numru W1,215.

AĠENZIJI TAL-KAROZZI TAL-KIRI

L-ONOR.

AUSTIN GATT staqsa lill-Ministru tal-Ġustizzja: B'riferenza għall-perijodu l-1 ta' Novembru,1997 sal-31 ta' Marzu, 1998 u għad-dikasteru li għalih l-Ministru hu responsabbli, jista' jagħti lista ta' aġenziji tal-kiri ta' karozzi użati; u kemm intnefaq ma' kull kumpannija?

ONOR.

GAVIN GULIA: Ninforma lill-Onor.

Interpellant li l-informazzjoni mitluba tpoġġiet fuq il-Mejda tal-Kamra aktar kmieni f'din is-seduta.

AĠENZIJI TAL-KIRI TA' KAROZZI

L-ONOR.

AUSTIN GATT staqsa lill-Ministru tal-Finanzi u Kummerċ: B'riferenza għall-perijodu l-1 ta' Novembru, 1997 sal-31 ta' Marzu, 1998 u għad-dikasteru li għalih l-Ministru hu responsabbli, jista' jagħti lista ta' aġenziji tal-kiri ta' karozzi użati; u kemm intnefaq ma' kull kumpannija?

ONOR.

LEO BRINCAT: It-tagħrif mitlub tpoġġa fuq il-Mejda tal-Kamra aktar kmieni f'din is-seduta.

AĠENZIJI TAL-KIRI TA' KAROZZI

L-ONOR.

AUSTIN GATT staqsa lill-Ministru ta' l-Edukazzjoni u Kultura Nazzjonali: B'riferenza għall-perijodu l-1 ta' Novembru, 1997 sal-31 ta' Marzu, 1998 u għad-dikasteru li għalih l-Ministru hu responsabbli, jista' jagħti lista ta' aġenziji tal-kiri ta' karozzi użati; u kemm intnefaq ma' kull kumpannija?

ONOR.

EVARIST BARTOLO: L-aġenziji tal-kiri ta' karozzi wżati flimkien mal- ħlas li sarilhom matul il-perijodu ndikat fil-mistoqsija huma kif se nsemmi:

MINISTERU/DIVIŻJONI TAL-EDUKAZZJONI

|Autorentals Co. |Lm6,487.500* | |Ltd | | |Butterfly Garage |Lm5,512.480 | |Sterling |Lm 670.000* |

(*) (Il-kontijiet ta' Marzu għadhom ma ntbagħtux)

SEGRETARJAT PARLAMENTARI GĦAŻ-ŻGĦAŻAGĦ, SPORT, KULTURA W ARTI

Segretarjat

|Butterfly Garage Co. |Lm 230.520 | |Ltd | | |Delcarm Ltd |Lm2,543.450 |

Dipartimenti taż-Żgħażagħ/Sport u tal-Kultura

Butterfly Garage Co. Ltd Lm 670.57 Delcarm Ltd *

(*) L-ammont li ntnefaq ma' Delcarm Ltd ma jistax jingħata għax il- kontijiet għadhom ma waslux f'dawn id-dipartimenti.

DIPARTIMENT TAL-MUŻEWIJIET

Butterfly Garage Lm606.480 Autorentals Co. Ltd Lm955.500 DIPARTIMENT TAL-EŻAMIJIET

Butterfly Garage Lm31.29

FONDAZZJONI GĦALL-ISTUDJI INTERNAZZJONALI

Paramount Garage Lm2925.25* Merlin Car Hire Lm 566.13*

(*) għall-programm Elderhostel u konferenzi internazzjonali, li għalihom il- flus ġew minn barra.

UNIVERSITA' TA' MALTA

John's Garage Ltd Lm238.50 Wembley Motors Ltd Lm 16.00 Merlin International Ltd Lm397.63

Fiż-żmien imsemmi ma sar ebda kiri ta' karozzi mid-Dipartiment tal- Libreriji w Arkivji u mill-Kunsill Malti għax-Xjenza u t-Teknoloġija.

AĠENZIJI TAL-KIRI TA' KAROZZI

L-ONOR.

AUSTIN GATT staqsa lill-Vici Prim Ministru, Ministru għall- Affarijiet Barranin u ta' l-Ambjent.: B'riferenza għall-perijodu l-1 ta' Novembru, 1997 sal-31 ta' Marzu, 1998 u għad-dikasteru li għalih l-Viċi Prim Ministru hu responsabbli, jista' jagħti lista ta' aġenziji tal-kiri ta' karozzi użati; u kemm intnefaq ma' kull kumpannija?

ONOR.

GEORGE VELLA: Bejn Novembru 1997 u Marzu 1998, il-Ministeru ta' l- Affarijiet Barranin u ta' l-Ambjent għall-użu ta' servizzi ta' kiri ta' karozzi mingħand dawn l-aġenziji lokali:

*Affarijiet Barranin (kiri ta' karozzi bix-xufier)

John's Garage Lm 9,330 * Dipartiment għal Relazzjonijiet ma' l-Unjoni Ewropea

John's Garage Lm 647

* Dipartiment għall-Ħarsien ta' l-Ambjent

Sterling Car Hire Lm 384 Butterfly Car Hire Lm 7,005 St John Car Hire Lm 2,790

*Awtorita' ta' l-Ippjanar

Frank Borda Limited Lm16,498 Swift Rent-a-car Limited Lm 3,585

AĠENZIJI TAL-KIRI TA' KAROZZI

L-ONOR.

AUSTIN GATT staqsa lill-Prim Ministru: B'riferenza għall-perijodu l-1 ta' Novembru, 1997 sal-31 ta' Marzu, 1998 u għad- dikasteru li għalih il-Prim Ministru hu responsabbli, jista' jagħti lista ta' aġenziji tal-kiri ta' karozzi użati; u kemm intnefaq ma' kull kumpannija?

ONOR.

ALFRED SANT: It-tagħrif mitlub tpoġġa fuq il-Mejda tal-Kamra aktar kmieni f'din is-seduta.

AĠENZIJI TAL-KIRI TA' KAROZZI

L-ONOR.

AUSTIN GATT staqsa lill-Ministru għat-Trasport u Portijiet: B'riferenza għall-perijodu l-1 ta' Novembru 1997 sal-31 ta' Marzu, 1998 u għad-dikasteru li għalih l-Ministru hu responsabbli, jista' jagħti lista ta' aġenziji tal-kiri ta' karozzi użati; u kemm intnefaq ma' kull kumpannija?

ONOR.

JOE DEBONO GRECH: Jiena nformat li l-informazzjoni li qed jitlob l-Onor.

Interpellant hija kif tidher hawn taħt:-

Entita' Agenzija Ammont LM

Ministeru ghat- Freddie's 1318.00 Trasport u Car Hire Portijiet

Dipartiment ACE Car Hire 1097.79 tal-Licenzji Ltd. u t-Testijiet

Awtorita' dwar Eurocar 183.00 it-Trasport Pubbliku

Dipartiment Islander Tourist ta' l-Avjazzjoni Services 52.50 Civili Julian Caruana Garage - Swieqi 35.00

Awtorita' Merlin Int.

Car Marittima ta' Hire 1360.25 Malta Meli Car Hire 52.42

Malta Merlin Int.

Ltd.

755.00 International Sterling Car Rentals 669.00 Airport Mexico Garage Rent-A- Car 1585.50

TOTAL 7108.46

STATI UNITI - TAXXA DOPPJA

L-ONOR.

JOE BORG staqsa lill-Vici Prim Ministru, Ministru għall- Affarijiet Barranin u ta' l-Ambjent.: Jista' l-Viċi Prim Ministru jgħid f'liema stadju waslu l-isforzi tal-gvern biex jirripristina t-trattat dwar taxxa doppja ma' l-Istati Uniti?

ONOR.

GEORGE VELLA: Għalkemm saru diversi rappreżentazzjonijiet min-naħa ta' Malta sabiex jiġi ripristinat it-Trattat dwar Taxxa Doppja ma' l-Istati Uniti, dan it-trattat għadu s'issa abbrogat unilateralment min-naħa Amerikana.

Ta' min isemmi, madankollu, li b'seħħ mill-1 ta' Jannar 1997, ġie konkluż Agreement for the Exemption from Tax on Income Derived from the International Operation of Ships and Aircraft li parzjalment ipatti għat- trattat abbrogat f'dak li jirrigwardja t-taxxa fuq introjtu derivanti mit- trasport marittimu jew bl-ajru.

Għal dak li jirrigwardja r-ripristinu tat-trattat dwar ħelsien mit-taxxa doppja, huwa mistenni li l-kuntatti bejn l-awtoritajiet rispettivi jitkomplew fil-futur qrib.

UNĠERIJA - DELEGAZZJONI MALTIJA

L-ONOR.

JOE BORG staqsa lill-Vici Prim Ministru, Ministru għall- Affarijiet Barranin u ta' l-Ambjent.: Jista' l-Viċi Prim Ministru jgħid x'riżultati kellha sal-31 ta' Mejju, 1998 il-viżita li għamlet id- delegazzjoni Maltja fl-Ungerija f'Ġunju ta' l-1997 biex tespandi r- relazzjonijiet ekonomiċi bejn iż-żewġ pajjiżi u jista' in oltre l-Viċi Prim Ministru jgħidilna meta se ssir il-Malta Week f'Budapest li kellha ssir fl- 1998?

ONOR.

GEORGE VELLA: Ma' l-Ungerija u pajjiżi bħall-Polonja, ir-Repubblika Ċeka u s-Slovenja, l-Gvern preżenti, meta ħa l-ħatra, sab li ma kien sar assolutament xejn, għax il-politika barranija Maltija kellha direzzjoni waħda biss, l-Unjoni Ewropea.

Id-delegazzjoni Maltija li marret l-Ungerija f'Ġunju 1997 kellha numru ta' laqgħat ma' entitajiet Ungeriżi kemm fil-kamp uffiċjali kif ukoll f'dak kummerċjali u turistiku.

Bħala riżiltat ta' din iż-żjara fl-Ungerija mid- delegazzjoni Maltija, ġiet Malta delegazzjoni Ungeriża, magħmula minn uffiċjali għolja, f'Ottubru 1997 u din kellha l-okkażjoni li tiltaqa' ma' numru konsiderevoli ta' intraprendituri Maltin waqt attivita' organizzata mill-METCO.

Saru wkoll laqgħat individwali minn xi intraprendituri Maltin ma' membri ta' din id-delegazzjoni.

Ir-riżultat ta' dawn il-laqgħat huwa ta' natura kummerċjali.

Il-Malta Week f'Budapest saret fl-aħħar ġimgħa ta' Marzu li għadda.

MALTESE EYGPTIAN JOINT COMMISSION - LAQGĦA

L-ONOR.

JOE BORG staqsa lill-Vici Prim Ministru, Ministru għall- Affarijiet Barranin u ta' l-Ambjent.: Jista' l-Viċi Prim Ministru jgħid meta se ssir il-laqgħa li jmiss mal-Maltese Eygtian Joint Commission u x'se tkun l-aġenda tagħha?

ONOR.

GEORGE VELLA: Kif diġa' nformajt lill-Onor.

Interpellant waqt is- Seduta Nru. 222 b'risposta għall-mistoqsija parlamentari numru 14737, il- Kummissjoni Mħallta bejn Malta u l-Eġittu hija mistennija li titlaqqa' f'Malta matul it-tieni nofs ta' din is-sena.

L-aġenda tiġi fformulata bi qbil bejn iż-żewġ partijiet fl-istadju preparattiv għall-laqgħa tal-Kummissjoni Mħallta.

AVOIDANCE OF DOUBLE TAXATION AND FISCAL FRAUD

L-ONOR.

JOE BORG staqsa lill-Vici Prim Ministru, Ministru għall- Affarijiet Barranin u ta' l-Ambjent.: Jista' l-Viċi Prim Ministru jgħid jekk Spanja aċċettax li tikkonkludi ftehim ma' Malta dwar Avoidance of Double Taxation and Fiscal Fraud?

Jekk iva, meta se jiġu konklużi d- diskussjonijiet?

Jekk le, għaliex?

ONOR.

GEORGE VELLA: In-naħa Maltija għamlet diversi tentattivi ma' l- awtoritajiet Spanjoli bil-għan li jitkomplew in-negozjati dwar il-ftehim li jikkonċerna ħelsien mit-taxxa doppja.

Fil-fatt, is-suġġett tqajjem matul diversi laqgħat bilaterali ma' awtoritajiet Spanjoli kif ukoll waqt laqgħa li kelli mal-Ministru Spanjol għall-Affarijiet Barranin, l-Onor.

Abel Matutes f'April li għadda.

L-awtoritatjiet Spanjoli s'issa dejjem infprmawna li d-dipartiment konċernat minn dan it-tip ta' ftehim għandu ħafna xogħol b'lura u għalhekk il-Gvern Spanjol għadu mhux f'pożizzjoni li jindika data preċiża meta jistgħu jitkomplew in-negozjati.

Il-leġislazzjoni Maltija ta' qabel l-1994 dwar servizzi finanzjarji u attivitajiet kummerċjali internazzjonali f'Malta li permezz tagħha setgħu jiġu stabbiliti kumpanniji off shore f'Malta, kienet ukoll raġuni għalfejn in-negozjati ma mxewx 'il quddiem.

Waqt il-laqgħa tiegħi mal-Ministru Matutes ippreżentajtlu dokument li jispjega ċar kif inbidlet il- leġislazzjoni mill-1994 'l hawn.

MALTA/SPANJA - TRAFFIKAR ILLEGALI TAD-DROGI

L-ONOR.

JOE BORG staqsa lill-Vici Prim Ministru, Ministru għall- Affarijiet Barranin u ta' l-Ambjent.: Jista' l-Viċi Prim Ministru jgħid meta, minn min u fejn se jiġi ffirmat il-ftehim bejn Malta u Spanja dwar il- kontroll tat-traffikar illegali tad-droga?

ONOR.

GEORGE VELLA: Il-ftehim bilaterali bejn Malta u Spanja għall- Koperazzjoni fil-Prevenzjoni kontra l-Użu Illeċitu u l-Ġlieda kontra t- Traffikar Illegali ta' Drogi u Sustanzi Psikotropiċi ġie ffirmat fil- Ministeru ta' l-Affarijiet Barranin nhar il-Ħamis 28 ta' Mejju, 1998 mis- Segretarju Permanenti tal-Ministeru is-Sur Salv J. Stellini, għan-nom tar- Repubblika ta' Malta, u l-Ambaxxatru Spanjol Jose' Manuel Cervera de Gongora, għan-nom tar-Renju ta' Spanja.

Preżenti għall-iffirmar kien ukoll is-Segretarju Permanenti tad-Dipartiment ta' l-Affarijiet Interni, Is-Sur Louis Cilia.

GREĊJA - ŻJARA UFFIĊJALI

L-ONOR.

JOE BORG staqsa lill-Vici Prim Ministru, Ministru għall- Affarijiet Barranin u ta' l-Ambjent.: Jista' l-Viċi Prim Ministru jikkonferma li se jagħmel żjara uffiċjali fil-Greċja fit-3 ta' Ġunju, 1998?

Jekk iva, jista' jgħid x'inhi l-aġenda tal-laqgħat?

Jekk le, jgħid meta se ssir din il-viżita?

ONOR.

GEORGE VELLA: Risposta tingħata f'xi seduta oħra.

DIPARTIMENT TAS-SERVIZZI KORRETTIVI - BINI TA' KALAFRANA

L-ONOR.

TONIO BORG staqsa lill-Prim Ministru: Jista' l-Prim Ministru jgħid f'liema stadju waslu l-pjani sabiex jintuża l-bini ta' Kalafrana (ħdejn il-Freeport) mid-Dipartiment tas-Servizzi Korrettivi, liema bini kien kważi tlesta taħt l-amministrazzjoni preċedenti?

ONOR.

ALFRED SANT: Ninsab informat li x-xogħol fuq dan il-bini għadu għaddej minħabba l-fatt li sar xi tibdil fl-għan oriġinali tiegħu.

Meta jitlesta dan il-bini se jintuża bħala ċentru ta' taħriġ għall-Uffiċjali tal- Ħabs.

SIĠAR

L-ONOR.

TONIO BORG staqsa lill-Ministru tal-Biedja u Sajd: Jista' l-Ministru jgħid kemm tħawlu siġar kull sena, sena b'sena, mill-1987 sal-lum?

ONOR.

NOEL FARRUGIA: Risposta tingħata f'seduta oħra.

ARMI TAN-NAR - IMPORTAZZJONI

L-ONOR.

TONIO BORG staqsa lill-Ministru tal-Finanzi u Kummerċ: Jista' l-Ministru jgħid kemm-il arma tan-nar li taħdem ġiet importata bħala antique ċioe' pre-1940, xahar b'xahar, mill-1.1.98?

ONOR.

LEO BRINCAT: Ngħarraf lill-Onor.

Membru li l-Uffiċċju Ċentrali ta' l-Istatistika ma jiġborx tagħrif fuq kemm-il arma tan-nar li taħdem ġiet importata bħala antique ċioe' qabel l-1940.

BUĠIBBA - XOGĦLIJIET

L-ONOR.

ĊENSU GALEA staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jagħti tagħrif dwar kemm kien l-ammont ta' xogħol ta' żebgħa, tibjid u tabelli tat-traffiku u oħrajn, jekk inhu l- każ, li fil-fatt sar fl-inħawi ta' Buġibba bħala parti mix-xogħol li kien sar fil-proġett ta' Buġibba?

Jista' l-Ministru jagħti tagħrif dwar min kienu l-kuntratturi li wettqu dan ix-xogħol u kemm sewa dan ix-xogħol f'kull każ individwalment?

ONOR.

CHARLES BUHAGIAR: Ix-xogħol li sar f'Buġibba b'konnessjoni mat- toroq kien:

Road Marking Paint Lm2662 Traffic Signs Lm4018 Base-Lite Bollards Lm1573

Minn dan ix-xogħol ma sar xejn mill-kuntratturi.

DJAR - GĦAJN TAL-ĦASSELIN

L-ONOR.

ĊENSU GALEA staqsa lill-Ministru tad-Djar u Kunsilli Lokali: Jista' l-Ministru jagħti tagħrif dwar x'kienet in-nefqa, u fuq liema xogħol saret individwalment xahar b'xahar, fuq ix-xogħol ta' bini ta' flats ħdejn l-Għajn tal-Ħasselin fl-Imsida?

F'kull każ marbut ma' dan il-proġett, jista' l-Ministru jagħti tagħrif dwar meta saret oriġinarjament, it-talba għall-permessi tal-bini?

Meta, wara, saru talbiet oħra għal xi bidliet fil-permessi oriġinali?

ONOR.

ALFRED PORTELLI: L-informazzjoni mitluba tpoġġiet fuq il-Mejda tal- Kamra aktar kmieni f'din is-seduta.

MINISTERU TAX-XOGĦLIJIET PUBBLIĊI - BILLBOARDS

L-ONOR.

ĊENSU GALEA staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jagħti tagħrif dwar in-numru ta' billboards li nkrew/inxtraw mid-diversi dipartimenti li jaqgħu taħt il- ministeru fil-perijodu 1/11/96 - 30/4/98?

F'liema lokalita' twaħħlu?

Kemm hu l-prezz tax-xiri jew kiri ta' dawn il-billboards?

Mingħand min inxtraw/inkrew?

Meta ħarġet is-sejħa għall-offerti f'kull każ?

ONOR.

CHARLES BUHAGIAR: Qed isir użu minn seba' billboards li tlieta minnhom twaħħlu:

i) Quddiem il-Ministeru ii) Quddiem l-Income Tax Department iii) Quddiem il-Project House

L-erbgħa l-oħra jiġu wżati f'postijiet fejn tinħass in-neċessita'.

It-total ta' dawn il-billboards hu ta' Lm633.

Dawn il-billboards inħadmu mis-Sezzjoni tal-MSD.

MINISTERU TAL-BIEDJA U SAJD - BILLBOARDS

L-ONOR.

ĊENSU GALEA staqsa lill-Ministru tal-Biedja u Sajd: Jista' l-Ministru jagħti tagħrif dwar in-numru ta' billboards li nkrew/inxtraw mill-Ministeru tal-Biedja u Sajd fil-perijodu 1/11/96 - 30/4/98?

F'liema lokalita' twaħħlu?

Kemm hu l-prezz tax-xiri jew kiri ta' dawn il-bill boards?

Mingħand min ixtraw/inkrew?

ONOR.

NOEL FARRUGIA: In-numru ta' billboards li nxtraw/nkrew mill- Ministeru tal-Biedja u Sajd fil-perijodu 01.11.96 - 30.04.98, kienu tlieta kif jidher hawn taħt:-

a. Tnejn ġew mwaħħla l-Fiddien u ta' Slampa, limiti tar-Rabat, fuq il- proġett ta' Riħabilitazzjoni ta' Wied il-Qlejgħa.

Il-prezz tagħhom kien ta' Lm2,300.

Dawn il-billboards inxtraw mingħand Messrs C.R. Consultancy & Research Ltd., wara li kienet saret sejħa għall-quotations fis-27 t' Awissu, 1997.

b. Waħda inkriet mingħand Sign IT Ltd. fl' okkazjoni tal-World Food Day u tpoġġiet il-Blata l-Bajda.

Il-prezz kien ta' Lm 780 u is-sejħa għall- quotations saret fl-1 ta' Settembru, 1997.

KONFERENZA TAL-MINISTRI TAS-SIGURTA' SOĊJALI - DISKORS

L-ONOR.

JOE CASSAR staqsa lill-Ministru tal-Ħarsien Soċjali: Jista' l-Ministru jqiegħed fuq il-Mejda tal-Kamra d-diskors li għamel fil- Konferenza tal-Ministri tas-Sigurta' Soċjali li nżammet f'Mejju?

ONOR.

EDWIN GRECH: Kopja ta' żewg diskorsi li għamilt waqt is-Seba' Konferenza tal-Kunsill ta' l-Ewropa tal-Ministri reponsabbli għas-Sigurta` Soċjali tpoġġew fuq il-Mejda tal-Kamra aktar kmieni f'din is-seduta.

L-ewwel diskors sar waqt is-sessjoni tal-ftuħ tal-konferenza waqt li d- diskors l-ieħor kien dwar is-sitwazzjoni f'pajjiżna.

ETC - RAPPORT

L-ONOR.

JOE CASSAR staqsa lill-Ministru tal-Ħarsien Soċjali: B'riferenza għall-mistoqsija parlamentari numru 11039 u t-tweġiba mogħtija fis-seduta tad-19 ta' Jannar (Seduta Nru. 173), jista' l-Ministru jgħid x'ħidma wettqet s'issa l-Korporazzjoni ta' Xogħol u Taħriġ biex tassigura li jitnaqqsu "abbużi" fir-reġistrazzjoni għax-xogħol?

ONOR.

EDWIN GRECH: L-informazzjoni mitluba tingħata f'xi seduta oħra.

IMPJIEGI - ĦADDIEMA SELF-EMPLOYED

L-ONOR.

JOE CASSAR staqsa lill-Ministru tal-Ħarsien Soċjali: Jista' l-Ministru jgħid kemm kien in-numru ta' nies li kienu jaħdmu għar- rashom u li bdew jirreġistraw fl-ewwel parti tar-reġistru f'Mejju?

ONOR.

EDWIN GRECH: In-numru ta' nies li kienu jaħdmu għar-rashom u bdew jirreġistraw għax-xogħol fl-ewwel parti tar-reġistru f'Mejju 1998 kien ta' 46.

ETC - REĠISTRAZZJONI GĦAX-XOGĦOL

L-ONOR.

JOE CASSAR staqsa lill-Ministru tal-Ħarsien Soċjali: Jista' l-Ministru jgħid kemm kien in-numru ta' nies mit-Tieni Distrett li kienu qed jirreġistraw għax-xogħol fl-ewwel/fit-tieni/fit-tielet parti tar- reġistru skond l-aħħar ċifri li għandu maħduma?

ONOR.

EDWIN GRECH: Fl-aħħar ta' Marzu 1998, in-numru ta' persuni li kienu jirreġistraw għax-xogħol fl-ewwel/fit-tieni/ fit-tielet parti tar-reġistru mit-tieni Distrett kien kif ġej:

L-ewwel Parti It-tieni Parti It-tielet Parti

Birgu 68 11 4 Isla 118 2 6 Bormla 237 10 5 Zabbar 333 25 20 Fgura 189 10 12 Kalkara 62 4 5 Xghajra 20 1 -

Nota:- Il-figura tan-nies li jirreġistraw għax-xogħol f'Ħaż-Żabbar hi skond il-Kunsill Lokali u għalhekk jinkludi lil kulħadd i.e. mhux kif qiegħed imniżżel fir-reġistru elettorali bħala parti biss min Ħaż-Żabbar.

ETC - INFIQ

L-ONOR.

JOE CASSAR staqsa lill-Ministru tal-Ħarsien Soċjali: Jista' l-Ministru jgħid x'nefqet il-Korporazzjoni ta' Xogħol u Taħriġ fuq taħriġ mill-1 ta' Ottubru, 1997 sat-30 ta' Marzu, 1998?

ONOR.

EDWIN GRECH: Mill-1 ta' Ottubru, 1997 sat-30 ta' Marzu, 1998 il- Korporazzjoni tax-Xogħol u Taħriġ fuq taħriġ nefqet;

Spejjez ta' Tahrig Lm113,269 Sussidji fuq Skemi ta' Tahrig Lm 24,322 Total Lm137,591

IMPJIEGI - REDUNDANCY

L-ONOR.

JOE CASSAR staqsa lill-Ministru tal-Ħarsien Soċjali: Jista' l-Ministru jgħid kemm nies tilfu x-xogħol minħabba redundancy matul ix-xahar ta' Mejju u f'liema industriji kienu r-redundancies?

ONOR.

EDWIN GRECH: Fl-aħħar ta' Mejju 1998, kien hemm 120 persuna li tilfu xogħolhom minħabba redunadancy.

Ix-xogħol preċedenti tagħhom kien kif ġej:

Turizmu/Hotels/Ikel 12 Manifattura 32 Mekkanika/Metal/Kostruzzjoni 18 Xogħol ta' Njam 4 Bejgh bl-imnut (Wholesale & Retail) 19 Ohrajn 35

SPTAR ZAMMIT CLAPP - PAZJENTI

L-ONOR.

JOE PSAILA SAVONA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jgħid kemm hemm pazjenti rikoverati ġewwa l-Isptar Zammit Clapp illum?

Kemm ilu rikoverat hemm kull wieħed minnhom?

X'etajiet għandhom?

Minn liema raħal jew belt huma?

ONOR.

MICHAEL FARRUGIA: L-informazzjoni mitluba għadha qed tinġabar u għalhekk tweġiba se tingħata f'xi seduta oħra.

ĦABS ĊIVILI - BARRANIN

L-ONOR.

ADRIAN VASSALLO staqsa lill-Prim Ministru: Jista' l- Prim Ministru jgħid kemm hemm barranin residenti l-ħabs illum?

Mil-liema pajjiżi huma?

Ta' xiex instabu ħatja?

Kemm hemm minnhom issentenzjati u kemm fuq arrest preventiv?

ONOR.

ALFRED SANT: It-tagħrif mitlub tpoġġa fuq il-Mejda tal-Kamra aktar kmieni f'din is-seduta.

ĦABS ĊIVILI - ABBUŻI FUQ IT-TFAL

L-ONOR.

ADRIAN VASSALLO staqsa lill-Prim Ministru: Jista' l- Prim Ministru jgħid kemm daħlu nies il-ħabs wara li nstabu ħatja ta' abbużi sesswali fuq it-tfal sena b'sena, f'dawn l-aħħar għaxar snin?

ONOR.

ALFRED SANT: Ninsab informat li t-tagħrif mitlub hu kif jidher fit- tabella li tpoġġiet fuq il-Mejda tal-Kamra aktar kmieni f'din is-seduta.

ĦABS ĊIVILI - ABBUŻI FUQ IT-TFAL

L-ONOR.

ADRIAN VASSALLO staqsa lill-Prim Ministru: Jista' l- Prim Ministru jgħid kemm hemm nies il-ħabs minn hekk abbużi sesswali fuq tfal illum?

Kemm minnhom huma ssentenzjati u kemm fuq arrest preventiv?

ONOR.

ALFRED SANT: Ninsab informat li fl-4 ta' Ġunju, 1998 kien hemm erba' persuni taħt arrest preventiv fil-Faċilita' Korrettiva ta' Kordin akkużati b'abbużi sesswali fuq tfal.

Ninsab informat ukoll li persuna oħra, li qed tiskonta sentenza fuq akkuża differenti, instabet ħatja ta' abbuż sesswali fuq tfal u ġiet sentenzjata dwar dan ir-reat fid-9 ta' Jannar 1998, liema sentenza tibda sseħħ fit-28 ta' Settembru, 1998.

PULIZIJA - PERSUNI MTELLA' L-QORTI FUQ REATI TA' DROGA

L-ONOR.

ADRIAN VASSALLO staqsa lill-Prim Ministru: Jista' l-Prim Ministru jgħid kemm ittellgħu nies il-qorti fuq reati konnessi mad-droga din is-sena?

ONOR.

ALFRED SANT: Ninsab informat illi sa l-aħħar ta' Mejju kien hemm 190 persuna li ttellgħu l-Qorti fuq reati konnessi mad-droga.

PULIZIJA - DROGA

L-ONOR.

ADRIAN VASSALLO staqsa lill-Prim Ministru: Jista' l- Prim Ministru jgħid kemm inqabdet droga din is-sena u x'tip u xi kwalita' kienet?

Kemm tressqu barranin u Maltin il-qorti din is-sena?

ONOR.

Ninsab informat ukoll illi matul din is-sena tressqu l-Qorti 163 Maltin u 27 barranin in konnessjoni ma' droga.

PULIZIJA - XIRI TA' ARMI TAN-NAR

L-ONOR.

ADRIAN VASSALLO staqsa lill-Prim Ministru: Jista' l- Prim Ministru jgħid kemm hemm applikazzjonijiet pendenti għal xiri ta' armi tan-nar illum?

Kemm inħarġu liċenzji u permessi din is-sena s'issa?

ONOR.

ALFRED SANT: Ninsab informat illi din is-sena, sat-3 ta' Ġunju, 1998 inħarġu 1436 permess ġdid għal xiri ta' armi tan-nar, filwaqt li hemm 560 talba pendenti.

ENEMALTA - ARBLI TAD-DAWL

L-ONOR.

FRANCIS AGIUS staqsa lill-Ministru tal-Finanzi u Kummerċ: Jista' l-Ministru jagħti informazzjoni fuq kemm inbidlu arbli tad-dawl matul is-snin 1990-1997?

ONOR.

LEO BRINCAT: It-tagħrif mitlub qed jinġabar u tweġiba tingħata f'xi seduta oħra.

SAĦĦA - RIĊETTI TAL-MEDIĊINI

L-ONOR.

FRANCIS AGIUS staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jagħti tagħrif dwar kemm inġabru flus, xahar b'xahar, minn fuq riċetti tal-mediċini li qabel kienu jingħataw b'xejn?

ONOR.

MICHAEL FARRUGIA: Nirriferi l-Onor Interpellant għar-risposti tal- mistoqsijiet parlamentari numri 13651, 13650 u 14412.

Is-somma li għandha tinġabar għax-xahar ta' April hi ta' Lm25117.

Il- figuri għax-xahar ta' Mejju qed jinħadmu.

WIED IL-GĦAJN - XOGĦLIJIET

L-ONOR.

FRANCIS AGIUS staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid meta se jkun lest ix-xogħol li qed isir f'Wied il-Għajn, peress li issa dieħel is-sajf u ħafna Maltin iħossuhom inkonvenjati bix-xogħlijiet speċjalment max-xatt?

ONOR.

CHARLES BUHAGIAR: Jekk l-Onor.

Interpellant qed jirriferi għal pavimentar mill-Jerma sal-pjazza, dan mistenni jkun lest sa l-aħħar ta' Ġunju.

MOSTA - TA' XKORA - SERVIZZ TA' DRENAĠĠ

L-ONOR.

CHRIS AGIUS staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid fiex waslu x-xogħlijiet sabiex ir- residenti li hemm f'Ta' Xkora, Mosta jkunu moqdija bis-servizz tad-drenaġġ?

ONOR.

CHARLES BUHAGIAR: Ninsab informat li t-taqsima għadha qed tistenna li joħroġ il-permess tal-bini mill-Awtorita' ta' l-Ippjanar għall-bini tal- Pumping Station.

DIPARTIMENT TAX-XOGĦLIJIET PUBBLIĊI - IMPJEGATA

L-ONOR.

CHRIS AGIUS staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid x'inhi r-raġuni li l-persuna li, dettalji tagħha qed jintbagħtu separatament, għadha bil-paga ta' Lm41 fil- ġimgħa?

ONOR.

CHARLES BUHAGIAR: Jiena nformat li l-persuna li l-Onor.

Membru qed jagħmel riferenza għaliha kien impjegat taħt l-iskema ta' l-AWTS ta' 1992.

Huwa kien impjegat bħala caretaker fl-iskejjel mad-Dipartiment ta' l- Edukazzjoni.

F'9 ta' April, 1997 huwa kien trasferit fid-Dipartiment tax- Xogħlijiet bħala AWTS.

Fil-preżent il-paga gross fil-ġimgħa tiegħu hija ta' Lm45.75.

PULIZIJA - INĊIDENT F'SANT'ANDRU

L-ONOR.

JOE PSAILA SAVONA staqsa lill-Prim Ministru: Jista' l- Prim Ministru jgħid x'investigazzjonijiet saru mill-pulizija biex jinstab min kien responsabbli għall-inċidenti tat-traffiku li saru f'Regional Road, St. Andrews (faċċata tas-Sunrise Inn) illum, 3 ta' Ġunju għall-ħabta tat- 8.00 a.m. kaġun ta' żejt li waqa' fit-triq u tħalla hemm?

ONOR.

ALFRED SANT: Ninsab informat illi l-Pulizija immedjatament għamlet tfittxija matul it-toroq sabiex titraċċa min kien waqqa' dan iż-żejt, iżda l-eżitu ta' din it-tfittxija kien fin-negattiv.

MARSAXLOKK - SKOLA TA' TAĦRIĠ - INSTRUCTOR

L-ONOR.

FRANCIS AGIUS staqsa lill-Ministru tal-Finanzi u Kummerċ: Jista' l-Ministru jikkonferma jew le, li ġie mpjegat instructor minn barra l-Korporazzjoni fl-Enemalta fl-Iskola ta' Taħriġ ta' Marsaxlokk?

Jekk fl-affermattiv, jista' l-Ministru jagħti dettalji dwar rimunerazzjoni u kondizzjonijiet oħra ta' xogħol?

ONOR.

LEO BRINCAT: F'Lulju 1997 impjegat tal-Malta Drydocks ġie misluf lill-Korporazzjoni Enemalta biex jagħti taħriġ u jtejjeb il-livell ta' profiċjenza fis-sengħa tal-Pipe Fitters.

Dan l-uffiċjal għadu jgawdi l-istess paga u kondizzjonijiet li kellu fil- Malta Drydocks.

DEMURRAGES

L-ONOR.

FRANCIS AGIUS staqsa lill-Ministru għat-Trasport u Portijiet: Jista' l-Ministru jirrispondi l-mistoqsija parlamentari numru 14724 li oriġinarjament kienet saret lill-Ministru tal-Finanzi u Kummerċ u issa ġiet riferuta lilek u ċioe' tista' tgħid kemm kienu d-demurrages matul l-1997 u mill-1/1/98 sal-lum?

ONOR.

JOE DEBONO GRECH: Jista' l-Onor.

Membru jikklarifika għal-liema tip ta` demurrage qiegħed jirriferi.

VETTURI - LIĊENZJI

L-ONOR.

ĊENSU GALEA staqsa lill-Ministru għat-Trasport u Portijiet: Jista' l-Ministru jagħti tagħrif dwar kemm-il talba pendenti hemm għal-liċenzjar ta' vetturi għall-ġarr ta' persuni b'diżabilita'?

Kemm hu fil-preżent in-numru ta' vetturi liċenzjati għal dan ix-xogħol?

ONOR.

JOE DEBONO GRECH: Jiena nformat li hemm talba waħda pendenti, fejn min applika ma mexiex ma' l-ispeċifikazzjonijiet stabbiliti mill- Awtorita' dwar it-Trasport Pubbliku għal din ix-xorta ta' vettura.

Jiena nformat ukoll li s'issa nħarġu żewġ liċenzji biex ikunu operati tnejn minn dawn il-vetturi.

DCC - MEMBRI

L-ONOR.

ĊENSU GALEA staqsa lill-Vici Prim Ministru, Ministru għall- Affarijiet Barranin u ta' l-Ambjent.: Jista' l-Viċi Prim Ministru jagħti tagħrif dwar kemm jiem qabel qed jitqassmu lill-membri tad-DCC ir-rapporti counter reports li jagħmlu l-periti f'isem il-klijenti tagħhom?

ONOR.

GEORGE VELLA: Ir-rapporti li jagħmlu l-periti f'isem il-klijenti tagħhom bħala risposta għar-rakkomandazzjoni tad-Direttorat lill- Kummissjoni għall-Kontroll ta' l-Iżvilupp jitqassmu flimkien ma' l-aġenda tal-laqgħa partikolari, jiġifieri sebat ijiem qabel.

UFFIĊĊJU KONĠUNT - POLZA

L-ONOR.

JESMOND MUGLIETT staqsa lill-Ministru tad-Djar u Kunsilli Lokali: Jista' l-Ministru jgħid jekk il-Joint Office għandux policy li jdawwar plots vojta taħt il-ġurisdizzjoni tiegħu b'ħajt sabiex jipproteġi s- sit minn xi diżgrazzja?

ONOR.

ALFRED PORTELLI: Ninforma lill-Onor.

Interpellant li l-Uffiċċju Konġunt m'għandu ebda policy ad hoc dwar plots vojta u ħitan madwarhom sabiex jipproteġi s-sit minn xi diżgrazzja.

Iżda nżid ngħid li l-Uffiċċju Konġunt, bħal kull sid ieħor ta'proprjeta', jrid jimxi skond l-obbligi li għandu.

WIED GĦOMOR - PLOTS

L-ONOR.

JESMOND MUGLIETT staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid jekk ħarġitx sejħa għall-offerti u għal plots f'Wied Għomor f'dawn l-aħħar sentejn?

Jista' l-Ministru jgħid x'offerti intefgħu u kemm minn dawn il-plots kienu mogħtija?

Jista' jqiegħed fuq il-Mejda tal-Kamra site plan tal-plots li ngħataw?

ONOR.

CHARLES BUHAGIAR: L-informazzjoni mitluba mill-Onor.

Interpellant tpoġġiet fuq il-Mejda tal-Kamra aktar kmieni f'din is-seduta.

DJAR - ŻIEDA TA' SULARI

L-ONOR.

JESMOND MUGLIETT staqsa lill-Ministru tad-Djar u Kunsilli Lokali: Jista' l-Ministru jgħid kemm saru applikazzjonijiet għal żieda ta' sular f'oqsma tad-djar tal-Gvern lill-Awtorita' ta' l-Ippjanar?

Jista' jgħid kemm minn dawn kienu aċċettati u kemm kienu rifjutati?

Jista' jgħid ukoll jekk l-Awtorita' tad-Djar appellatx mir-rifjuti li ngħatat?

ONOR.

ALFRED PORTELLI: Ninforma lill-Onor.

Interpellant li s'issa saru 19- il applikazzjoni għal żieda ta' sulari.

S'issa ġew approvati tliet applikazzjonijiet u ma ġiet rifjutata ebda waħda.

KOTTONERA - DEVELOPMENT BRIEF

L-ONOR.

JESMOND MUGLIETT staqsa lill-Vici Prim Ministru, Ministru għall-Affarijiet Barranin u ta' l-Ambjent.: Jista' l-Viċi Prim Ministru jgħid jekk, fid-dawl tad-diversi tibdil li sar mill-ħsieb oriġinali tad- Development Brief tal-Kottonera minn meta kien abbozzat l-ewwel darba, hemmx il-ħsieb li dan il-brief ikun emendat?

ONOR.

GEORGE VELLA: Id-Development Brief jipprovdi qafas għall-iżvilupp ta' Dockyard Creek.

Kull proġett u inizjattiva f'din iż-żona issir b'konformita' mad-Development Brief kif kien approvat mill-bord ta' l- Awtorita' ta' l-Ippjanar.

BIRGU - SISTEMA TAD-DRENAĠĠ

L-ONOR.

JESMOND MUGLIETT staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid jekk hux beħsiebu jniedi xogħol ta' estensjoni tas-sistema tad-drenaġġ sal-moll tal-Birgu kif indikat fid-Development Brief għall-iżvilupp tal-Kottonera?

ONOR.

CHARLES BUHAGIAR: Id-Dipartiment tad-Drenaġġ jagħmel dak ix-xogħol li jkun maqbul fil-kuntratt li jiġi ffirmat mad-developers.

SAĦĦA - HEALTH ASSISTANTS

L-ONOR.

ANĠLU FARRUGIA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jagħti informazzjoni dwar x'tip ta' taħriġ sa jingħataw dawk il-health assistants li applikaw biex jagħmlu l-ECG recording, ħalli jkunu jistgħu jagħmlu dan ix-xogħol?

Dawn il-health assistants li se jiġu magħżula irid jkollhom xi tip ta' "O" level jew ċertifikati simili biex jiġu hekk aċċettati bħalma riedu l-ECG technicians bħala entry qualifications?

Jista' jgħid jekk dan hux parti mill-proċess fejn ħaddiema jingħataw iċ-ċans li jkomplu jistudjaw u javvanzaw fil-karriera tagħhom?

Hemm xi pjanijiet biex dawk l-ECG technicians attwali jingħataw taħriġ ieħor biex ikunu jistgħu javvanzaw?

Sar xi tip ta' diskussjoni ma' rappreżentanti ta' l-ECG technicians dwar din id-deċiżjoni?

ONOR.

MICHAEL FARRUGIA: L-ECG Recording jifforma parti mill-job description ta' Health Assistant.

Minkejja dan, il-Health Assistants li japplikaw biex jagħmlu ECG Recording se jingħataw it-taħriġ kollu meħtieġ sabiex isiru profiċjenti f'dan ix-xogħol fl-aħjar interess tal-pazjenti.

Nikkonferma li dan huwa parti mill-proċess fejn ħaddiema jingħataw iċ-ċans li jkomplu jistudjaw u javvanzaw fil-karriera tagħhom.

L-ECG Technicians preżenti jistgħu javvanzaw fil-karriera tagħhom skond l- istruttura tal-gradi tagħhom kif provdut fil-ftehim li ntlaħaq bejn il- Gvern u l-unions f'Awissu 1994.

Ware rappreżentazzjonijiet mill-ECG Technicians dwar pressjoni ta' xogħol u stress eċċessiv ikkawżati minħabba nuqqas ta' staff, id-Diviżjoni tas- Saħħa ħadet din id-deċiżjoni fl-interess tas-servizz li għandu jingħata lill-pazjenti.

KOTTONERA - DEVELOPMENT PLAN

L-ONOR.

JESMOND MUGLIETT staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid x'forma ta' konċessjoni sejra tingħata t-Tarzna għall-użu tal-proprjeta' tagħha fil-Kottonera skond kif indikat fid-Development Brief tal-Kottonera?

Jista' l-Ministru jgħid x'time frames se tingħata t-Tarzna sabiex tlesti l-iżvilupp tagħha u x'obbligi oħra se jkunu imposti ma' l-iżvilupp fuq l- art tagħha?

ONOR.

CHARLES BUHAGIAR: Nitlob lill-Onor.

Interpellant jagħmel din il- mistoqsija lill-Ministru konċernat.

ARTIJIET - ART PUBBLIKA FI TRIQ LIONWELL

L-ONOR.

TONY ABELA staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jinforma lill-Kamra għaliex art pubblika f'Lionwell Street, skond ittra mibgħuta fit-18/9/96 lil ċertu K. Calleja, (File No. L661/63) u (L650/63) baqgħet magħluqa u mhux miftuħa u dan skond ittra ċitata aktar 'il fuq fejn din kellha ssir public area u wkoll peress li fuq din, hemm file mal-Public Works Department No. WD 1062/97 fejn din l- area kellha tinfetaħ?

ONOR.

CHARLES BUHAGIAR: Qegħdin jittieħdu l-passi kollha meħtieġa sabiex dan il-passaġġ jiġi miftuħ għall-użu pubbliku kemm jista' jkun malajr.

ENEMALTA - STORES - ĦADDIEMA

L-ONOR.

FRANCIS AGIUS staqsa lill-Ministru tal-Finanzi u Kummerċ: Il-Ministru ma jidhirlux li bil-mod kif irrisponda l-mistoqsija parlamentari numru 15037, l-aħħar paragrafu juri li f'isem il-flessibbilta' jista' jnaqqas l-accountability ta' l-iskrivani individwali f'materja delikata bħalma huma l-istores?

ONOR.

LEO BRINCAT: Naqbel ma' l-Onor.

Membru li l-istores huma materja delikata.

Hi ħaġa ideali kieku fl-istores ikun hemm dejjem l-istess persuna li tkun accountable għan-nuqqasijiet kollha li jista' jkun hemm.

Dan m'huwiex dejjem possibbli, l-aktar meta l-istores iridu jkunu miftuħin għal ħinijiet twal, inklużi s-Sibtijiet u l-Ħdud.

Barra minn hekk, kull storeman hu intitolat għall-vacation leave, sick leave, eċċ., u jkun hemm bżonn li xi drabi jkun issostitwit.

ŻEJTUN - MISRAĦ MIKIEL ANTON VASSALLI - SCAMMELS

L-ONOR.

JEAN PIERRE FARRUGIA staqsa lill-Ministru tad-Djar u Kunsilli Lokali: Jista' l-Ministru jwieġeb il-mistoqsija parlamentari numru 14897,li saret lill-Ministru ta' l-Edukazzjoni u Kultura Nazzjonali u li issa ġiet irriferuta lilek, ċioe' li filwaqt li niġbed l-attenzjoni tal- Ministru għal żewġ scammels għall-ġbir ta' l-iskart li ta' kuljum qed jiġu pparkjati għal żmien twil f'Misraħ Mikiel Anton Vassalli, Żejtun ħdejn l- iskola primarja, jista' l-Ministru jieħu passi dwar dan peress li mhux iġjeniku kemm għar-residenti u aktar u aktar għal mijiet ta' tfal li jattendu din l-iskola?

ONOR.

ALFRED PORTELLI: Ninsab informat li ż-żewġ scammels ilhom aktar minn ġimgħatejn li tneħħew.

DIPARTIMENT TAX-XOGĦLIJIET - SCAMMELS

L-ONOR.

JEAN PIERRE FARRUGIA staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jwieġeb il-mistoqsija parlamentari numru 14898 li oriġinarjament saret lill-Viċi Prim Ministru, Ministru għall-Affarijiet Barranin u ta' l-Ambjent u li ġiet irriferuta lilek, ċioe' jista' l-Ministru jgħid x'kondizzjonijiet jimponi d- Dipartiment ta' l-Ambjent lill-kuntratturi tal-ġbir ta' l-iskart biex dawn ma jħallux l-iscammels tagħhom ipparkjati f'żoni residenzjali?

Jista' d-dipartiment jieħu l-passi neċessarji biex dawk l-iscammels li qed idejqu lil kull min joqgħod jew jgħaddi minn Misraħ Mikiel Anton Vassalli, Żejtun li hu misraħ faċċata ta' skola ta' tfal żgħar, ma jibqgħux jitħallew hemm?

ONOR.

CHARLES BUHAGIAR: Nitlob lill-Onor.

SAĦĦA - RENAL DIALYSIS

L-ONOR.

JEAN PIERRE FARRUGIA staqsa lill-Ministru tas-Saħħa, Kura ta' l-Anzjani u Affarijiet tal-Familja: Jista' l-Ministru jgħid kemm hemm persuni differenti li jenħtieġu renal dialysis regolarment?

Kemm minnhom jenħtieġu din il-kura aktar minn darba fix-xahar?

Jista' jsir xi arranġament sabiex dawn il-pazjenti ma jkollhomx għalfejn iħallsu 50ċ bolla minħabba l-ħtieġa ta' l-items użati għal dialysis, aktar minn darba fix-xahar?

ONOR.

MICHAEL FARRUGIA: In-numru ta' pazjenti li jenħtieġu renal dialysis hu ta' 98 (45 fuq Haemodialysis, u 53 fuq CAPD).

Il-pazjenti tal- Haemodialysis ikollhom bżonn dan is-servizz minn 2 sa 3 darbiet fil-ġimgħa, erba' siegħat kull darba.

Pazjenti tas-CAPD għandhom bżonn minn 3 sa 5 tibdiliet tal-bags kull ġurnata.

Bħal kull pazjent ieħor intitolat għall-mediċini b'xejn, dawn il-pazjenti jħallsu l-50ċ bolla kull darba li jġibu l-mediċini.

SAĦĦA - CEREBRO VASCULAR ACCIDENT

L-ONOR.

JEAN PIERRE FARRUGIA staqsa lill-Ministru tas-Saħħa, Kura ta' l-Anzjani u Affarijiet tal-Familja: Jista' l-Ministru jgħid kemm hemm persuni differenti li matul l-1997 ġew ikkurati għal Cerebro Vascular Accident (Stroke)?

Hemm il-ħsieb li din il-marda tiġi nkluża f'Schedule 5?

ONOR.

MICHAEL FARRUGIA: Ninsab informat li minn tagħrif miġbur fis- sistema tal-Hospital Activity Analysis jirriżulta li fis-sena 1997 iddaħħlu fl-Isptar San Luqa 294 persuni differenti li kellhom Cerebro Vascular Accident (Stroke).

Din hija diġa koperta fix-Schedule V taht id-diversi forom ta' mard li jikkawza din il-kondizzjoni.

FORZI ARMATI - PERSONNEL

L-ONOR.

JEAN PIERRE FARRUGIA staqsa lill-Prim Ministru: Jista' l- Prim Ministru jgħid jekk hemmx il-ħsieb li l-personnel tal-AFM fit-Turretta jiġu deployed mal-Malta Maritime Authority bħalma ġara fil-każ ta' l-Air Traffic Control li ġew deployed mal-MIA?

ONOR.

ALFRED SANT: M'hemmx ħsieb fil-preżent li membri tal-Forzi Armati ta' Malta li jaħdmu fit-Turretta jiġu deployed mal-Malta Maritime Authority.

SERVIZZ ĊIVILI - SPONSORSHIP

L-ONOR.

VICTOR GALEA PACE staqsa lill-Prim Ministru: In vista taċ-ċirkolarijiet MPO 4/98 tat-3 ta' Marzu, 1998 u MPO 12/98 tat-3 ta' April, 1998 (Masters Degree in Business Administration MBA), jista' l-Prim Ministru jgħid min huma l-persuni li applikaw biex jiġu kkonsidrati li jingħataw sponshorship mill-Gvern?

Xi kwalifikazzjonijiet għandha kull persuna?

Min huma l-persuni li ġew short listed?

ONOR.

ALFRED SANT: Jien informat li kien hemm (52) applikazzjoni bi tweġiba għaċ-ċirkolarijiet tal-MPO Nru.4/98 u 12/98.

Il-proċess ta' l-għażla għadu għaddej u għaldaqstant ma nħossx li, f'dan l-istadju, għandi nagħti aktar informazzjoni.

TURRETTA - MEMBRI TA' L-AFM

L-ONOR.

JEAN PIERRE FARRUGIA staqsa lill-Prim Ministru: Peress li fit-Turretta fejn jaħdmu membri ta' l-AFM hemm ħmieġ li jġib kwantita' ta' cockroach, tista' ssir il-fumigazzjoni meħtieġa mill-aktar fis?

ONOR.

ALFRED SANT: Ma jirriżultax li fit-Turretta tal-Palazz hemm ħmieġ li jġib il-cockroach.

Il-cockroach qed jiġi kkawżat minn panelling tal- injam li hemm mal-ħajt fit-Turretta.

Qed jittieħdu passi biex dan l- inkonvenjent jiġi mneħħi mill-aktar fis u possibbilment titneħħa l-kawża tiegħu.

KUNSILL MALTI GĦAX-XJENZA U TEKNOLOĠIJA - ĦADDIEMA

L-ONOR.

GEORGE PULLICINO staqsa lill-Ministru ta' l-Edukazzjoni u Kultura Nazzjonali: Jista' l-Ministru jpoġġi fuq il-Mejda tal-Kamra kopja tal-kuntratt ta' kull persuna li taħdem mal-Kunsill Malti għax-Xjenza u Teknoloġija inkluż ta' dawk il-persuni li huma sekondati minn dipartimenti governattivi, aġenziji governattivi, entitajiet governattivi jew korpi parastatali oħra?

ONOR.

EVARIST BARTOLO: Peress li numru ta' kuntratti ta' ħaddiema ma' l- MCST issa skadew, u li kuntratti ġodda għad iridu jiġu ffirmati, mhux opportun li jingħataw dettalji.

SERVIZZ ĊIVILI - MG451/95/PSG149/97

L-ONOR.

GEORGE PULLICINO staqsa lill-Prim Ministru: B'riferenza għat-tweġiba għall-mistoqsija parlamentari tiegħi numru 14272, jista' l- Prim Ministru jgħid meta dan it-tabib ikkonċernat beda jagħmel verifika tas- sick leave u minn dakinhar kemm tħallas sal-lum?

ONOR.

ALFRED SANT: It-tabib konċernat ilu li beda jagħmel il-verifika tas-sick leave mis-27 ta' Ottubru, 1997.

Sa l-aħħar ta' Mejju 1998 kien ħadem 974 siegħa overtime fuq verifika tas- sick leave li tagħhom tħallas is-somma ta' Lm2363.43,7 u baqagħlu jieħu Lm1040.65,5.

FIS - ĦADDIEMA

L-ONOR.

GEORGE PULLICINO staqsa lill-Ministru ta' l-Edukazzjoni u Kultura Nazzjonali: Jista' l-Ministru jagħti lista tal-ħaddiema kollha li jaħdmu l-FIS?

Liema minn dawn għandhom kuntratt definit u liema minn dawn għandhom kuntratt indefinit?

Meta jagħlaq il-kuntratt definit f'kull każ?

Kien hemm persuni li għalqilhom il-kuntratt minn Jannar '97 'il hawn?

Meta għalaq dan il-kuntratt?

Reġa' ġie mġedded il-kuntratt?

Jekk iva, meta ġie mġedded?

Kemm hemm persuni mill-FIS li huma sekondati ma' dipartimenti, aġenziji governattivi jew entitajiet oħra?

F'kull każ, dawn min huma?

Dawn x'għandhom, kuntratt definit jew indefinit?

Fil-każ li huwa kuntratt definit, dan meta jagħlaq?

Kien hemm ħaddiema li kienu seconded li għalqilhom il-kuntratt matul l-aħħar sena?

ONOR.

EVARIST BARTOLO: Tabella bit-tagħrif mitlub mill-Onor.

Interpellant tpoġġiet fuq il-Mejda tal-Kamra aktar kmieni f'din is-seduta.

PATATA - ESPORTAZZJONI

L-ONOR.

NINU ZAMMIT staqsa lill-Ministru tal-Biedja u Sajd: Peress illi l-proċess ta' l-esportazzjoni tal-patata tas-sajf issa ilu li spiċċa, jista' l-Ministru jgħid kemm se jkun il-prezz ta' kull qantar li se jitħallas lill-bdiewa kif ukoll meta se jsir dan il-ħlas?

ONOR.

NOEL FARRUGIA: Il-proċess ta' l-esportazzjoni tal-patata tas-sajf jispiċċa meta tkun nbiegħat il-patata kollha, meta jiġu ffinalizzati l- kontijiet kollha u meta jitħallsu l-bdiewa għall-patata esportata.

L-informazzjoni mitlub tingħata meta l-proċess kollu jkun mitmum.

PATATA - ESPORTAZZJONI

LONOR.

NINU ZAMMIT staqsa lill-Ministru tal-Biedja u Sajd: Rigward l-esportazzjoni tal-patata ta' din is-sena (1998) li għadha kif għalqet, jista' l-Ministru jgħid: a) x'inhu l-ammont totali ta' patata li ġiet esportata; b) x'inhu l-ammont ta' kull varjeta' ta' patata li ġiet esportata; u c) meta telqet minn Malta u meta waslet l-Olanda kull ammont u varjeta' ta' patata?

ONOR.

NOEL FARRUGIA: Din is-sena ġiet imsiefra madwar 7,005 tunellata patata ta' Malta li kienet kollha tal-varjeta Alpha.

Il-konsenji li ntbagħtu kienu jikkonsistu b'dan il-mod:-

(i) Fil-25 t'April marru madwar 423 tunellata u waslu fis-6 ta' Mejju.

(ii) Fis-26 t'April marru madwar 250 tunellata u waslu fl-4 ta' Mejju.

(iii) Fit-2 ta'Mejju marru madwar 1,625 tunellata u waslu fid-9 ta' Mejju.

(iv) Fid-9 ta' Mejju marru madwar 1,544 tunellata u waslu fis-16 ta'Mejju.

(v) Fil-15 ta' Mejju marru madwar 2,117 tunellata u waslu fit-23 ta'Mejju.

(vi) Fil-21 ta'Mejju marru madwar 25 tunnellata u waslu fid-29 ta' Mejju.

(vii) Fit-23 ta'Mejju marru madwar 423 tunellata u waslu fit-30 ta' Mejju.

Minbarra dawn bejn l-20 t' April u l-11 ta' Mejju ġew esportati madwar 598 tunellata oħra permezz ta' road trailers.

PATATA - ESPORTAZZJONI

L-ONOR.

NINU ZAMMIT staqsa lill-Ministru tal-Biedja u Sajd: Rigward l-esportazzjoni tal-patata (1998) tas-sajf, jista' l-Ministru jgħid jekk l-ammont kollu ta' patata li ġiet esportata wasalx f'kondizzjoni tajba fl-Olanda?

Jekk fin-negattiv, kemm kien l-ammont (jew persentaġġ) ta' patata li ma waslietx fil-kondizzjoni miftehma?

ONOR.

NOEL FARRUGIA: Kontra dak li bassru u xtaqu x' wħud l-patata kollha esportata waslet l-Olanda f'kondizzjoni tajba.

Ninforma lill-Onor.

Interpellant li kontra dak li kien bassar f'din il- kamra waqt l-aġġornament tas-seduta tal-5 ta' Mejju, il-patata esportata f'Jumbo Bags ma wasslitx qisha soppa.

Uffiċjali tad-Dipartiment ta' l-Agrikoltura u tal-Agricultural Export Marketing Board marru l-Olanda biex jaraw il-patata tasal fl-Olanda u dawn stqarrew li l-patata tasal f'kondizzjoni tajba.

Dan ġie kkonfermat ukoll mill-importatur li esprima sodisfazzjon għall-kwalita tal-patata mwassla' fl-Olanda.

Dan juri li l-kritika ta' l-oppożizzjoni waqt l-esportazzjoni tal-patata ma kenitx f'lokha u kienet biss magħmula biex tfixkel u toħloq biża fost il- bdiewa.

PATATA - ESPORTAZZJONI

L-ONOR.

NINU ZAMMIT staqsa lill-Ministru tal-Biedja u Sajd: Jista' l-Ministru jinnega dak li qed jingħad fil-qasam tal-biedja li ammont sostanzjali ta' patata li ġiet esportata fl-aħħar staġun (1998) ma kenitx skond l-agreement/specification tal-kuntratt ta' l-esportazzjoni peress li l-faxxina tal-patata kienet ġiet meqruda bl-użu ta' kimika/bexx qabel ma ġiet maqlugħa l-istess patata?

ONOR.

NOEL FARRUGIA: Iva, ninnega.

Il-patata kollha esportat kienet skond l-agreement/ specification tal-kuntratt ta' l-esportazzjoni.

Fil-fatt, fil-kuntratt m'hemm l-ebda riferenza għall-użu ta' bexx biex tinqered il-faxxina.

Infakkar li din is-sistema hija pprattika fid-dinja kollha u hi mezz kif telimina t-tixrid ta' mard u insetti u kif tikkontrolla d-daqs tal-patata.

TONN

L-ONOR.

NINU ZAMMIT staqsa lill-Ministru tal-Biedja u Sajd: Rigward is-sajd tat-tonn ta' l-istaġun ta' din is-sena (1998), jista' l- Ministru jgħid kemm kien l-ammont totali ta' tonn li ddaħħal il-pixkerija sal-lum; u kemm kien l-ammont ta' tonn li ġie magħżul għall-export?

ONOR.

NOEL FARRUGIA: L-ammont totali ta' tonn li ddaħħal fil-pixkerija bejn l-1.1.98 u l-11.6.98 kien 180,974 kg li minnu 102,057 kg ġie esportat.

PIXKERIJA - BEJGĦ TA' ĦUT

L-ONOR.

NINU ZAMMIT staqsa lill-Ministru tal-Biedja u Sajd: Rigward il-bejgħ ta' ħut mill-pixkerija mill-1.1.98 sal-31.5.98, jista' l- Ministru jgħid: 1) kemm kien l-ammont ta' prodott (kg) li nbiegħ mill- pixkerija (barra dak ta' l-export); 2) kemm kien il-valur ta' l-ammont imsemmi f'(1); u 3) kemm kienu ċ-ċifri (1) u (2) għall-istess perjodu fis- snin 1997, 1996 u 1995?

ONOR.

NOEL FARRUGIA: Il-bejgħ ta' ħut mill-pixkerija (minbarra dak li ġie esportat) fl-ewwel ħames xhur tas-sena 1995, 1996, 1997 u 1998 huwa kif ġej:

Sena Ammont (kg) Valur (Lm)

1995 154,762 268,402 1996 177,761 320,710 1997 204,727 400,033 1998 197,249 401,453